UNge Nimmumah Dhin Javaabu Badhalukoh, Mashvaraathah Fashaa: Raees Nasheed\nރައީސް ނަޝީދާއި ރައީސް ޔާމީން---\n16 އޭޕްރީލް 20183ކޮމެންޓް\nއދގެ ނިންމުމަށް ދިން ޖަވާބު ބަދަލުކޮށް، މަޝްވަރާތައް ފަށާ: ރައީސް ނަޝީދު\nކުރީގެ ރައީސް ނަޝީދަށް އިންތިހާބުގައި ވާދަ ކުރެވެން ޖެހޭނެ ކަމަށް އދގެ އިންސާނީ ހައްގުތަކާ ބެހޭ ކޮމިޓީން ނިންމި ނިންމުމާ ގުޅިގެން ސަރުކާރުން ދިން ޖަވާބު ބަދަލުކޮށް ސިޔާސީ ޕާޓީތަކާއެކު މަޝްވަރާތައް ފެށުމަށް އެމަނިކުފާނު ގޮވާލައްވައިފިއެވެ.\nރައީސް ނަޝީދު ހުށަހަޅުއްވާފައިވާ ދެ މައްސަލައަކާއި ގުޅިގެން އދގެ އިންސާނީ ހައްގުތަކާ ބެހޭ ކޮމިޓީން އެމަނިކުފާނަށް ވާދަ ކުރެވެން ޖެހޭނެ ކަމަށް ކަނޑައެޅުމާއި ގުޅިގެން އެ ނިންމުން ބަލައި ނުގަންނާނެ ކަމަށާއި އެމަނިކުފާނަށް އިންތިހާބުގައި ވާދަ ނުކުރެވޭނެ ކަމަށް ސަރުކާރުން ވަނީ ބުނެފައެވެ.\nރައީސް ނަޝީދު މިއަދު ކުރެއްވި ޓްވީޓެއްގައި ވިދާޅުވީ އދގެ ކޮމިޓީގެ ނިންމުމާ ގުޅިގެން ސަރުކާރުން ދިން ޖަވާބު ބަދަލުކޮށް މިނިވަން އިންސާފުވެރި އިންތިހާބަކަށް ދިއުމަށް އިހުލާސްތެރިކަމާއެކު ޕާޓީތަކާއެކު މަޝްވަރާއަށް ދިއުމަށް ގޮވާލައްވާ ކަމަށެވެ.\nއދގެ އިންސާނީ ހައްގުތަކާ ބެހޭ ކޮމިޓީން ނިންމާފައިވަނީ ރައީސް ނަޝީދުގެ މައްޗަށް ހުކުމް އިއްވާފައިވާ ޝަރުއީ އިޖުރާއަތުތައް ބިނާކޮށްފައިވަނީ ރަނގަޅު ނޫން ގާނޫނުތަކެއްގެ މައްޗަށް ކަމަށެވެ. އިންސާފުވެރި ޝަރީއަތަކުން އެމަނިކުފާނު މަހުރޫމުކޮށްފައިވާ އިރު ޝަރީއަތް ކުރިއަށް ގެންދިޔަ ގޮތުގައި ވެސް މައްސަލަ ހުރި ކަމަށް ކޮމިޓީން ފާހަގަކޮށްފައިވެއެވެ.\nރައްދުގައި ސަރުކާރުން ނެރުނު ބަޔާނުގައި ބުނެފައިވަނީ ކޮމިޓީން ނިންމި ނިންމުމާ ދެކޮޅު ކަމަށާއި އެމަނިކުފާނުގެ ކެންޑިޑޭސީއާއި މެދު ގޮތް ނިންމާނީ އދއިން ނޫން ކަމަށާއި ސްޕްރީމް ކޯޓުން ކަމަށެވެ.\nރައީސް ނަޝީދަކީ ހުކުމަށް ފިއްލަވައިގެން ހުންނެވި ބޭފުޅެއް ކަމަށާއި އެމަނިކުފާނަށް ވާދަ ކުރެއްވޭނީ 13 އަހަރުގެ ހުކުމް ތަންފީޒުކޮށް ނިމުމުން ނުވަތަ މައާފު ލިބޭތާ ތިން އަހަރު ފަހުން ކަމަށް ވެސް ބަޔާނުގައި ބުނެފައިވެއެވެ.\nއިދިކޮޅު ކޯލިޝަން ރައީސް ނަޝީދު ސަރުކާރު\nމިދެންކާކު!؟ އެއްވެސް ހައިސިއްޔަތެއްނެތް މީހަކު އިސްކޮޅުން މައްޗައް އަމުރު ކުރަނީ!؟\nސަރުކާރުން މިހާރު ކޮންމެ މޮޔައެއްވެސް ގޮވާފާނެ. ބަލަ 1 ފެބްރުއަރީގަ ރައީސް ނަޝީދު އާއެކު އިތުރު ބަޔަކު ދޫކޮށްލަން އަމުރުކުރީ ޔޫއެން އަކުން ނޫނޭ. އެއީ ތިޔަ ބުނާ ސްޕްރީމް ކޯޓުގެ ހުރިހާ ފަނޑިޔާރުންގެ އިއްތިފާގުން ނެރުނު އަމުރެކޭ އެހެންވީމަ ދެންވެސް ބަހަނާ ނުދައްކާ އެ އަމުރު ތަންފީޒުކޮށްގަ ދެން ސްޕްރީމް ކޯޓޭ ކިޔަގަ!\nހެހެެހެ ގައިދީ އެހެންވެއްޖިއްޔާ މަސައްވެސް ކުރިމަތި ލެވޭނެތާ! މަވެސް 07 އަހަރު ޖަލު ހުކުމް ތަންފީޒު ކުރަމުންމިދަނީ


SunOnline: ''Ask speaker'' ge5vana programme bavvanee\n''އާސްކް ސްޕީކާ''ގެ ފަސްވަނަ ޕްރޮގުރާމް ބާއްވަނީ\nމަރިޔަމް ޝަހާމާ 21 Jun 2022, 19:30\nމިދިޔަ އަހަރު ބޭއްވި އަސްކް ސްޕީކާ ޕްރޮގަރްމާގެ ތެރެއިން --- ފޮޓޯ/ މަޖިލިސް\nރައްޔިތުންގެ މަޖިލީހާ ގުޅޭގޮތުން ރައްޔިތުން ބޭނުންވާ ސުވާލުތަކަށް ޖަވާބުދިނުމަށް، ރައްޔިތުންގެ މަޖިލީހުގެ ރައީސް މުޙައްމަދު ނަޝީދު ބާއްވާ ''އާސްކް ސްޕީކާ''ގެ ފަސްވަނަ ޕްރޮގުރާމް ބާއްވަން ނިންމައިފިއެވެ.\nރައްޔިތުންގެ މަޖިލީހުގެ އިދާރާއިން ކޮށްފައިވާ އިޢުލާނުގައި ވަނީ ''އާސްކް ސްޕީކާ''ގެ ފަސްވަނަ ޕްރޮގުރާމެއް މި މަހުގެ 30 ވަނަ ދުވަހުގެ ރޭ 9:00ގައި ބޭއްވުމަށް ހަމަޖެހިފައިވާކަމަށެވެ.\nއެ އިދާރާއިން މައުލޫމާތު ދޭގޮތުގައި ޕްރޮގުރާމް ކުރިއަށްދަނީ ޕީއެސްއެމްގެ ސުޓޫޑިއޯގައެވެ. އަދި މި ޕްރޮގުރާމް ރާއްޖޭގެ ހުރިހާ ޓީވީ ޗެނަލްތަކުންނާއި ސޯޝަލްމީޑިއާގެ ވަސީލަތްތަކުން ވަގުތުން ފެންނާނެއެވެ. މީގެ އިތުރުން، މި ޕްރޮގުރާމްގައި ރައްޔިތުންގެ ސުވާލުތަކަށް މަޖިލީހުގެ ރައީސް ނަޝީދު ވަގުތުން ޖަވާބުދެއްވަމުން ގެންދަވާނެކަމަށް އެ އިއުލާނުގައި ވެއެވެ.\nމީގެ އިތުރުން މި ޕްރޮގުރާމުގައި ސުވާލުކުރުމަށް ސުވާލުފޮނުވުމުގެ ފުރުޞަތު މިހާރުވަނީ ހުޅުވާލެވިފައެވެ. އެގޮތުން، ސުވާލު ފޯނުން ވީޑިއޯ ކުރުމަށްފަހު ނުވަތަ މެސެޖު މެދުވެރިކޮށްވެސް ފޮނުވުމުގެ ފުރުސަތު ވަނީ ހުޅުވާލެވިފައެވެ. އަދި މި ޕްރޮގުރާމުގައި ލައިވްކޮށް ސުވާލުކުރައްވަން ބޭނުންވާ މީހުންނަށް ނަންނޯޓު ކުރުމުގެ ފުރުޞަތުވެސް މި މަހުގެ 30 ވަނަ ދުވަހުގެ މެންދުރު 2:00 ހަމައަށްވަނީ ހުޅުވާލެވިފައެވެ.\nޕްރޮގުރާމުގައި ވަގުތުން ސުވާލުކުރައްވަން ބެނުންވާ ބޭފުޅުން އެސްއެމް އެސް ކުރާނީ މަޖިލީހުގެ އިދާރާގެ މީޑިއާ ސެކްޝަންގެ ހޮޓްލައިން ނަމްބަރަށެވެ. އަދި ސޯޝަލް މީޑިއާގައި ސުވާލުކުރައްވަން ބޭނުންވާ ބޭފުޅުން ސުވާލު ޕޯސްޓު ކުރއްވާއިރު، ''AskSpeaker#'' މި ހޭޝްޓެގް ބޭނުންކުރުމަށް އެ އިދާރާއިން ވަނީ އެދިފައެވެ.


Klopp, Liverpool ge ebbasvun aa koffi | Mihaaru\n14 ޑިސެމްބަރ 2019 - 10:45\nޖަރުމަނަށް އުފަން އުމުރުން 52 އަހަރުގެ ކްލޮޕް އެންމެ ފަހުން ލިވަޕޫލާ އެކު ހެދި އެއްބަސްވުން 2022 ގެ ނިޔަލަށް ހަމަވާނެ އެވެ. އެކަމަކު އިއްޔެ އާ ކޮންޓްރެކްޓްގައި ސޮއިކުރުމާ އެކު 2024 ގެ ނިޔަަލަށް ލިވަޕޫލުގައި އޭނާ މަޑުކުރާނެ އެވެ.\nކްލޮޕް ބުނީ އޭނާ އެންމެ ފުރަތަމަ 2015 ވަނަ އަހަރު ލިވަޕޫލަށް އައިއިރުން ފެށިގެން މިހާތަނަށް ކްލަބްގެ ހުރިހާ ކަމެއް ދަނީ ވަރަށް ރަނގަޅަށް ކަމަށާއި ޓީމުގައި އިތުރަށް މަޑުކުރަން ބޭނުންވި ސަބަބަކީ މި ކްލަބް ދޫކޮށްލަންޖެހޭ އެއްވެސް ސަބަބެއް ނެތުމުން ކަމަށެވެ.\n"މި ކްލަބްގައި މަޑުކޮށް މި ޕްރޮޖެކްޓް ކުރިއަށް ގެންދިއުމުގެ ޔަގީންކަން އަހަންނަށް އެބައޮތް. މި ކްލަބްގެ ވެރިންނާއި މި ކްލަބްގެ ހުރިހާ ފަރާތެއް މި ތިބީ އެއް މިސްރާބެއްގައި. ކްލަބެއް ކުރިއަށް ގެންދަން ބޭނުންވަނީ މި ފަދަ ޔަގީންކަން. މިހާތަނަށް އަހަރަމެންނަށް ކާމިޔާބީތަކެއް ހޯދިއްޖެ، އަހަރެން މި މަޑުކުރީ އަދި އިތުރަށް ވެސް ހޯދޭނެ ކާމިޔާބީތަކެއް އޮތުމުން،" މި އަހަރުގެ ޗެމްޕިއަންސް ލީގާއި ޔުއެފާ ސުޕަ ކަޕް ލިވަޕޫލަށް ކާމިޔާބުކޮށްދިން ކްލޮޕް ބުންޏެވެ.\nކްލޮޕްގެ ކޯޗުކަމުގައި މިދިޔަ ސީޒަނުން ފެށިގެން ލިވަޕޫލް ޕްރިމިއާ ލީގުގައި ބަލިވީ އެންމެ މެޗަކުންނެވެ. އެއީ މިދިިޔަ ޖެނުއަރީ މަހު ރަށުން ބޭރުގައި މެންޗެސްޓާ ސިޓީއާ ދެކޮޅަށް ކުޅުނު މެޗުންނެވެ. މި ސީޒަނުގައި މިހާތަނަށް 16 މެޗު ކުޅެފައިވާއިރު، ލިވަޕޫލް އެއް ވަނައިގައި އޮތީ ރަނގަޅު ލީޑަކާ އެކު އެވެ.\nލިވަޕޫލުން އިއްޔެ ވަނީ ކްލޮޕްގެ އިތުރުން އެ ޓީމަށް ކުޅެމުން އަންނަ ތަޖުރިބާކާރު މިޑްފީލްޑަރު ޖޭމްސް މިލްނާގެ ކޮންޓްރެކްޓް ވެސް އާކޮށްފަ އެވެ. މިލްނާ އެއްބަސްވުން އާ ކުރީ އިތުރު ތިން އަހަރަށެވެ. އެކަމަކު އެޑަމް ލަލާނާ މި ސީޒަނަށް ފަހު ލިވަޕޫލް ދޫކޮށްލާނެކަން ވަނީ ޔަގީންވެފަ އެވެ. މި ސީޒަނަށް ފަހު ލަލާނާގެ އެއްބަސްވުން ހަމަވާއިރު، އޭނާ ވެސް ބޭނުންވަނީ ކުޅުމުގެ ފުރުސަތު އިތުރަށް ހޯދަން އެހެން ޓީމަކަށް ބަދަލުވާށެވެ.\nރިޕޯޓްތައް ބުނާގޮތުން ލިވަޕޫލުން ވަނީ ސަލްޒްބާގުގެ ޖަޕާން މިޑްފީލްޑަރު ޓަކޫމީ މިނަމީނޯ ގެންނަން އެއްބަސްވުމަކަށް އައިސްފަ އެވެ. އަދި ޖެނުއަރީ އެއް ވަނަ ދުވަހު މިނަމީނޯ ލިވަޕޫލަށް ސޮއިކުރާނެ ކަމަށް މީޑިއާ ރިޕޯޓްތައް ބުނެ އެވެ.\nއިނގިރޭސި ޕްރިމިއާ ލީގުގައި މިއަދު ކުޅޭ މެޗުގައި ލިވަޕޫލް އަމިއްލަ ދަނޑުގައި ނުކުންނާނީ ވަޓްފޯޑާ ދެކޮޅަށެވެ.


ޝައިތާނާ ގަދަވިޔަނުދޭށެވެ – ދިވެހި ނޫސް\nHome ⁄ ވާހަކަ ⁄ ޝައިތާނާ ގަދަވިޔަނުދޭށެވެ\nޔައުގޫބްއަކީ އާދައިގެ ދިރިއުޅުމެއް އުޅެމުން އަންނަ ޒުވާނެކެވެ. ވަޒީފާ އަދާކުރަމުން އަންނަނީ ގަބުރުސްތާންގައެވެ. ވަޅު ކޮންނަ މީހެއްގެ ގޮތުގައެވެ. އެތައް ބަޔަކަށް އޭނާ ވަނީ މިހާތަނަށް ވަޅު ކޮނެދީފައެވެ. އެތައް ބަޔެއްގެ ސަންދޯކް އޭނާގެ އަތުން ވަނީ އޭނާ ކޮނެދިން ކަށްވަޅުތަކަށް ތިރިކޮއްދީފައެވެ. ޔައުގޫބް އިންތިޒާރުކުރަމުން އަންނަނީ އޭނާ ވަޅުލެވޭނެ ދުވަހަށްށެވެ. އަބަދުވެސް އުންމީދުކުރަމުން އަންނަނީ ހެޔޮ ނިމުމަކަށްށެވެ. ނަމަވެސް އޭނާއަށް ހުރަސްތަކެއް ދިމާވެއެވެ. އޭނާއަށް ގަވައިދުން ނަމާދެއް ނުކުރެވެއެވެ. އަދި ގުރުއާނާ ކޮންމެވެސް ވަރަށްކަށް ދުރެވެ. މިކަމާ ޔައުގޫބް ވަރަށް ފިކުރުކުރެއެވެ.\nއެއްދުވަހަކު ޖަނާޒާއެއް ނިންމާލާފައި މައްޔިތާ ވަޅުލުމަށްފަހު ޔައުގޫބް މިސްކިތުން ނުކުނަންދަނިކޮށް މިސްކިތުގެ އިމާމްއާ ދިމާވިއެވެ. އަދި ވާހަކައެއް ދައްކާލަން ބޭނުންވާ ވާހަަކަ ބުނެލިއެވެ. އެއާއެކު އިމާމްގެ އޮފީހަށް ޔައުގޫބް ގެންގޮސް ވެގެން އުޅޭގޮތް އޮޅުންފިލުވާލަދޭން އެދުނެވެ. ޔައުގޫބް ކަރުނަ އަޅާހާލު އޭނާގެ ހިތުގައިވާ ޝަކުވާތައް ބަންޑުންޖަހާލިއެވެ. ނަމާދަށް ފަރުވާކުޑަކުރެވޭ ވާހަކައާއެކު ގުރުއާންވެސް ކިޔެވުން މަދުކުރެވޭ ވާހަކަ ބުނިއެވެ. އެއާއެކު އިމާމް ފުން ނޭވާއެއްލުމަށް ނަސޭހަތް ފަށައިގަތެވެ.\n” އިބިލީހަކީ ހަމަ ކަނޑައެޅިގެންވެސް މުޅި އިންސާނިއްޔަތައްހުރި ދުޝްމަނެކެވެ. މިކަލޭގެވަނީ އަހަރުމެންގެ އެތައް ނިއުމަތްތަކެއް މިއަދު ފޭރިގަނެފައެވެ. މިގޮތުން އެންމެ ފުރުތަމަ މިކަލޭގެ ﷲ سُبْحَانَهُ وَ تَعَالَى އާދަމް عليه السلام އުފައްދަވާ އެކަލޭގެފާނަށް ހުރިހާ މަލާއިކަތުންނާއެކު އިބިލީސްވެސް ސަޖިދަ ކުރަން އަމުރު ކުރެއްވުމާއެކު އެކަމާ އިބިލީސް ދެކޮޅުހެދިއެވެ. އަދި ﷲ سُبْحَانَهُ وَ تَعَالَى ގެ އެ އަމުރަށް ނުކިޔަމަންތެރިވެ އެތައް ބަހަނާއެއް ދެއްކިއެވެ. އަދި މިކަލޭގެ ސަބަބުން ނިއުމަތްތައް ލިބިގެންވާ ސުވަރުގެއިން އެންމެ ފުރުތަމަ އުފެއްދެވި ދެ އިންސާނުންކަމުގައިވާ އާދަމްގެފާނާ ހައްވާގެފާނު ނެރެވި މި ފާނާވަމުން ދިޔަ ދުނިޔެއަށް ގެނެވުނެވެ. ހަމަ އެހެންމެ އިބިލީސްވެސް ސުވަރުގެއިން ބޭރުކޮއްލެވުނެވެ. އެކަލޭގެވަނީ ގިޔާމަތާހަމަޔަށް ދަންދެކަށް އިންސާނިއްޔަތު މަގުފުރައްދާނެކަމަށް ވައުދުވެފައެވެ.\nނިކަން ވިސްނާލަމާތޯއެވެ. އިންސާނާއަށް ﷲ سُبْحَانَهُ وَ تَعَالَى އަމުރު ކުރައްވާފައިވަނީ ފަރުޝު ފަސް ނަމާދު އަދާކުރާށެވެ. އަދި ގުރުއާން ކިޔަވަންށެވެ. އެގޮތުން ފަތިސްނަމާދުގެ މުހިންމުކަން ޝައިތާނާއަށް ވަރަށް ރަނގަޅަށް އެނގެއެވެ. އެ ނަމާދުގެ އިހު ސުންނަތުގެ ދެރަކުއަތަކީ ދުނިޔެއާ ދުނިޔޭގައި ވާހާ އެއްޗަކަށްވުރެ ހެޔޮކަންބޮޑު ދެ ރަކުއަތެވެ. އިންސާނާ ފަތިސް ނަމާދަށް ތެދުވިޔަނުދޭން ރޭގަނޑު ޝައިތާނާގެ މަސައްކަތަކީ އެތައް ވަސްވާހެއް އިންސާނާ ބޮލަށް ވައްދައިގެން ނިދިނަގާލުމެވެ، އަދި މެންދަން ނުވަތަ ފަތިސްވާން ގާތްވުމުން ނިދި ބަރުކޮއްލުމެވެ. ދެން ހުރި ނަމާދުތައްވެސް ކުރިޔަނުދޭން މިކަލޭގެ އެތައް މަޅިއެއް ޖަހައެވެ. އެގޮތުން ތިމާ ވަޒީފާ އަދާކުރާތަނުގެ މަސައްކަތްތައް ނަމާދުގަޑި ކައިރިވަންދެން ފަސްކުރުވާ ނުވަތަ ކޮންމެވެސް މުހިން ކަމެއް ނަމާދުގަޑިޔާ ދިމާކޮށް މިކަލޭގެ ތައްޔާރުކުރެއެވެ.\nދެން އޮތީ ސުންނަތް ނަމާދާ ރޯދަތަކެވެ. ދަމު ނަމާދަކީ ﷲ سُبْحَانَهُ وَ تَعَالَى އާ އެންމެ ބޮޑަށް ގާތްކުރުވާ އެއް ނަމާދެވެ. މީސްތަކުން ނިދާ ހަމަހިމޭންވެފައި ތިބޭއިރު ﷲ سُبْحَانَهُ وَ تَعَالَى އަށް އަޅުކަން ކުރުމަށް ތެދުވަނީ ވަރަށް ހިތްވަރުގަދަ މަދު މީސްކޮޅެކެވެ. ދަމު ނަމާދަށް ތެދުވަން މަސައްކަތްކުރާމީހާއަށް ޝައިތާނާ ވަކި ދުލެއްނުދެއެވެ. ނިންޖަކީ އެކަލޭގެ ހަތިޔާރެވެ. ހޭލެވުމާއެކު އެކަލޭގެ މަސައްކަތް އަވަހަށް ފަށައިގަންނާނެއެވެ. ނަމަވެސް އެކަލޭގެ މައްޗަށް އިންސާނާ ހިތްވަރުކޮއްފިނަމަ ގަދަވެވޭނެއެވެ. އެގޮތުން ތެދުވެ މޫނުދޮވެލުމަށްފަހު ވީހާވެސް އަވަހަކަށް ވުޝޫކޮއްލާށެވެ. އަދި ތިބާ މި ހޭލީ ﷲ سُبْحَانَهُ وَ تَعَالَى އަޅުކަންކުރަންކަން ހިތަށް ގެންނާށެވެ. އެއަށްފަހު ދަމުނަމާދުކުރަން ފަށާށެވެ. ދަމުނަމާދު ނިމުމާއެކު ގުރުއާން ކިޔަވަން ފަށާށެވެ. ޝައިތާނާއަށް ނިދި ބަރުކުރުމަށް ފުރުސަތު ނުދޭށެވެ. މިއީ ތިބާއަށް ކުރެވޭނެ ވަރުގަދަ ހަނގުރާމައެއްކަން ހަނދާން ބަހައްޓާށެވެ.\nފަތިސް ނަމާދު ބަންގި ދިނުމުން އަވަހަށް މިސްކިތައްދާށެވެ. ފަތިސް ނަމާދުކޮއްގެން ހިތްވަރެއްހުރިއްޔާ ޝުހާ ނަމާދުކޮއްލުމަށް މަޑުކޮލާށެވެ. މި ތިންނަމާދުން ދުވަސް ފައްޓާތާ މަސްދުވަސްތެރޭ ތިބާގެ ހަށިގަނޑަށް އަންނަންފަށާނެ ބަދަލްތައް ތިބާ އަމިއްލަޔަށް ދެކިލާށެވެ. މި ތިން ނަމާދުކޮއް ނިންމާލާފައި ނިދި ކުޑަ ހިނދުކޮޅަކުވިޔަސް ނިދާލާފަ ތެދުވާށެވެ. ތިބާ ހުންނާނީ އޭރުން ދުވަހަށް ތައްޔާރުވެފައެވެ. ހަށިގަނޑު ކަނެއްތްކަން ފިލާފައެވެ. ދެން ބާކީ ހުރި ނަމާދުތަކަށްވެސް ސަމާލުކަންދޭށެވެ. ޝައިތާނާ ގަދަވިޔަނުދޭށެވެ. އަދި ގިނަ ގިނައިން ﷲ سُبْحَانَهُ وَ تَعَالَى އަށް ދުއާ ދަންނަވާށެވެ. ދުއާއަކީ އެންމެ ވަރުގަދަ ހަތިޔާރެވެ. ދެން އޮތް އެންމެ މުހިންމު އެއް ވާހަކައަކީ ނަމާދަށް ހުށޫއަތްތެރިވާން ގަދައަޅާ މަސައްކަތްކުރާށެވެ. ނަމާދުގައި ކިޔޭ ތަކެއްޗާމެދު ފުންކޮށް ވިސްނާލާށެވެ. އަދި މަޑުމައިތެރިކަމާ ކެތްތެރިކަމާއެކު ނަމާދުކޮށް ނިންމާލާށެވެ. އެއްވެސް ހާލެއްގައި އަވަސް އަރުވާނުލާށެވެ. ނަމާދަށް އަރާތަނުންވެސް ޝައިތާނަކު އަންނާނެއެވެ. އޭނާ އުޅޭނީ ނަމާދު އޮޅުވަންށެވެ. އެހެންވެ ޖަމާއަތަށް ދިޔުންވެސް މުހިންމުވަނީ. އެކަނި ނަމާދަށް ހުއްޓަސް މިބުނާ ޝައިތާނަކު އައިސް ދުނިޔެވީ އެތައް ހިޔާލެއް ބޮލަށް ވައްދާނެ ހުށިޔާރުވެގެން ހުންނާތި. ”\nއިމާމްގެ ނަސޭހަތް އަޑުއަހާ ޔައުގޫބް އެގޮތަށް އަމަލްކުރަންފެށިއެވެ. ފެށިއިރު ވަރަށްވެސް އުނދަގުލެވެ. ދަމުނަމާދަށް ތެދުވާ މީހާ ނިދިބަރުވެގެން ނިދެނީއެވެ. ނަމަވެސް ހިތްވަރުކޮށް ދުލެއްނުދީ އަޒުމްވަރުގަދަ ކުރިއެވެ. އެއާއެކު ދަމުނަމާދަށް ހޭލެވެންފެށިއެވެ. އެއަށްފަހު ނިދަނީ ފަތިސްނަމާދުކޮށްގެންނެވެ. އެއްމަސްފަހު ހޭނުނީމަ ދެން ފެށީ ދަމު ނަމާދާ ފަތިސްކޮށް ނިންމާލުމަށްފަހު ޝުހާ ނަމާދުކުރާށެވެ. ކޮންމެ ނަމާދެއް ނިންމާލުމަށްފަހު ގުރުއާން ކިޔަވަންފަށައެވެ. އެއްވެސް ހުސް ޖާގައެއްނުދެއެވެ. މިކަމުގެ ސަބަބުން ބާކީ ހުރި ނަމާދުތަކަށް ފަުރުވާ ބަހައްޓަން ޔައުގޫބްއަށް ފަސޭހަވެގެންދިޔައެވެ. ބަރާބަރު ތިންމަސް ފަހު ޔައުގޫބްއަށް ހުރިހާ ނަމާދެއް އެއްވެސް އުނދަގުލަކާނުލާ ކުރެވެއެވެ. ދެންފެށީ ސުންނަތް ރޯދަ ހިފާށެވެ. އެއާއެކު އަދި ވަކިން ބޮޑަށް ޔައުގޫބްގެ އިމާންތެރިކަން ވަރުގަދަވެގެންދިޔައެވެ. މިއަދު އޭނާއަކީ ޝައިތާނާ އޭނާގެ މައްޗަށް ގަދަނުވެވޭވަރުގެ އަޒުމެއްގައި ހުރި ޒުވާނެކެވެ،\nMaa sha Allah ❤ varah furihama kihineh


India Mubaaraathuge Semi Final Ah Maziya Ge Zuvaan Team Dhathuru Koffi - Vaguthu\nއިންޑިއާ މުބާރާތުގެ ސެމީ ފައިނަލަށް މާޒިޔާގެ ޒުވާން ޓީމު ދަތުރު ކޮށްފި\nމާޒިޔާ ސްޕޯޓްސް އެންޑް ރެކްރިއޭޝަންގެ ޔޫތް ޓީމުން އިންޑިއާގައި ކުރިއަށްދާ އިންޓަނޭޝަނަލް ކަޕް އޮފް ޖޯއީގެ ސެމީ ފައިނަލަށް ދަތުރު ކޮށްފިއެވެ.\nމާޒިޔާއިން ގްރޫޕް ސްޓޭޖުގައި ކުޅުނު ތިން މެޗުގެ ތެރެއިން ދެމެޗުން މޮޅުވެފައިވާއިރު، އެޓީމުން ސެމީ ގައި ހުންނާނީ ޗެންނާއިިޔެން އެފްސީއާ ދެކޮޅަށެވެ.\nގްރޫޕް ސްޓޭޖުގައި ފުރަތަމަ ކުޅުނު މެޗުން މާޒިޔާ ބަލިވީ 2-1ގެ ނަތީޖާއަކުންނެވެ. ރިލަޔަންސް އެކަޑެމީއާ ދެކޮޅަށް ކުޅެ މާޒިޔާ ބަލިވި ނަމަވެސް، އެ މެޗުގައިވެސް މާޒިޔާއިން ވަނީ ރަނގަޅު ކުޅުމެއް ދައްކާފައެވެ. ދެވަނަ މެޗުގައި ފަސްޓް ކިކް އެސްއެސްއޭއާ ވާދަކޮށް، މާޒިޔާއިން 6-0އިން މޮޅުވިއިރު، މިއަދު މޮޅުވީ ސްޕޯޓްސް ނޭޝަން އަތުންނެވެ.\nއޮގަސްޓް 3, 2019 19:01\nމަރުހަބާ މާޒިޔާ ސްޕޯޓްސް


Vaki meehakah noonee verikan nukureveyne kamah bunaa bunumakee boadhaa baheh: Azleen - vNews.mv\nކުރީގެ ހޯމް މިނިސްޓަރު އަޒްލީން އަހުމަދު ވީނިއުސްރޫމްގެ ފަސްމަންޒަރު ޕްރޮގްރާމުގައި\nވަކި މީހަކަށް ނޫނީ ވެރިކަން ނުކުރެވޭނެ ކަމަށް ބުނާ ބުނުމަކީ ބޯދާބަހެއް: އަޒްލީން\nޝިފްޒާ މުޞްޠަފާ Male' | 01 November 2019, 20:13\nރާއްޖޭގެ ވެރިކަން ކުރެވޭނީ ވަކި މީހަކަށް ކަމަށް ބުނުން އެއީ މިހާރު ބޯދާބަހަކަށް ވެފައިވާ ކަމަށް ދާދިފަހުން ޖުމްހޫރީ ޕާޓީއާ ގުޅިވަޑައިގެންފައިވާ ކުރީގެ ހޯމް މިނިސްޓަރު އަޒްލީން އަހުމަދު ވިދާޅުވެއްޖެއެވެ.\nވީނިއުސްރޫމްގެ ފަސްމަންޒަރު ޕްރޮގްރާމުގައި ވާހަކަފުޅު ދައްކަވަމުން އަޒްލީން ވިދާޅުވީ ރާއްޖޭގެ ސިޔާސީ މަސްރަހަށް ބަލާއިރު ވޭތުވެދިޔަ 15 ވަރަކަށް އަހަރު ރައްޔިތުން މަސައްކަތް ކޮށްފައިވަނީ އަބަދުވެސް ބަދަލަކަށް އެދިގެން ކަމަށާއި އެގޮތުގެ މަތިން ކޯލިޝަން ސަރުކާރުތައް ގާއިމުކުރެވެނީ ވަރަށް ގިނަ ބަޔަކު އެކެވެގެން ކުރެވޭ މަސައްކަތުގެ ނަތީޖާއެއްގެ ގޮތުން ކަމަށެވެ. ރާއްޖޭގައި އެއްވެސް ބަޔަކު އެކަނި އުޅެގެން އެބަޔަކު ބޭނުންވާ ގޮތަށް ވެރިކަން ބަދަލުކޮށް ނުވަތަ ވެރިކަން ދިފާއުކޮށް ހެދުމަކީ ކުރެވޭނެ ކަމެއް ނޫން ކަމަށެވެ.\nއެމަނިކުފާނު ވިދާޅުވީ ރާއްޖޭގެ ސިޔާސީ މަސްރަހުގައި ވާނުވާ ބަލައި އެކަންކަމާމެދު ރައްޔިތުން އަބަދުވެސް ވިސްނަންޖެހޭ ކަމަށެވެ. މިގޮތުން ސިޔާސީ ވެރިންގެ މެދުގައި އޮންނަ އެކުވެރިކަމާއި، ވިޔަފާރީގެ ގުޅުންތަކާއި، ފަރުދާގެ ފުރަގަހުގައި ހިނގާ ކަންކަމާއި، ފަރުދާގެ ކުރިމަތިން ހިނގާ ކަންކަމުގެ ހަގީގަތް ގިނަ ރައްޔިތުންނަށް އެނގޭ ކަމަށެވެ.\nޕީޕީއެމުން ޖުމްހޫރީ ޕާޓީއަށް ދާދިފަހުން ބަދަލުވެވަޑައިގެންފައިވާ އަޒްލީން ވިދާޅުވީ ސިޔާސީ މީހުން އެއްޕާޓީން އަނެއްޕާޓީއަށް ބަދަލުވުމަކީ ރައްޔިތުން މިއަދު ހައިރާންވާންޖެހޭ ކަމެއް ނޫން ކަމަށާއި އެއީ މިއަދު ފެންނަންޖެހޭ ވެސް މަންޒަރެއް ކަމަށެވެ. އަދި އެއީ މިއަދު ރައްޔިތުން ވެސް ބަލައިގެންފައިވާ ކަމެއް ކަމަށެވެ. ސިޔާސީ ޕާޓީތަކުގެ އަޚުލާގިއްޔާތާއި ނަމޫނާ ދެއްކުމުގައި ހިފެހެއްޓިފައި އޮންނަ މުއްދަތާއި، ރައްޔިތުންގެ ވިންދާ އެއްގޮތަށް ބަލައިގެން ކަންކަން ކުރެވެނީ ކިހާ މުއްދަތަކަށްތޯ، މިކަންކަމާމެދު ވިސްނާލަންޖެހޭ ކަމަށް އަޒްލީން ވިދާޅުވިއެވެ.\nރައްޔިތުން އެ ދީލާލާ ގޮތް ސިޔާސީ ވެރިންނަށް ނޭނގޭ ކަމަށް ވަންޏާ އޭގައި ވަރަށް ބޮޑު އުނިކަމެއް އެބައާދޭ. ޕީޕީއެމަށް ވެރިކަން ދިފާއު ނުކުރެވި ދިޔައީ ޕީޕީއެމް ތެރޭގައި ކަންކަން ވެގެންދިޔަ ގޮތުން. އަޅުގަނޑު ހަމަގައިމު ވެސް ވަރަށް އިޚުލާސްތެރިކަމާއި ތެދުވެރިކަމާއެކު އެންމެ ފަހުވަގުތާ ޖެހެންދެން މަސައްކަތް ކުރިން.\nއަޒްލީން ވިދާޅުވީ ޕީޕީއެމްގެ އިސް ސަފުގައި ތިއްބެވި ވަރަށް ގިނަ ބޭބޭފުޅުން މިއަދު ޖުމްހޫރީ ޕާޓީއާ ގުޅިވަޑައިގަންނަވަމުން ގެންދަވާއިރު، އިލްމީ ބޭފުޅުންނާއި ސިޔާސީ ތަޖުރިބާ ހުރި އަދި ރައްޔިތުންގެ ތެރެއިން ގިނަ ބައެއްގެ ތާއީދު ލިބިފައިވާ ސިޔާސީ ވެރިން ގެންދަވަނީ ޖުމްހޫރީ ޕާޓީއާ ދިމާއަށް މިސްރާބު ޖައްސަވަމުން ކަމަށެވެ. އޭގައި ގިނަ ސަބަބުތަކެއް ހުރިކަން ވެސް ފާހަގަކުރެއްވިއެވެ.\nއަޅުގަނޑުމެން އެޕާޓީއަކަށްޓަކައި މަސައްކަތް ކުރަމުންދާއިރު އެޕާޓީއަކުން އެކަން ވަރަށް ރަގަޅަށް ދަންނަންޖެހޭނެ. އެޕާޓީގެ ތެރެއިން ސިޔާސީގޮތުން ކުރިއަށްދާން އުނދަގޫވެއްޖެ ކަމަށްވާނަމަ، ދެން ސިޔާސީގޮތުން ކުރިއަށްދާންވީ ރަގަޅު ގޮތަކީ ކޮބައިތޯ ހޯދައި ބަލައި ދިރާސާކޮށް، ރަގަޅު މަގަށް އެމީހާގެ މިސްރާބު ބަދަލުކުރުމަކީ އިލްމީ ގާބިލްކަން ހުންނަ، ތަންދޮރު ދަންނަ ހެޔޮ ވިސްނޭ މީހުން ކުރަންޖެހޭ ކަމެއް.\nއަޒްލީން ވިދާޅުވީ ޖޭޕީއާ ގުޅިވަޑައިގަތީ ރައްޔިތުން ދެކެ އެންމެ ލޯބިވާ، ރައްޔިތުންނަށް އެންމެ އޯގާތެރި ލީޑަރަކީ ޖޭޕީގެ ލީޑަރު ގާސިމް އިބްރާހީމަށް ވުމުން ކަމަށެވެ. ސިޔާސީ އެންމެ އިސްލީޑަރުންގެ ތެރެއިން، ސިޔާސީގޮތުން ރައްޔިތުންނަށްޓަކައި ވެވަޑައިގެންނެވި ގުރުބާނީގެ އަގުވަޒަންކުރުމުގެ ގޮތުން ވެސް މިއަދާ ހަމައަށް ފުރުސަތު ނުދެވި، ޓެސްޓު ނުކުރެވި ވަނީ ގާސިމް އިބްރާހީމް ކަމަށެވެ. އެމަނިކުފާނު މިއަދާ ހަމައަށް އެޅުއްވި ކޮންމެ ފިޔަވަޅެއް އަޅުއްވާފައިވަނީ ދިވެހި ރައްޔިތުންގެ ހައްގުގައި ކަމަށާއި އެމަނިކުފާނު މިއަދާ ހަމައަށް ދެއްކެވި ކޮންމެ މަންޒަރަކުންވެސް ވަރަށް ވަރުގަދަ ސިޔާސީ ލީޑަރެއްކަން ސާބިތުކޮށްދެއްވާފައިވާ ކަމަށެވެ.\nމިއަދާ ހަމައަށް ދިވެހި ރައްޔިތުންނަށް ގެއްލުމެއްވާ ކަހަލަ ވާހަކަފުޅެއް އެމަނިކުފާނު ވިދާޅުވެފައެއް ނެތް. އެމަނިކުފާނު އަބަދުވެސް ވިދާޅުވަނީ މާތްވެގެންވާ އިސްލާމްދީނާއި ދިވެހިރާއްޖޭގެ ގާނޫނުއަސާސީއާއި މިނިވަންކަމާއި ގާނޫނުގެ ވެރިކަން ނަގަހައްޓަން ޖެހޭނެ ކަމާއި އިޖުތިމާއީ އަދާލަތު އޮންނަންޖެހޭ ކަމާއި، ރައްޔިތުންގެ ހައްގަށްޓަކައޭ މިގައުމުގައި ވެރިކަމެއް ވެސް އޮންނަންޖެހެނީ. އެމަނިކުފާނު ކޮށްދެއްވާފައިވާ ޚިދުމަތުގެ ބަދަލެއްގެ ގޮތުގައެއް ނޫން، އެކަމަކު އެމަނިކުފާނު ރާއްޖޭގެ ސިޔާސީ މަސްރަހަށް ކޮށްދެއްވަމުން ގެންދަވާ ޚިދުމަތާއި، އެމަނިކުފާނުގެ އިގުތިސާދީ ސިޔާސަތާއި އިޖުތިމާއީ އަދާލަތު ގާއިމުކުރުމުގެ ވިސްނުންފުޅާ، މިހުރިހާ ކަމެއް އަޅުގަނޑުމެން ޓެސްޓްކޮށްލަމާހޭ 2023 ވަނަ އަހަރު.\nކުރީގެ ހޯމް މިނިސްޓަރު އަޒްލީން ވިދާޅުވީ ރާއްޖޭގެ އިލްމީ ބޭފުޅުންނަށް ވެސް ޖުމްހޫރީ ޕާޓީއަށްވުރެ ފަހި ފުރުސަތުތަކެއް އޮތް އެހެން ޕާޓީއެއް މިއަދު ނެތް ކަމަށެވެ. އެއްވެސް މީހަކަށް ޖޭޕީގެ ތެރެއިން ނިކަމެތިކަމެއް ނުލިބޭނެ ކަމަށާއި އެއީ ވަކި ބަޔަކު ނައްތާލައި ވަކި މީހަކު މޮޅުކޮށްލާ ޕާޓީއެއް ވެސް ނޫން ކަމަށެވެ. އެންމެނަށް ވެސް ހަމަހަމަކަން އޮތް ޕާޓީއެއް ކަމަށާއި ޖޭޕީގެ މިސްރާބާއި އަމާޒު އޮތީ ވަރަށް ސާފުކޮށް ފެންނަން ކަމަށެވެ. ރާއްޖޭގެ ވެރިކަން ކުރެވޭނީ ވަކި މީހަކަށް ކަމަށް ބުނުން އެއީ މިހާރު ބޯދާބަހަކަށް ވެފައިވާ ކަމަށާއި ޖޭޕީގެ މިސްރާބަށް ވާސިލްވެވޭނެ ކަމުގެ ފުރިހަމަ ޔަގީންކަން އެބައޮތް ކަމަށް ވިދާޅުވިއެވެ. އަދި އަޒްލީން ވަނީ 2023 ގައި ގާސިމް އިބްރާހީމަށް ފުރުސަތު ދެއްވުމަށް ރައްޔިތުންނަށް އިލްތިމާސްކުރައްވާފައެވެ.\nޤަސިމް އަކީ އަޒްލީން މިނިސްޓަރު ކަމުގައި ހުރި އިރުވެސް، 2004 ގައި ޖަލުގައި އޮތް އިރުވެސް 2018 ގައި ޖަލުގައި އޮތް އިރުވެސް، ވިޔާފާރި ފުނޑާލާ އެކައުންޓްތައް ފްރީޒް ކޮށް ލޯބިވާ ދަރިފުޅު ޖަލުގައި ރަހީނުކޮށް ބަންދުކޮށްގެން ގެންގުޅުނު އިރުވެސް، ހޮސްޕިޓަލުގައި އެޑްމިޓް ކޮށްފައި އޮއްވާ ހަރާމް ހުކުން އިއްވި އިރުވެސް، ޖަރުމަނުގައި އަރުވާލެވިގެން ހުރި އިރުވެސް ހަމަ ރައްޔިތުން ދެކެ އެނެމެ ލޯބިވާ ރައްޔިތުންނަށް އެނެމެ އިޚްލާސްތެރި ލީޑާރ. އެކަމަކު އަޒްލީން އަށް އިލްމެއް ލިބިފައި އޮތަސް ހިލްމެއް ނެތުނީމަ ބާރުގަ ހުރި އިރު އެކަން ޤަބޫލެއް ނުކުރެވުނު. މިއަދު ދެން ކޮން ވާހަކައެއް؟\n"ރައްޔިތުން ދެކެ އެންމެ ލޯބިވާ، ރައްޔިތުންނަށް އެންމެ އޯގާތެރި ލީޑަރަކީ ޖޭޕީގެ ލީޑަރު ގާސިމް އިބްރާހީމް" ކަމަށް ވާންޖެހެނީ ކޮންމެހެން މިއަދު ޖޭޕީ އާއި ގުޅުނީމައެއް ނޫން. އަދި ތިމާ ސިޔާސީ ގޮތުން ބިކަވެ އަރާނެ މުގޯލި ހުސްވީމައެއް ނޫން. އަޒްލީން ވަޒީރުކަމުގަ ހުރި އިރު ޤާސިމް އަށް ރައްދު ކުރި ބަދު ބަސްތައް މިއަދުވެސް އަހަރެމެނގެ ކަނފަތުގަ އެބަހުރި. ޤާސިމް އަށް ދެމުން ގެނދިޔަ އަނިޔާ އާއި ނިކަމެތިކަމުގައި އަޒްލީން ބައިވެރިވީ އިރު ތިޔަ ބުނާ ރައްޔިތުން ދެކެ ލޯބިވާ ލީޑަރަކީ ޤާސިމް ކަމެއް ހަނދާނަކު ނެތް. މިއަދު ގޮތް ހުސްވީމަ ޤާސިމް ވަރެއް ނެތިގެން އުޅުނަސް އަޒްލީންގެ އިޚްލާސްތެރިކަމެއް ނެތްކަން އެނގޭ.


01 ޖެނުއަރީ 2020 އިން 31 ޑިސެމްބަރ 2020 ގެ ނިޔަލަށް ވިޔަފާރި އުސޫލުން މިސްކޫލްގެ ސެކިޔުރިޓީ ބަލަހަށްޓައި ދޭނެ ފަރާތެއް ބޭނުންވެއްޖެއެވެ.\n26 ނޮވެމްބަރ 2019 ވާ (އަންގާރަ) ދުވަހުގެ މެންދުރުކުރި 11:00 އަށް\n01 ޑިސެމްބަރ 2019 ވާ (އާދީއްތަ) ދުވަހުގެ މެންދުރުކުރި 11:00 އަށް\nއަދި ދަންނަވަމެވެ. ވެރިފަރާތުގެ ބަދަލުގައި ވަޑައިގަންނަވާ ފަރާތެއްނަމަ ވެރިފަރާތުގެ ސިޓީއެއް ގެނައުމަށް ދަންނަވަމެވެ. މަޢުލޫމާތު ސާފުކުރުމަށް ޙާޞިރުނުވާ ފަރާތްތަކުގެ އަންދާސީ ހިސާބު ބަލައިގަންނަގޮތަށް ހަމަޖެހިފައެއް ނުވެއެވެ. މިއިޢުލާނާއި ގުޅޭ އިތުރު މަޢުލޫމާތު ސާފުކުރެއްވުމަށް ގުޅުއްވާނީ ރަސްމީ ބަންދު ދުވަސް ފިޔަވައި ކޮންމެ ދުވަހެއްގެވެސް ހެނދުނު 8:00 އިން މެންދުރުފަހު 14:00 އަށް 6500561 ނަންބަރު ފޯނާއެވެ. ވީމާ މިކަން އާންމުކޮށް އެންގުމަށްޓަކައި އިޢުލާން ކުރަމެވެ.\n22 ރަބީޢުލްއައްވަލް 2019\nސުންގަޑި: 26 ނޮވެންބަރު 2019 1100


ބްރެޒިލް ކަޓުވާލުމަށްފަހު ފްރާންސް ކުއާޓާ އަށް | Jazeera\tބްރެޒިލް ކަޓުވާލުމަށްފަހު ފްރާންސް ކުއާޓާ އަށް - Jazeera\nބްރެޒިލް ކަޓުވާލުމަށްފަހު ފްރާންސް ކުއާޓާ އަށް\nމުޙައްމަދު ޤާސިމް June 24, 2019 124 views0\nމިހާރު ކުރިއަށްދާ ފީފާ ވިމެންސް ވޯލްޑްކަޕްގައި ރޭ ކުޅުނު މެޗުގެ އިތުރު ވަގުތުގައި ކާމިޔާބުކުރި ގޯލާއެކު ފްރާންސުން ބްރެޒިލް ކަޓުވާލުމަށްފަހު މުބާރާތުގެ ކުއާޓާ ފައިނަލަށް ދަތުރުކޮށްފިއެވެ. މި މެޗުން ފްރާންސް މޮޅުވީ 2-1 އިންނެވެ.\nމިއީ މި މުބާރާތުގެ ދެވަނަ ބުރާއި ހަމައިން ބްރެޒިލް ވިދިވިދިގެން ކެޓި ދެވަނަ ފަހަރެވެ.\nރޭގެ މެޗަށް ނިކުތްއިރު، މި ދެ ޓީމު މިހާތަނަށް ވިމެންސް ވޯލްޑްކަޕްގައި ބައްދަލުކުރީ ހަމައެކަނި ފަހަރުގައި 2003 ވަނަ އަހަރުގެ މުބާރާތުގެ ގްރޫޕް ސްޓޭޖުގައި ކުޅުނު މެޗު ނިމުނީ 1-1 އިން އެއްވަރުވެގެންނެވެ.\nފްރާންސްގެ ލެ ހަވްރޭގައި ކުޅުނު މެޗުގެ ފުރަތަމަ ހާފުގައި ގިނަ ވަގުތު ބޯޅަ ގެންގުޅެ ގިނަ ހަމަލާތައް އުފެއްދީ ބްރެޒިލުންނެވެ. އެގޮތުން، މި ހާފުގައި ބްރެޒިލްގެ ކްރިސްޓިއާން އަށް ވަނީ އެ ޓީމަށް ލީޑްނަގައިދިނުމަށް ރަނގަޅު ދެ ފުރުޞަތެއްލިބި ބޭކާރުވެފައެވެ.\nފުރަތަމަ ހާފުގައި ފްރާންސްގެ ފަރާތުން ނުރައްކާތެރި ހަމަލާތަކެއް ފެނިފައިނުވީނަމަވެސް، މެޗުގެ 26 ވަނަ މިނެޓުގައި އެ ޓީމުން ވަނީ ގޯލެއް ކާމިޔާބުކޮށްފައެވެ. ނަމަވެސް، ރެފްރީ ވަނީ ވީއޭއާރްގެ އެހީ ހޯދުމަށްފަހު ފްރާންސްގެ ފޯވާޑް ވަލެރީ ގޯވާން އެ ބޯޅަ ފޮނުވާލުމުގެކުރީން ބްރެޒިލްގެ ގޯލްކީޕަރު ބާބަރާ އަށް ފައުލްކުރިކަމަށް ނިންމައި އެ ގޯލް ކެންސަލްކޮށްފައެވެ. މި ހާފު ނިމުނީ ދެ ޓީމަށް ލަނޑެއްނުޖެހި އެއްވަރުވެގެންނެވެ.\nމެޗުގެ ދެވަނަ ހާފުގެ ކުޅުން ފެށިތާ ކުޑަވަގުތުކޮޅެއްގެ ތެރޭގައި، 52 ވަނަ މިނެޓުގައި ފްރާންސަށް ލީޑްނަގައިދިނީ ގޯވާން އެވެ. މިއީ ފްރާންސްގެ ގައުމީ ޓީމަށް އޭނާ އެންމެފަހުން ކުޅުނު ނުވަ މެޗުގައި ޖެހި ހަތްވަނަ ގޯލެވެ. ނަމަވެސް، ފްރާންސަށް ލީޑް ދެމެހެއްޓުނީ ކުޑަވަގުތުކޮޅަކަށެވެ. އޭގެ 11 މިނެޓުފަހުން، ބްރެޒިލަށް ނަތީޖާ ހަމަހަމަކޮށްދިނީ ތައިސާ އެވެ.\nމި މެޗުގެ ފުރިހަމަ ވަގުތު ހަމަވިއިރު، ދެ ޓީމު 1-1 އިން އެއްވަރުވުމުން ނަތީޖާ ނެރުމަށް ކުޅެވުނު އިތުރުވަގުތުގެ ދެ ހާފުގެ ތެރެއިން ފުރަތަމަ ހާފު ނިމުނުއިރުވެސް ދެ ޓީމަށް އިތުރު ގޯލެއް ކާމިޔާބުކުރެވޭގޮތެއްނުވިއެވެ.\nނަމަވެސް، އިތުރުވަގުތުގެ ފަހު ހާފުގެ ކުޅުން ފެށިތާ ދެވަނަ މިނެޓުގައި ފްރާންސަށް ކުއާޓާ އިން ޖާގަ ކަށަވަރުކޮށްދިނީ ކެޕްޓަން އަމަންޑީން އޮންރީ ކާމިޔާބުކުރި ގޯލުންނެވެ. މިއީ އެ ޓީމުގެ އަމެލް މަޖްރީ ނަގައިދިން ހުރަހަކުން ލިބުނު ބޯޅަ، އެއްފަހަރުން ގޯލްގެ ތެރެއަށް ފޮނުވާލައިގެން އޮންރީ ކާމިޔާބުކުރި ގޯލެކެވެ.\nރޭގެ މެޗުން ހޯދީ މޮޅާއެކު ފްރާންސް ވަނީ މުބާރާތް ބާއްވާ ގައުމަކުން ދެވަނަ ބުރު ފަހަނައަޅައި ދިޔަ ޔޫރަޕްގެ ހަމައެކަނި ޓީމުގެ ޝަރަފުވެސް ހޯދައިފައެވެ.\nމި މުބާރާތުގެ ކުއާޓާ އިން ޖާގަ ހޯދީ އިތުރު ޓީމުތަކުގެ ތެރޭގައި އިންގްލެންޑާއި ޖަރުމަން އަދި ނޯވޭ ހިމެނެއެވެ. އިންގްލެންޑުން 3-0 އިން ކެމަރޫން އަތުން މޮޅުވިއިރު، ޕެނަލްޓީޖަހައިގެން 4-1 އިން އޮސްޓްރޭލިއާ ބަލިކޮށް ނޯވޭ ވަނީ އަނެއް ބުރަށް ދަތުރުކޮށްފައެވެ. މި މުބާރާތުގެ ޗެމްޕިއަންކަން ދެ ފަހަރު ހޯދާފައިވާ ޖަރުމަނުން ކުއާޓާ އަށް ދަތުރުކުރީ 3-0 އިން ނައިޖީރިއާ ބަލިކޮށްގެންނެވެ.


Beyru meehun ah bin milku nukurevey goi hadhaanan: Ibu\nބޭރު މީހުންނަށް ބިން މިލްކް ނުކުރެވޭ ގޮތް ހަދާނަން: އިބޫ\nއިބޫ މިރޭގެ އިވެންޓްގައި: ގާނޫނު އަސާސީއަށް ގެނައި އިސްލާހު ބާތިލް ކުރައްވާނެ ކަމަށް ވިދާޅުވި --\nބޭރު މީހުންނަށް ރާއްޖެއިން ބިން މިލްކް ކުރެވޭ ގޮތަށް ގާނޫނު އަސާސީއަށް މި މަޖިލީހުން ގެނެސްފައިވާ އިސްލާހު ބަދަލު ކުރައްވާނެ ކަމަށް އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ މިރޭ ވިދާޅުވެއްޖެ އެވެ.\nއިބޫ މިހެން ވިދާޅުވީ، އެމްޑީޕީގެ ޔޫތް ވިންގުން އިސްނަގައިގެން ޒުވާނުންގެ ސުވާލުތަކަށް އިބޫގެ ޖަވާބު ހޯދުމަށް މިރޭ ބޭއްވި ހާއްސަ އިވެންޓްގަ އެވެ.\nއެ އިވެންޓްގައި ޒުވާނަކު ކުރި ސުވާލަކަށް ޖަވާބު ދެއްވަމުން އިބޫ ވިދާޅުވީ، ބޭރު މީހުންނަށް ބިން މިލްކް ކުރެވޭ ގޮތަށް އޮތުމަކީ އޭނާ ގަބޫލު ކުރައްވާ ކަމެއް ނޫން ކަމަށެވެ. އެ އިސްލާހު ގެންނަން ވޯޓު ދެއްވާފައިވެސް ނުވާނެ ކަމަށެވެ.\nގާނޫނު އަސާސީއަށް އެ އިސްލާހު ގެނެސްފައިވަނީ އެމްޑީޕީގެ ބައެއް މެންބަރުންގެ ވޯޓާ ވެސް އެކުގަ އެވެ. އިބޫ ވިދާޅުވީ، އެމްޑީޕީ ޕާލިމެންޓްރީ ގްރޫޕްގައި ގޮތް ނިންމަނީ މަޝްވަރާކޮށްގެން ކަމަށާއި އެ ދުވަހު ނެރުނީ ފްރީ ވިޕްލައިން ކަމެއް ކަމަށެވެ. އެ މެންބަރަކު ބޭނުންވާ ގޮތަކަށް އެ އިސްލާހަށް ވޯޓު ދިނުމަށް ބައްދަލުވުމުގައި ނިންމި ކަމަށެވެ.\nއޭނާ އެ އިސްލާހަށް ވޯޓު ނުދެއްވީ ބޭރު މީހުންނަށް ރާއްޖޭގެ ބިންތައް މިލްކް ކުރެވުމަކީ އޭނާ ގަބޫލު ކުރައްވާ ކަމަކަށް ނުވާތީ ކަމަށެވެ. ނަމަވެސް އެމްޑީޕީގެ ބައެއް މެންބަރުން އެ އިސްލާހަށް ވޯޓު ދެއްވާފައިވާތީ އޭގައި ނަގަންޖެހޭ ޒިންމާތައް ޕާލިމެންޓްރީ ގްރޫޕްގެ ލީޑަރުގެ ހައިސިއްޔަތުން ނަންގަވާ ކަމަށް ވެސް ވިދާޅުވި އެވެ.\nއިބޫ ވިދާޅުވީ، އޭނާގެ ވެރިކަމެއްގައި އެކަން ބަދަލު ކުރައްވާނެ ކަމަށެވެ. އެހެން އެކަން އޮތުމަށް އެއްވެސް ވަރަކަށް ގަބޫލު ނުކުރައްވާ ކަމަށެވެ.\nޕީޕީއެމްގެ ޕާލިމެންޓްރީ ގްރޫޕްގެ ލީޑަރު އަހުމަދު ނިހާން ހުސެއިން މަނިކު ގާނޫނު އަސާސީއަށް އެ އިސްލާހު ހުށަހެޅުއްވީ 2015 ވަނަ އަހަރު އެވެ. އެ އިސްލާހުގައިވާ ގޮތުން އެއް ބިލިއަން ޑޮލަރަށް ވުރެ ބޮޑު އިންވެސްޓެއްކުރާ ބޭރުގެ ފަރާތަކަށް ރާއްޖެއިން ބިމެއް މިލްކް ކުރެވިދާނެ އެވެ.\nއެމްޑީޕީ ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު\nނަޝީދުގެ "އާސްކްސްޕީކާ" ޖޫން 30 ގައި\nޕެންޝަން މައްސަލަ ރައީސްގެ ސަމާލު ކަމަށް\nވިޕާ ހިލާފުވުމުން ފިޔަވަޅު ނޭޅޭނެ ކަމަށް ބުނުން ހުތުރު\nވަކީލު ކަމުގެ ހުއްދަ ބާތިލްވާ އިސްލާހާ މެދު ކަންބޮޑުވެއްޖެ


Rizey ge hat-trick aaieku eagles ah faseyha molheh\nރިޒޭގެ ހެޓްރިކާއިއެކު އީގަލްސްއަށް ފަސޭހަ މޮޅެއް\nމި މެޗު އީގަލްސްއިން ކާމިޔާބުކުރީ 7-0 ގެ ނަތީޖާއަކުން\nކ. މާލެ | 20 ޖެނުއަރީ 2020 | ހޯމަ 19:39 | 2,670\nފޯކައިދޫ އަދި އީގަލްސް ބައްދަލުކުރި މެޗުގެ ތެރެއިން - އަހުމަދު ރިޒްވާން (ރިޒޭ) - އެފްއޭއެމް\nދިރާގު ދިވެހި ޕްރިމިއާ ލީގުގައި އަހުމަދު ރިޒްވާން (ރިޒޭ) ގެ ހެޓްރިކާއި އެކު ކްލަބް އީގަލްސް ފަސޭހަ ކަމާއިއެކު ފޯކައިދޫ ފުޓުބޯޅަ ކްލަބް ބަލިކޮށްފިއެވެ.\nގައުމީ ފުޓުބޯޅަ ދަނޑުގައި ކުޅުނު މި މެޗު އީގަލްސްއިން ކާމިޔާބުކުރީ 7-0 ގެ ނަތީޖާއަކުންނެވެ.\nމެޗުގެ ފުރަތަމަ ހާފު ފަށައިގެން އީގަލްސްއިން މޮޅަށް ކުޅުނުއިރު މެޗުގެ 12 ވަނަ މިނެޓުގައި އީގަލްސްއިން ވަނީ ލަނޑު ޖަހައި ލީޑު ނަގައިފައެވެ. މި ލަނޑު އެޓީމަށް ކާމިޔާބުކޮށްދިނީ އިތުބާރު ފޯވާޑް އަހުމަދު ރިޒްވާން (ރިޒޭ) އެވެ. މި ލަނޑަށްފަހު ވެސް އީގަލްސްއިން ގެންދިޔައީ ފޯކައިދޫގެ ގޯލަށް ނުރައްކާ ކުރަމުންނެވެ. އެގޮތުން މެޗުގެ 25 ވަނަ މިނެޓުގައި އީގަލްސްއިން ވަނީ އިތުރު ލަނޑެއް ޖަހާ ލީޑު ފުޅާކޮށްފައެވެ. މި ލަނޑު ވެސް އެޓީމަށް ކާމިޔާބުކޮށްދިނީ ރިޒޭ އެވެ.\nމެޗުގެ ފުރަތަމަ ހާފު ނިމިގެންދިޔައީ 2-0 ގެ ނަތީޖާއަކުން އީގަލްސް ކުރީގައި އޮވެގެންނެނެވެ.\nމެޗުގެ ދެވަނަ ހާފުގައި އީގަލްސްއިން ޒުވާން ގިނަ ކުޅުންތެރިންނަށް ފުރުސަތުވަނީ ދީފައެވެ. މި ހާފު ފަށައިގެން 30 ސިކުންތުގެ ތެރޭގައި ރިޒޭ ވަނީ ލަނޑު ޖަހާ އޭނާގެ ހެޓްރިކް ފުރިހަމަ ކޮށްފައެވެ. މެޗުގައި ރިޒްވާން ޖެހި ފަހު ލަނޑު މެޗުގެ 54 ވަނަ މިނެޓުގައި އޭނާ ކާމިޔާބުކުރިއިރު މެޗުގެ 66 ވަނަ މިނެޓުގައި އީގަލްސްގެ ޒައިން ޒަފަރް ވަނީ އޭނާ އީގަލްސްއަށް ކާމިޔާބުކޮށްދިން ފުރަތަމަ ލަނޑު ކާމިޔާބުކޮށްދީފައެވެ. މެޗުގެ 72 ވަނަ މިނެޓުގައި ޒައިން އޭނާގެ ދެވަނަ ލަނޑު ވަނީ\nކާމިޔާބުކޮށްފައެވެ. މެޗުގައި އީގަލްސްއިން ކާމިޔާބުކުރި ފަހު ލަނޑު މެޗުގެ 83 ވަނަ މިނެޓުގައި އެޓީމަށް ކާމިޔާބުކޮށްދިނީ ޓޮޝީކީ އޮކޮމާޓޯއެވެ.\nމެޗަށްފަހު ވާހަކަ ދައްކަމުން ފޯކައިދޫގެ ކޯޗު ނިޝްތާރު މުހައްމަދު ބުނީ މެޗަށް ފޯކައިދޫއިން ނިކުތްއިރު މި ސީޒަނުގައި ފޯކައިދޫއިން ދާން ބޭނުންވި ޓާގެޓް ވާސިލްވެފައިވާ ކަމަށާއި ނަމަވެސް އެޓީމުން ނިކުންނާނީ ކުރިޔަށް އޮތް ތިން މެޗު ކާމިޔާބުކުރަން ކަމަށެވެ.\nއީގަލްސްގެ ކޯޗު މުހައްމަދު ސިޔާޒް (މޯހަން) ބުނީ މި މެޗުގެ ނަތީޖާ އާއި މެދު ހިތްހަމަ ޖެހޭ ކަމަށާއި ހާއްސަކޮށް ޒުވާން ކުޅުންތެރިން ދެއްކި ކުޅުމަށް ތައުރީފު ހައްގު ކަމަށެވެ.


ޕީޕީއެމް ހޯދަޑު ދެ ގުރޫޕެއްގެ މެދުގައި އޮތް ވާދަވެރިކަން ހާމަވާ ވީޑިއޯއެއް ލީކުކޮށްލައިފިމިކަލް ނޫސް\nޕީޕީއެމް- ހޯދަޑު އެތެރޭގައި އުފެދިފައިވާ ވާދަވެރިކަން ހާމަވާ ވީޑިއޯގެ މަޒަރެއް\nޕީޕީއެމް ހޯދަޑު ދެ ގުރޫޕެއްގެ މެދުގައި އޮތް ވާދަވެރިކަން ހާމަވާ ވީޑިއޯއެއް ލީކުކޮށްލައިފި\n25 މެއި 2018, 10:37 |\nޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) ހޯދަޑު ދެ ގުރޫޕެއްގެ މެދުގައި އުފެދިފައިވާ ވާދަވެރިކަން ހާމަވާ ވީޑިއޯއެއް ފޭސްބުކްގައި ލީކްކޮށްލައިފިއެވެ. މީގެ 2-3 ދުވަސްކުރިން ލީކުކޮށްލި މިވީޑިއޯގައި ޕީޕީއެމް އިން ހޯދަޑުގައި އިސްކޮށް ހަރަކާތެރިވާ ދެފަރާތަކުން ދެބަސްވެ ޒުވާބުރާ ކަން ހާމަވެއެވެ. ނަމަވެސް މިޒުވާބަކީ ސުލްހަވެރިކަމާއެކު ހިނގި ޒުވާބެއް ކަމަށް ވެއެވެ.\nމި ދެބަސްވުން އުފެދިގެން އުޅެނީ ތަން ކޮޅެއް ކުރިން ފުވައްމުލަކުގެ އެކިއަވަށް ތަކުން ޕީޕީއެމް ގެ ހަރަކާތްތަކުގައި އެ އަވަށެއް ތަމްސީލުކުރުމުގެ ގޮތުން ވޯޓުލައިގެން ކޯ-ޓީމް މެންބަރުން ހޮވިގޮތާއި މެދުއެވެ. ހޯދަޑު އަވަށުން ފުވައްމުލައް ކޯ-ޓީމް މެންބަރަކަށް ހޮވިފައިވާ ހަސަން އަބްދުﷲ (ކޭ-ހަސަން) އެވެ. އޭނާއާއި އެމަގާމަށް ވާދަކުރީ ރަމީޒުއެވެ. ވީޑިއޯގައި ޒުވާބު ހިގާފައި ވަނީ މި ދެމީހުންގެ ދެމެދުގައި ކަމަށް ވެއެވެ. މި ޒުވާބު ހިނގިއިރު އިތުރު މީހުންވެސް އެތަނުގައި ތިއްބެވެ.\nއެކުވެރި ޖައްވެއްގައި ތާސްކުޅެން ތިބެ ކޭ-ހަސަނު ބުނެފައި ވަނީ އެޖަލްސާ (ވޯޓު ނެގި)ގައި ރަމީޒުއާއި އުތުރު ދާއިރާ ސިޓީ ކައުންސިލް މެންބަރު ހަމަދު ވެސް ހުރި ކަމަށާއި އެއީ ސައްހަކޮށް ނެގި ވޯޓެއް ކަމަށެވެ.\nނަމަވެސް ރަމީޒު ވީޑިއޯގައި ބުނަނީ އެޖަލްސާގައި ވޯޓު ނެގިއިރު ހާޒިރުވެތިބި މީހުންގެ މެދުގައި ބިރުވެރިކަމެއް އޮތް ކަމަށެވެ. ވަކި މީހަކަށް ވޯޓު ދޭން މަޖުބޫރީ ހާލަތެއް އޮވެގެން ނަގާ ވޯޓަކީ ސައްހަ ވޯޓެއް ނޫން ކަމަށް ދޭހަވާ ގޮތަށް ރަމީޒު ރައްދު ދިނެވެ. މިޒުވާބުގައި އެހެން މީހަކު ބުނެފައި ވަނީ ވޯޓުން ބަލިވި ރަމީޒު ބުނާ ގޮތުގައި މިވޯޓުގައި ގޮތްނޭނގޭ ސިއްރު ކަންތައްތަކެއް ހިމެނޭ ކަމަށެވެ.\nކުޅެން ތިބި މޭޒުގައި ބާރަތް އަތުން ޖަހާފައި އަޑަށް ބާރުލާފައި ހަސަނު ބުނެފައި ވަނީ އެ ވޯޓާއި މެދު ހިތްހަމަ ނުޖެހިގެން ޖަލްސާ ބޯއިކޮޓް ކޮށްފައި ރަމީޒު ޖަލްސާ ދޫކޮށް ނުނިކުތީ ކީއްވެގެން ބާވައެވެ؟ މިހާރު އެ ދައްކަނީ ބަލިވުމުން ދައްކާ ބަހަނާ ތަކެއް ކަމަށެވެ. އެޖަސާގައި ތިބި ބައެއް މީހުންނަކީ ޕީޕީއެމަށް ހަރާމްކޯރުވާ (ފތބ) ބައެއް ނަމަ ދެންވެސް ތިބީ އެފަދަ ނުބައި އަމަލު ކުރާ މީހުން ކަމަށް ހަސަނު ބުނެއެވެ.\nކުރިން ހޯދަޑު އަވަށުގައި ޕީޕީއެމްގެ ކަންކަމުގައި ރަމީޒު އިސްކޮށް އުޅުނު ނަމަވެސް މިހާރު ފެންނަނީ ކޭ-ހަސަނު އުޅޭ ތަނެވެ.\nކުރިން ހޯދަޑު ޕީޕީއެމްގެ ޖަލްސާތައް ގިނައިން ވަލިބުރީގައި ބޭއްވި ނަމަވެސް ދެން ޖަލްސާތައް ބާއްވާނީ މަތިމަގުގައި ހަސަންމެންގެ ހިސާބުގައި އަލަށް ހުޅުވި ޕީޕީއެމް ޖަގަހާގައި ކަމަށް ހަސަނުއާއެކު ޕީޕީއެމްގެ ކަންކަމުގައި ހަރަކާތެރިވާ މީހަކު ކުރިން ބުނެފައި ވެއެވެ.\nޕީޕީއެމަށް ތާއިދު ކުރާ ހޯދަޑުގެ ބައެއް މީހުން ބުނަނީ ކުރިޔަށް އޮތް ރިޔާސީ އިންތިޚާބުގައި އެޕާޓީއަށް ހޯދަޑުގެ %70 ވޯޓު ލިބޭނެ ކަމަށެވެ. އެކަމަކު މިހާތަނަށް ބޭއްވި ރިޔާސީ އެއްވެސް އިންތިޚާބެއްގައި ޕީޕީއެމަށް ހޯދަޑުގެ މެޖޯރިޓީ ވޯޓު ވެސް ލިބިފައެއް ނެތެވެ. ހޯދަޑުގެ ރިޔާސީ އިންތިޚާބުތަކުގެ %65 -%70 ވޯޓު އާއި ދެމެދުގެ އަދަދެއް އިދިކޮޅު އެމްޑީޕީން ކުރިން ހޯދަމުން އައިސްފައި ވެއެވެ. އަވަށު ކައުންސިލް އިންތިޚާބުގެ ހުރިހާ ގޮޑިއެއް ވެސް ހޯދާފައި ވަނީ އިދިކޮޅު އެމްޑީޕީ އިންނެވެ.\nއެކަމަކު ހޯދަޑު ހިމެނޭ އުތުރު ދާއިރާގެ މަޖުލިސް ގޮޑި އާއި އަތޮޅު ކައުންސިލް އަދި ސިޓީ ކައުންސިލް ގޮނޑި އަބަދު ވެސް ކާމިޔާބު ކޮށްފައި ވަނީ ޕީޕީއެމް އިންނެވެ.


France Raees Ge China Dhathurufulhun Europe Ge Qaumuthah Rulhi Aruvaifi! - Vaguthu\nފަރަންސޭސި ރައީސްގެ ޗައިނާ ދަތުރުފުޅުން ޔޫރަޕްގެ ޤައުމުތައް ރުޅި އަރުވައިފި!\nފަރަންސޭސިވިލާތުގެ ރައީސް، އިމެނުއެލް މެކްރޯން ޗައިނާ އަށް ކުރެއްވި ދަތުރުފުޅު ނިންމަވާލެއްވުމަށްފަހު އެނބުރި ޤައުމަށް މިއަދު އަންނާނެއެވެ. މިދަތުރުފުޅުގައި އޭނާ ވަނީ ޗައިނާއާ އެކު ރިކޯޑް އަދަދެއްގެ ވިޔަފާރީގެ އެއްބަސްވުންތަކުގައި ސޮއި ކޮށްފައެވެ. ނަމަވެސް، ފަރަންސޭސި ރައީސްގެ ހައިސިއްޔަތުން، މެކްރޯން، ޔޫރަޕްގެ ގިނަ ޤައުމުތައް އުއްމީދު ކުރި ވަރާ ގާތަށްވެސް އެމީހުންގެ ހައިބަތު ހިފަހައްޓާދީފައި ނުވާ ކަަމަށް ވިލާތުގެ އިއްތިހާދުގެ ބޮޑެތި ބާރުތަކުން ދެކެއެވެ.\nފްރާންސްގެ ރައީސް މިއަދު އެނބުރި ޤައުމަށް އަންނާނީ، އެޤައުމުގެ ތަރައްޤީއާއި ގުޅިފައިވާ ބައެއް މުހިއްމު އެއްބަސްވުންތަކެއްގައި ސޮއިކޮށްފައެވެ. އެގޮތުން ޗައިނާ ދަތުރުފުޅުގެ ތެރެއިން މެކްރޯން އާއި ޗައިނާގެ ރައީސް، ޝީ ޖިންޕިންގް ވަނީ ދެޤައުމުގެ ދެމެދުގައި 15 ބިލިއަން ޑޮލަރުގެ ވިޔަފާރީގެ އެއްބަސްވުމެއްގައި ސޮއި ކޮށްފައެވެ. ނަމަވެސް، ޗައިނާގެ ރައީސް އާ އެކު މެކްރޯން މަޝްވަރާ ކުރަން ޖެހޭނެ ކަމަށް ޔޫރަޕްގެ ޤައުމުތަކުން އުއްމީދުކުރި ބައެއް މުހިއްމު ކަންކަމާ މެކްރޯންގެ ދަތުރުފުޅުގައި އެއްވެސް ކަހަލަ ގޮތަކަށް މަޝްވަރާ ކުރެވިފައި ނުވާ ކަމަށް ޔޫރަޕްގެ ޤައުމުތަކުން ދެކެއެވެ.\nޔޫރަޕްގެ ބައެއް ބޮޑެތި ކުންފުނިތަކުގެ އަމިއްލަ މަޢުލޫމާތުތަކުން ޗައިނާ ވައްކަން ކުރާ ކަމުގެ ތުހުމަތާއި، ޗައިނާގެ ހުޅަނގުއުތުރުގެ ސަރަޙައްދެއް ކަމަށްވާ 'ޒިއަންޖިއާންގް' ޕްރޮވިންސްގައި ގިނަ އަދަދަކަށް މުސްލިމުން ހައްޔަރުކުރާ މައްސަލައަކީ ޔޫރަޕުން ޗައިނާ އަށް ފާރަވެރިވާ ބޮޑު2މައްސަލައެވެ. މި މައްސަލަތަކާމެދު، މެކްރޯންގެ ދަތުރުފުޅުގައި އެއްވެސް ވަރަކަށް އަލިއަޅުވާލެވިފައެއް ނުވެއެވެ. މަޢުލޫމާތު ލިބިފައިވާ ގޮތުން އެކަންކަމާ ބެހޭގޮތުން މަޝްވަރާ ކުރަން ޗައިނާ އިން އެ ފުރުސަތު އޭނާއަށް ދީފައެއްވެސް ނުވެއެވެ. އެގޮތުން ޗައިނާގެ ސަރުކާރުގެ އޮފިޝަލުން، ފަރަންސޭސި ވަފްދަށް އެ ސުވާލުތައް ކުރިމަތިނުކުރަން އިރުޝާދު ދީފައިވާ ކަމަށްވެއެވެ.\nމެކްރޯން ވަނީ މީގެ ކުރިންވެސް ވިލާތުގެ ޤައުމުތައް ރުޅިއަރުވާފައެވެ. އެގޮތުން ޔޫރަޕަށް މީހުން އެތެރެވުމާ ގުޅޭ ބަހުސްގައާއި، އިޓަލީވިލާތުން އަމިއްލަ ބޯޓުޔާޑެއް ޤާއިމްކުރުމާ ވެސް އޭނާ ވަނީ ދެކޮޅު ހަދާފައެވެ. އަދި، ދާދި ފަހުން މެކްރޯން ވަނީ ވިލާތުގެ ޤައުމުތަކުން ރަޝިއާ އާއި ދޭތެރޭގައި ގެންގުޅޭ ވިސްނުން ބަދަލް ކުރުމަށްވެސް ގޮވާލާފައެވެ. ވިލާތުގެ ޤައުމުތަކުން މެކްރޯން އާ ދޭތެރޭ ކުރި އުއްމީދުތައް ފެނަށް ގޮސްފި ކަމަށް ބައިނަލްއަޤްވާމީ ޚަބަރުތައް ދިރާސާކުރާ ބައެއް މާހިރުންވެސް އެއްބަސްވެއެވެ.


ހަމައެކަނި ސުވަރުގެ ދެއްވެވުމަށް އެދި ދުޢާކުރުމުގެ ބަދަލުގަ މިފަދައިން ދުޢާކުރާށެވެ!: މުފްތީ މެންކް\nރަމަޟާން މަހުގެ ފަހު ދިހައިގެ ދުވަސްތައް ކުރިއަށްދާއިރު އެންމެ ގިނައިން ކުރެވޭ ދުޢާއަކީ ސުވަރުގެ ދެއްވެވުން އެދި ކުރާދުޢާއެވެ. ޙަޤީޤަތުގައި އެވަރަކުން އަދި ނުފުދެއެވެ. އެއަށްވުރެ މާމަތިން އެބަ އެދެންޖެހެއެވެ.\nއެއީ ޖަންނަތުލްފިރުދައުސް ދެއްވެވުމެވެ. ލޮބުވެތި ނަބިއްޔާ މުޙައްމަދު ﷺ އާއި އެންމެ އަރިއަހުގައި ލައްވަވައިދެއްވެވުމެވެ.\nމިދުޢާއަކީ ހަމައެކަނި ދުލުން ބުނެލާ ބަހަކަށް ހަދައިގެން ފައިދާއެއް ނުކުރާނެއެވެ. ޖަންނަތުލްފިރުދައުސް ދެއްވެވުމަށާއި ލޮބުވެތި ނަބިއްޔާ މުޙައްމަދު ﷺ އާއި އެންމެ އަރިއަހުގައި ލައްވަވައިދެއްވެވުމަށް އެދޭ މީހާ ޤުރްއާނަށް ޢަމަލުކުރަން އެބަޖެހެއެވެ. ރަސޫލް ﷺ ގެ ސުންނަތަށް ޢަމަލުކުރަންއެބަޖެހެއެވެ.\nﷲ ތަޢާލާ އާއި ރަސޫލް ﷺ ދެކެ ލޯބިވުމަކީއެއީއެވެ. ޖަންނަތުލްފިރުދައުސް ދެއްވެވުމަށާއި ލޮބުވެތި ނަބިއްޔާ މުޙައްމަދު ﷺ އާއި އެންމެ އަރިއަހުގައި ލައްވަވައިދެއްވެވުމަށް އެދޭ މީހާއަކީ ﷲ ތަޢާލާ އަށާއި ރަސޫލް ދެކެ ފފުރިހަމައަށް ލޯބިވާ މީހަކަށްވާންޖެހޭނެއެވެ. ލޯބިވުމަކީ ޤުރްއާނަށާއި ސުންނަތަށް ޢަމަލުކުރުމެވެ.\nވީމާ ދުޢާކުރަމުން ގެންދާއިރު ތިބާގެ ކިބައިގައިހުރި އިޞްލާޙްކުރަންޖެހޭ ޢަމަލުތައް އިޞްލާޙްކުރާށެވެ. ޤުރްއާނާއި ސުންނަތަށް ޢަމަލުކުރާ މީހަކަށްވާށެވެ! ޢަމަލުން އެކަންކަން ކުރަމުން ދުޢާކުރާށެވެ! ހިންމަވައިދެއްވަވާނެތެވެ! އިން ޝާ ﷲ


🌟🌟Fathisthari Vaahaka🌟🌟: ފޯންކޯލް -3ވަނަ ބައި\nއެނޫން ހުރިހާ ކަމެއްވެސް ރަނގަޅެވެ. އާއިލާގެ ފުރަތަމަ ބައްދަލުވުމުގައި އިނާއާއި ވާހަކަދައްކަން ވަގުތު ލިބޭނެކަމަށް އޭނަ އައީކީ އުއްމީދުކޮށްގެންވެސް ނޫންކަމަށްވާތީ އެކަމަކާއި އޭނަގެ ހިތަކަށް މާ ބޮޑު ތަދެއް ނުވެއެވެ. ބަލާލާ ކޮންމެ ފަހަރަކު ފެންނަ ހިސާބުގަ އިނާ އުޅޭތީ ކަމަށްވެސް ވެދާނެއެވެ.\nނަމަވެސް ނަވީން އެގެއިން ދާންވީ ވަގުތު އައިސް ޖެހުމުން ވަދާޢުގެ ސަލާމްކުރަން އޭނައާއެކު ދޮރުކައިރިއަށް ދިޔައީ އިނާ އެކަންޏެވެ. ޒިޔާދުއަކީ އިނާގެ ކާކުތޯ އަހާލަން އެއަށްވުރެ މޮޅު އެހެން ފުރުޞަތެއް އޭނައަށް ނުލިބޭނެއެވެ. އެކމަކުވެސް ހިތްވަރެއް ނުލިބުނެވެ.\nޒިޔާދުއާއި ދޭތެރޭ ސުވާލުތަކެއް އުފެދުނު ކަމުގައިވިޔަސް އިނާއާއި ބައްދަލުވެ ވާހަކަ ދައްކާލުމަކަށް އެ ދުވަހުގެ ފަހުން އޭނައަށް އެއްވެސް ހުރަހެއް ނެތެވެ. އޭނަ ބޭނުން ނަމަ އިނާއަށް ގުޅަންވެސް ވީއެވެ. ފޯން ނަންބަރު ދިނީވެސް އިނާއެވެ. އޭނަ ބޭނުން ނަމަ އެގެއަށްގޮސްގެންވެސް އިނާއާއި ބައްދަލުކުރަންވީއެވެ. އެގޭގެ ދޮރުތައް އަބަދުވެސް ކޮންމެ ގަޑިއަކުވެސް އޭނައަށްޓަކައި ހުޅުވިފައިވާނެކަމުގެ ޔަގީންކަން ދިނީ އެގޭގެ ވެރިންނެވެ.\nއޭގެ އިތުރަށް....ޚާލިދުއާއި އޭނައާއި ދެމެދުގައި ރަހްމަތްތެރިކަމެއް އުފެދިގެން ގޮސްފައި ވެއެވެ. އެކިއެކި ކަންތަކާއި މަޝްވަރާ ކުރުމާއި ބަހުސް ކުރުމުގައި ކޮންމެ ވަގުތެއްގައިވެސް ޚާލިދު ނަވީނަށް ގޮވާލަފާނެކަމީ ނަވީނަށް މިހާރު އެނގޭ ކަމެކެވެ. އެކަމަށްޓަކައި އޭނަ ވަރަށް އުފާ ކުރެއެވެ. އިނާއާއި ގުޅުން ބަދަހިކުރަން ކުރި މަސައްކަތުން ވަކި ނަތީޖާއަކާއި ހަމައަށް އަދި ނުދެވުނު ކަމުގައިވިޔަސް މާތް އިންސާނެއްގެ އިތުބާރާއި ގަދަރު އޭނައަށް ގައިމުވެސް ލިބިއްޖެއެވެ.\nއެރޭގެ އެ ކެއުމުގެ ފަހުން ނަވީން އެގެއަށް އައިސް ގޮސް ހަދައެވެ. ގިނަފަހަރަށް އެއީ ޚާލިދުގެ ދަޢުވަތަށެވެ. އެހެންވިޔަސް އެއިން ކޮންމެ ވަގުތަކުވެސް އޭނައާއި އިނާއާއި ބައްދަލުވެއެވެ. މާގިނަ ވާހަކަތަކެއް ދައްކާލަން ވަގުތު ނުލިބުނު ކަމުގައިވިޔަސް ދިމާވެއެވެ. އެކަމުން އޭނަ އައީ ބުނަންވެސް ނޭނގޭފަދަ އުފަލެއް ލިބިގަންނަމުނެނެވެ.\nނަވީންގެ ހިތް އެދެމުން ދިޔައީ އިނާއަށްޓަކައި އޭނަގެ ހިތުގައި އުފެދެމުން އަންނަ އިހްސާސަށް ކިޔާނެ ނަމެއް ވީހާވެސް އަވަހަކަށް އިނާ ކައިރިން އެހުމަށެވެ. އެހެންނަމަވެސް ......... ވަގުތު އައީ ނަވީން ހުއްޓުވުމަކުންނެވެ.\nމަހެއްހާ ދުވަހުގެ ތެރޭގައި އެތަކެއްފަހަރު ދެމީހުން ބައްދަލުވެފައިވާއިރުވެސް އެ ދެމެދުގައި މާކަ ބޮޑު ރަހްމަތްތެރިކަމެއް އަދި މާކަ ބޮޑު ގާތް ގުޅުމެއްވެސް އުފެދިފައި ނުވެއެވެ. މިކަން އެހެން މީހުންނަށް ނޭނގުނު ނަމަވެސް ހަގީގަތަކީ މިއީއެވެ.\nމިކަން ޚާލިދުއާއި ޝީލާއަށްވެސް ފާހަގަ ކުރެވޭހެނެއް ހިއެއް ނުވެއެވެ. ކީއްވެހެއްޔެވެ؟ ހިލޭ ފިރިހެނަކު ދެއިރު ދެދަޅައަށް އެމީހުންގެ ޒުވާން އަންހެންދަރިފުޅުގެ ރަހްމަތްތެރިއެއްގެ ގޮތުގައި އެގެއަށް އައިސްގޮސް ހަދާއިރު އެކަމާއި އެމީހުންގެ ހިތުގައި ސުވާލު ނުއުފެދެނީ ކީއްވެހެއްޔެވެ. އަނެއްކާ އެހާ ރަހްމަތްތެރިބަޔަކުވެއްޖިއްޔާ އެ ރަހްމަތްތެރިކަމާ އަޅާ ކިރާލެވޭމިންވަރަށް ވާހަކަ ދައްކަން ނުތިބޭކަންވެސް ފާހަގަ ކުރެވެން ވެއްޖެ ނޫންހެއްޔެވެ. އެކަމަކު އެކަކަށްވެސް އެކަން ފާހަގައެއް ނުވެއެވެ.\nނަވީނަށް ނޭނގެނީ އެހެން ފާހަގަ ނުވާ ސަބަބެކެވެ.\nއަނެއްކޮޅުން އިނާ.....އިނާ ފެންނަމުން ދިޔައީ ލަދުރަކި ސާދާ އަންހެންކުއްޖެއްގެ ގޮތުގައެވެ. ކޮންމެހެން ބުނަން ޖެހޭ އެއްޗެއް ނޫނީ ނުބުނާ އަންހެންކުއްޖެކެވެ. އެހެން ބަޔަކު ނެތިއްޔާ އެތަނަކު ނަވީނާއި އެކުގައި އެކަނި ނުއިނުމަށް އިންތިހާއަށް މަސައްކަތް ކުރެއެވެ. ރުޅިއަކުން ނުވަތަ ފޫއްސަކުންވިޔަސް ނޫންކަން ކިތަންމެ ރަނގަޅަށްވެސް އެނގެއެވެ. އޭނައާއި ހަތަރުކަޅިހަމަވާ ކޮންމެ ފަހަރަކު އިނާ ލަދުގަނެއެވެ. އިސްޖަހައެވެ. ވީހާވެސް އަވަހަކަށް ކުރިމަތިން ދުރަށް ދެވޭތޯ ބަލައެވެ. އެހެންނަމަވެސް ނަވީން ނުބަލާހެން ހީވަންޏާ ނަވީނާއި ދިމާލަށް ވަރަށް ބަލާކަންވެސް ނަވީނަށް އެނގެއެވެ. އެއިން އެއްވެސް ފަހަރަކު އިނާގެ މޫނަކުން ރުޅިއެއް ނުރުހުމެއް ނަވީނަށް ފެނިފައި ނުވެއެވެ.\nނޭނގޭ ބަޔަކަށް ނޭގުނުކަމުގައިވިޔަސް ހަގީގަތުގައި އެދެމީހުންނަކީވެސް އާއިލާ މެދުވެރިކޮށް ދެމީހުންގެ ބައްދަލުވުމަށް މަގުފަހިކުރާ ދެ ބީރައްޓެހިންނެވެ. އެގޮތަށް ބައްދަލުވާން އެކަކު ބޭނުންވި ސަބަބު އަނެއްމީހާއަށް ނޭގެއެވެ. އަދި އެ ސަބަބު ބުނެދޭކަށް އެކަކުވެސް ނުމެއުޅޭމެއެވެ. ހިތުގައި އޮތް އެއްޗެއް ހިތުގައި ބާއްވައިގެން ދުވަހަކަށްފަހު ދުވަހެއް ދެމީހުންވެސް ދިޔައީ ގުނަމުންނެވެ.\nއެއްމަސް ދެމަހަށްވެގެން ދިޔައިރުވެސް ނަވީން ހޯދަމުން އައި ފުރުޞަތު ނަވީނަކަށް ނުލިބެއެވެ. ރަނގަޅު ވަގުތެއް ހޯދައިގެން އިނާއަށް ލޯބި ހުށަހެޅުމަށް ނަވީން ނިންމައިގެން އުޅެނީ އިނާ ފެނުނު ދުވަހުން ފެށިގެންނެވެ. އެހެންނަމަވެސް ފެނުނުތާ މާގިނަދުވަހެއް ނުވެ އިނާގެ ރަހްމަތްތެރިޔަކަށް ވެވި އެކަމަށް މެދުވެރިވި ޒިޔާދުއާއި ދޭތެރޭ ކޮންމެވެސް ވަރެއްގެ ޝައްކެއް އުފެދިފައި އޮތުމުގެ ސަބަބުން ނަވީން ޚިޔާލު ކުރިހާ އަވަހަކަށް އެ ވާހަކަ އިނާއަކަށް ހުށަނޭޅުނެވެ.\nއެއްމަސް ދެމަހަށްވީއިރުވެސް އިނާއާއި ގާތްކަމެއް ނުއުފެއްދުނު ނަމަވެސް އެހާތަނަށް އައިއިރު ޒިޔާދު އަކީ ކާކުކަން ނަވީނަށް އޮތީ އެނގިފައެވެ. ހިތަށް ލުއި ލިބިގެން ދިޔައީ އެ ދުވަހުގެ ފަހުންނެވެ. އިނާ އާއި އޭނައާއި ދެމެދަށް ހުރި ހުރަހެއްކަމަށް ޒިޔާދު އާއި ދޭތެރޭ ދެކެވުނުކަމީވެސް ކުރެވުނު މޮޔަ ޚިޔާލެއްކަމަށް ނަވީން އަމިއްލަ ނަފްސަށް އެއްބަސް ވިއެވެ.\n"ޒިޔާދު.......ޒިޔާދު އަކީ....އާމް....ޒިޔާދު އަކީ މި ފެމިލީ ރައްޓެއްސެއް. އައްޑޫއަށް އައިސް އުޅެނީ އަމިއްލަ ކަމަކު. ދެން އާދެވުނީމަ މިގެއަށް އައިސް ގޮސް ހަދަނީ. " މިއީ އެ ވާހަކަ ދެކެވުނު ގޮތެވެ. މި ވާހަކަ މިހެން ނަވީނަށް ބުނެދިނީވެސް ޚުދު އިނާއެވެ.\n"މިގެ އެކަނި ކަންނޭނގެ ދޯ މި ރަށުގައިވެސް ޒިޔާދު ދަންނަ ގެއަކަށް ހުރީ. އެހެނެއް ހިއެއްނުވޭތަ އިނާއަކަށް" ހީލަމުން އޭނަ އެހެން އެހި ކަމުގައިވިޔަސް އެހެން އެހުނީ ޚުދު އޭނަގެ ހިތް ޒިޔާދުއާއި ދޭތެރޭ ރަނގަޅު ނޫންވީމައެވެ.\n"ވެދާނެ ދޯ........" އިނާގެ ވާހަކައިންވެސް އަމަލުންވެސް ޒިޔާދު އާއި ދޭތެރޭ މާކަ ބޮޑު ޝައުގެއް ހުރިހެނެއް ހިއެއް ނުވެއެވެ. ނަވީން ހިތް ހަމަޖެހުނެވެ. އެ ވާހަކަ އިނާ ބުނި ދުވަހުން ފެށިގެން އުއްމީދުގެ ބައްތިތައް ވަނީ ނަވީންގެ ވަށައިގެން ދިއްލިފައިވާތީ ނަވީނަށް ފެންނަން ފެށިއެވެ.\nއެންމެފަހުން އެ ރަނގަޅު ދުވަސް އައިސްޖެހިއްޖެއެވެ. އިނާއާއި ބައްދަލުވިތާ މިހާރު ހަތަރުމަހަށްވުރެވެސް ގިނަ ދުވަސް ވެއްޖެއެވެ. އުފާވެރިކަމުގެ ދުވަސް ތަކެކެވެ. އެހުރިހާ ދުވަސްވަންދެން ރީތި ހުވަފެނެއްގައި އުޅެވުނު ފަދައެވެ. ބަހަނާއަކަށް މެދުވެރިވި އާއިލާ މީހުންގެ އެހީތެރިކަމަކީ އޭނައަށް އިނާއާއި ބައްދަލުވެ އުޅުމަށް ލިބުނު ރަނުގެ ފުރުޞަތު ތަކެކެވެ. އިނާ އާއި މާ ގިނަ ވާހަކަތަކެއް ދައްކަން ފުރުޞަތު ތަކެއް ނުލިބުނު ކަމުގައިވިޔަސް، އޭނައަށްވުރެ ފަސޭހައިން ލޯބިވާ އަންހެންކުއްޖާއާއި ބައްދަލުވެ ފެނިދެނިވެ އުޅެވޭ އެހެން ޒުވާނަކު ހުންނާނެހެއްޔެވެ.\nޑިސެމްބަރ އެގާރަ ވަނަ ދުވަހަކީ އެ ޚާއްޞަ ދުވަހެވެ. އާދައިގެ މަތިން އެރެއަކީވެސް ރޭގަނޑުގެ ކެއުމަށް ނަވީނަށް އެގެއިން ގޮވާފައި އޮތް ރެއެކެވެ. ވަކި ޚާއްޞަ ދުވަހެއް ވެގެނެއް ނޫނެވެ. ހަމަ އާދައިގެ މަތިންނެވެ.\nނަވީނަށްޓަކައި އެއަށްވުރެ ބޮޑު އެހެން ރެއެއް އޮންނާނެހެއްޔެވެ.\nއާއްމު ގިނަރޭތައް ފަދައިން މިރޭވެސް ނަވީން ގޮސް ބެލް ޖަހާލުމުން އައިސް ދޮރު ހުޅުވީ އިނާއެވެ. ނަވީން އުއްމީދުކޮށްގެންހުރީވެސް އެހެން ވުމަށެވެ.\nނަވީނަށް ހުރިހާ ކަމެއް ހަނދާން ނެތުނު ކަހަލައެވެ. އިނާގެ ރީތިކަމުންނެވެ. ތުނިތުނި ފޮއްޗެއްގެ ހުދު މައްޗަކާއި ހުދު ޖިންސެއްގައި މިރޭ އިނާ ފެންނަނީ އެހެން ހުރިހާ ރެއަކަށްވުރެވެސް ރީތި ކަމަށެވެ.\nނަވީންގެ ހަނދާނަށް އައީދުނިޔޭގެ އެންމެ ރީތި އެއް ދޫނިކަމަށްވާ ކަރުދިގު އަސްދޫންޏެވެ. ނުވަތަ އިނގިރޭސިބަހުން ކިޔާނަމަ ސްވޭން އެވެ. ހީވަނީ އިނާއަށްޓަކައިވެސް އެރެއަކީ ވަރަށް ޚާއްޞަ ރެއެއް ހެންނެވެ. ނަވީން އަންނާނީ މިރޭ ޚާއްޞަ ކަމަކާއިގެންހެން ހީވެގެން ނަވީނަށްޓަކައި ރީތިވެގެން ހުރި ކަހަލައެވެ.\n"އެތެރެއަށް ވަންނަންވީނު...." އޭނަ ދޮރު ހުޅުވުމުންވެސް ހަރަކާތެއް ނެތި ހަމަ ބަލަހައްޓައިގެން ހުންނަން ފެށުމުން އެތެރެއަށް ވަނުމަށް ނަވީނަށް ހަނދާން ކޮށްދިނީ އިނާއެވެ.\nސިޓިންގ ރޫމަށް ވަނެއްކަމަކު އެހެނިހެން ރޭތައްފަދައިން މިރޭ އެގެއަށް ވަދެގެން ދާކަށް ނަވީން ބޭނުމެއް ނުވެއެވެ. ސިޓިންގރޫމްގެ ސޯފާތަކާއި ދިމާއަށް ދިޔައެއްކަމަކު އިށީންނާކަށްވެސް މިރޭ އޭނަ ބޭނުމެއް ނުވެއެވެ. އޭނަ ބޭނުން ވަނީ އިނާއާއި އެކަނި ވާހަކަދައްކާލަން އޭނައަށް ލިބުނު މަދު ވަގުތުކޮޅުގެ ބޭނުން ހިފަން އޭނަ ބޭނުން ވިއެވެ.\n"އިނާ........" އިނާގެ ފަހަތުން ވަދެފައި އަޅާލި މަދުފިޔަވަޅުތަކަށްފަހު ނަވީން ގޮވިއެވެ. އިނާވެސް ނަވީންގެ އެ ގޮވާލުމަށް ހަމަ ވަގުތުން ހުއްޓި އެނބުރި ބަލާލިއެވެ.\n"އިނާކައިރީ ވާހަކައެއް ދައްކާލަން ބޭނުންވެގެން ހުންނަތާ ދުވަސްކޮޅެއްވެއްޖެ. ވަގުތުކޮޅެއް........" ނަވީނަށް ބުނެވުނީ އެހިސާބަށެވެ. ވާހަކައެއް ދައްކަމުން ދައްކަމުން ގޭތެރެއިން ނުކުމެގެން ޚާލިދު އާއި ޝީލާ އެ ދިމާލަށް އަންނަ އަޑު އެ ދެމީހުންނަށްވެސް އިވިއްޖެއެވެ.\nނަވީން އަވަސް އަވަހަށް ސޯފާއާއި ދުރަށް ޖެހިލިއެވެ. ޝީލާއާއި ޚާލިދުއަށް ފެންނާނެ ހެންނެވެ.\n"އަނހަނ. ނަވީން އެބައުޅެމު ދޯ؟ އަޅުގަނޑުމެން ހީކޮށް މިތިބީ އަދި މިހިސާބަށް ނަވީނަށް ނާދެވެނީކަމަށް." ނަވީން ފެނުމުން ސަލާމް ކުރުމަށް އަތްދިއްކުރަމުން މިހެން ބުނީ ޚާލިދެވެ. އޭނަގެ އެދުމާއެކުވެސް ބަދަލުނުކުރެވުނު މާތް ބަހުރުވައިންނެވެ. މުޅިއަކުން ގޯހެއްވެސް ނޫނެވެ. އެ އާއިލާގެ އެންމެންވެސް އެކަކު އަނެކަކާއި ވާހަކަ ދައްކަނީ އަޅުގަނޑު ކިޔައިގެން ކަމަށްވާތީ އެހެން މުޚާޠަބް ކުރިކަމުގައި ވިޔަސް އެވަރު އޭނައަށްވެސް ގަބޫލުކުރަން ފަސޭހައެވެ. ޚުދު އޭނަގެ އާއިލާގައިވެސް އެކަކު އަނެކަކަށް މުޚާޠަބް ކުރަނީ އެގޮތަށް ކަމަށްވާތީއެވެ.\nޚާލިދު އާއި ޝީލާ އެތަނަށް ނުކުތުމުން ހިނދުކޮޅަކު ހުރެލާފައި އިނާ ވަނީ އެތެރެއަށެވެ. ނަވީނަށް ޖެހުނީ އެ ދެމަފިރިންނާއެކު އިށީންނާށެވެ. ނަމަވެސް އެ ދެމަފިރިން ދައްކާ ވާހަކައަށް އޭނައަށް ސަމާލުވާން ވަގުތުކޮޅެއްވެސް ނެގިއެވެ.\nހިތުގައިވާ އެއްޗެއްގެ ބަރުކަމުން ހަމަ އުނދަގޫ ވީއެވެ.\nއިރުކޮޅަކުން އަނެއްކާވެސް އިނާ އެތަނަށް ނުކުމެއްޖެއެވެ. އަދި ޝީލާ އިށީނދެ އިން ސޯފާގެ އަނެއްކޮޅުގައި އިށީނދެގެން އިނދެއްޖެއެވެ. އިނާއަށް އެހާ ފާޅުގައި ނުބެލުމަށްޓަކައި ކުރެވެން އޮތްހާ މަސައްކަތެއް ނަވީން ދިޔައީ ކުރަމުންނެވެ. އިނާއަށް މިކަން ފާހަގަ ވެއެވެ. ހަމަ އެގޮތަށް އިނާގެ މޫނުމަތީގައި ހުރި ލާނެތް ހިނިތުންވުންވެސް ނަވީނަށްވެސް ދިޔައީ ފާހަގަ ވަމުންނެވެ. އޭނަގެ ހާލު އިނާއަށް ކިތަންމެ ރަނގަޅަކަށްވެސް އެނގޭކަން އެ ހިނިތުންވުން ސާބިތު ކޮށްދެއެވެ.\nމާގިނައިރެއް ނަސީބަކުން އެތަނުގައި ނުވެއެވެ. ބަދިގޭގައި ކައްކަން އުޅޭ ޒުލޭހާ އައިސް ޝީލާ ކައިރީ ބުނި އެއްޗެއް ބުނުމުން ކެއުމަށްޓަކައި އެންމެންވެސް ކާކޮޓަރިއަށް އައުމަށް ޝީލާ ގޮވާލިއެވެ.\n"ދަރިފުޅު ނާންނަނީތަ؟ އާދޭ...." އެންމެން ތެދުވެގެން ހިނގައިގަތްއިރުވެސް އަދި ނުތެދުވެ އިން އިނާއަށް މުޚާޠަބްކޮށް ޝީލާ މިހެން ބުނުމުން ޚާލިދު އާއެކު ގޮސްގޮސް ހުރި ނަވީން ފަސް އެނބުރިފައި އިނާއާއި ދިމާލަށް ބަލާލިއެވެ. ކަންދިމާކުރި ގޮތުން އިނާވެސް އިނީ ނަވީނަށް ބަލަންކަމުން ނަވީންގެ މޫނުގެ ކުލަވަރު އިނާއަށް ފެނުނެވެ. ނަވީންގެ މޫނުން އިނާއަށް ފެނުނީ ކުޅޭ އެއްޗެއް ލިބެން އުޅެފައި ނުލިބުނީމަ ކުޑަކުއްޖެއްގެ މޫނުމަތީން ފެންނަން ހުންނާނެ ކުލަވަރެވެ.\nއިނާ ގާތަށް އައީ ލުއި ހިންޏެކެވެ.\nކާމޭޒުދޮށުގައި އެކިއެކި ވާހަކަތައް ދެކެވެމުން ދިޔައީ ހަމަ އެފަދަ އެހެން ރޭތަކެކޭވެސް އެއް ފަދައިންނެވެ. ޝީލާ އާއި ޚާލިދު އާއި ކިތަންމެ ގިނައިން ބައްދަލުވިޔަސް އެދެމީހުން ދައްކާނެ ވާހަކަ ހުހެއް ނުވާނެއެވެ. އުމުރުގެ ތަފާތެއް އެ ރަހްމަތްތެރިކަމަކުން ނުފެންނާނެއެވެ. ޝައުގުވެރިވާފަދަ އަދި ބިނާ ކުރުވަނިވި ވާހަކަތައް އަބަދުވެސް ދައްކަވާނެއެވެ. އެހެން ރޭރޭ އެ ވާހަކަތަކަށް ގެއްލިފަ ނަވީންއަށް އިނދެވުނު ކަމުގައިވިޔަސް މިރޭ އެ ވާހަކަތަކާއި ނަވީން މާ ގަޔާވާހެނެއް އެއްވެސް މީހަކަށް ހިއެއް ނުވެއެވެ. ދެކެވެމުން ދާ ވާހަކައިގެ ފޫހިކަމަކުން ނޫނެވެ. ނަވީންގެ ހިތުގެ ހާލު މާ ދެރަ ރެއަކަށް މިރޭ ވީއެވެ.\nއެކިއެކި ވާހަކަ ދެކެވެމުން ގޮސް ޚާލިދު ޗުއްޓީއެއް ނެންގެވުން ބުއްދިވެރިވާނެ ވާހަކަ ޝީލާ ބުނެފިއެވެ. އަނެއްކާ ޚާލިދު ބަލިވީ ބާވައެވެ.\n"ކީއްކުރާ ޗުއްޓީއެއްތޯ؟ ޚާލިދު ބަލިވީތޯ؟ ނޫނީ ތަނަކަށް ދުރުވަނީތޯ އަނެއްކާވެސް؟" ވާހަކައިގައި ބައިވެރިވުމުގެ ގޮތުން ނަވީން އަހާލިއެވެ.\nމި ފާއިތުވި ހަތަރު ވަރަކަށް މަހުގެ ތެރޭގައިވެސް ޚާލިދު ރަށުން ބޭރަށް ނޫނީ ގައުމުން ބޭރަށް ނުދާ ހަފްތާއެއް މަދުވާނެއެވެ. ދެ ދުވަހަށް ނުވަތަ އެއް ދުވަހަށްވެސް ޚާލިދު އަކީ ވަރަށް ގިނައިން ދަތުރު ކުރައްވާ ބޭކަލެކެވެ.\n"އާނ. ކިތަންމެ ދުވަހެއް ކުޑަ ދުވަސްކޮޅަކަށް ޗުއްޓީއެއް ނަގަން ބުނާތާ. މާލޭއަށް ގޮސްލަން އެބަޖެހޭ ކޮންމެހެންވެސް." ތަށްޓަށް ގްރީން ސަލަޑް އަޅަމުން ޝީލާ ވާހަކަ ދެއްކިއެވެ.\n"އެއީ ކީއްކުރަންވަންތޯ؟" އޭނާ ހީކުރާ ގޮތާއި ޚީލާފަށް ޚާލިދު މިފަހަރު ދުރުވަނީ މާލެއަށް ތާއެވެ.\n"މަންމާ....." ޝީލާގެ އަނގައިން އިނާއޭ ބުނެވުމާއެކު އިނާގެ އަޑުން މަންމާއޭ ކިޔާފަ ގޮވާލިއަޑު ތަންކޮޅެއް ބާރުހެން ހީވެގެން ނަވީނަށްވެސް ބަލާލެވުނީއެވެ.\n"ކިހިނެއްވީ ދަރިފުޅާ" ޝީލާވެސް ހީކުރީ އިނާއަށް ކަމެއް ވީ ކަމަށެވެ.\nއިނާ އެއްވެސް އެއްޗެއް ނުބުނެއެވެ. މަންމައަށް ބަލާލާފަ ދެން ބަލާލީ ނަވީނަށެވެ. ކޮންމެވެސް އެއްޗެއް ބުނަން އުޅެފައި ޖެހިލުންވެގެން ހުއްޓާލީކަން އެންމެންނަށްވެސް އެނގުނެވެ.\n"ނަވީން އިނީމަތަ....؟ އެކަމަކު ދެން ދޯ....ހެހެހެހ" ލޯތްބާއެކު އިނާގެ އަތުގައި ފިރުމަމުން ޝީލާ މިހެން ބުނެލާފައި އަނެއްކާވެސް ކެއުމާއިގެން މަޝްއޫލް ވިއެވެ.\n"އައްދެ ނަވީން ހާދަ ކަންބޮޑުވެފަ ތިއިނީ" ޝީލާ މިހެން ބުނީ ނަވީންގެ މޫނު ފެނުނީމަކަން ޔަގީނެވެ. ހިތުގެ ހާލު އެނގޭނަމަ ތިއަށްވުރެވެސް ބޮޑަށް އޭނައަށް ހަމްދަރްދީވާނެއެވެ. މިއީ ނަވީންގެ ހިތަށް އެރި ގޮތެވެ.\n"ނަވީން ކުރިއަށް ގެންދޭ. އިނާގެ ކައިވެނީގެ ވާހަކަ ދައްކާ ކޮންމެ ފަހަރަކު އިނާ އުޅޭނީ އެ ވާހަކަ ހުއްޓުވަން. އެކަމަކު އެވެސް ކުރަން ޖެހޭ ކަމެކޭ. އެވާހަކަ ދައްކައިގެނެއްނު ނިންމޭނީ. ނަސީބެއްނު މިހާ ދުވަސްކޮށްފަވިޔަސް އިނާވެސް ރުހޭ ޒުވާނަކާ ދިމާވިކަން. " ޝީލާ އިނީ އުފަލުންނެވެ. ދައްކަމުން ދިޔައީ ވަރަށް އާދައިގެ ވާހަކައެއް ފަދައެވެ.\nއެކަމަކު ނަވީނަށްޓަކައި އެއީ އާދައިގެ ވާހަކައެއް ނޫނެވެ. ނަވީނަށް ހީވީ ކެއި އެތިކޮޅުވެސް ކަރުތެރޭގައި ތާށި ވިހެންނެވެ. އަނެއްކާ އޭނަ ބުނުމުގެ ކުރިން އޭނަ އާއި ގުޅެން ބޭނުންވާ ވާހަކަ އިނާ އޭނަގެ މަންމަ ކައިރީ ދެއްކީ ހެއްޔެވެ؟ ޔަގީނެވެ. އެވީ އެހެންނެވެ. ކޮން ކަހަލަ އަންހެން ކުއްޖެއް ހެއްޔެވެ؟\nޝީލާ އާއި ޚާލިދު މާލެއަށް ދާ ވާހަކަ މިރޭ ހަމަ ކޮންމެހެންވެސް އެ ފެށީ އޭނައާއި ދިމާކުރަންކަންނޭނގެއެވެ. އިއްޔެ ގުޅުއްވިއިރުވެސް މި ވާހަކަ އެމީހުންނަށް އެނގިފައި އޮތީތާއެވެ. އިނާ އެ އޮތީ އޭނަގެ މައިންބަފައިން ކައިރީ އޭނައާއި ކައިވެނި ކުރަން ބޭނުންވާ ވާހަކަ ބުނެފައިތާއެވެ. ހޮސްޕިޓަލުން ދިމާވިރޭ ޒިޔާދުއަށް އޭނައަކީ ރައްޓިއްސެކޭ ބުނެދިންގޮތަށް މަންމަ އާއި ބައްޕައަށްވެސް އޭނައާއި ރުހޭކަން އެންގީތާއެވެ.\nއެވާހަކަ އިތުރަށް ޝީލާ އަށް ނުދެއްކުނެއްކަން އެއްގޮތުން ރަނގަޅެވެ. އެހެން ނޫންނަމަ އެ ދެމަފިރިން މާލެއަށް އެ ދަނީ ނަވީންގެ މައިންބަފައިންނާއި ބައްދަލުކުރާށޭ ޝީލާގެ ދުލުން ބުނާ އަޑު އިވޭނެއެވެ. އޭނަ އެކަހަލަ އެއްވެސް ވާހަކައެއް އަދި ނުދައްކާއިރު ޝީލާ އާއި ޚާލިދުއަށް އެކަން އެނގިގން އެކަމާ ދިމާކުރަން ފަށައިފިއްޔާ އޭނަ ހަމަ ހަގީގަތުގައިވެސް ވަރަށް ލަދު ގަތީހެވެ. އިނާ ހާދަ ރަނގަޅެވެ. އެ ވާހަކަ ހުއްޓުވީތީއެވެ.\nނަވީން ހިތާހިތުން އިނާއަށް ޝުކުރުވެރިވިއެވެ.\n"ނަވީން އަށް އެނގޭތަ؟ ދެން އޮތީ ހަމަ އެންމެ ތިންމަސް ދުވަސް. މާރޗް މަހުގެ ތޭވީސް އެއީ އިނާގެ ނަވާވީސް ވަނަ އުފަން ދުވަސް. އަހަރެމެން ބޭނުން ވަނީ އެ ދުވަހު އިނާގެ ކައިވެނިވެސް ކުރުވަން. އިނާވެސް އެދުނީވެސް އެގޮތް." އިނާވެސް އަދި ނަވީންވެސް ހީކުރި ގޮތެއް ނުވިއެވެ. އެދެމީހުންވެގެންވެސް ހުއްޓުވަން އުޅުނު ވާހަކަ ޝީލާ އެ ދަނީ ދައްކަމުން ކުރިޔަށެވެ.\nއިނާގެ ކަންބޮޑުވުން ބަލާލާ ކޮންމެ މީހަކަށްވެސް އެނގޭނެއެވެ. އޫ ހިފަހައްޓައިގެން އިން އަތުގެ ރީތި އިނގިލިތަކުގައި ތުރުތުރެއް އުފެދިފައި ވެއެވެ. އިސްޖަހައިގެން ތަށްޓަށް ބަލަން އިނެއްކަމަކު ތަށީގައި ހުރި އެއްޗެއް ފެންނަހެން ހީނުވެއެވެ.\nއަނެއްކޮޅުން ނަވީން ހަމަ މުޅިން ކެއުން ހުއްޓާލައިފިއެވެ. ކުރިމަތީގައި ހުރި ޓިޝޫއެތިން ޓިޝުލެއް ނަގާ ތުން ފޮހެލައިފިއެވެ. ކެއުން ނިންމާލިކަން ޔަގީނެވެ.\nވާހަކަ މިދަނީކީ އޭނަ ހީކުރި ކަހަލަ ގޮތަކަށް ނޫނެވެ. އޭނަ ބޭނުންވަނީ އެވާހަކަ މިގަޑީގައި ނުފެށުމަށެވެ. އޭނައަށް އޭނަގެ ހިތުގެ ހާލު އިނާއަށް ބުނެނުދެވެނީސް އިނާގެ މައިންބަފައިން އޭނަގެ ކައިވެނި އިނާއާއި ހަމަޖައްސައިގެން އެކަމާ އުފާކުރާކަށް އޭނަ ބޭނުމެއް ނޫނެވެ. އޭނައަށް އެތަނުން ނުކުމެވޭނެ ނަމައެވެ.\nއިނާގެ އަސްލު އުމުރުވެސް އޭނައަށް މިއެނގުނީ އަދި ކިރިޔާއެވެ. އެކަމަކު އޭނައަށް އަދި ހަމަ އެއްވެސް ވާހަކައެއް ނުދެއްކިގެން އުޅެނިކޮށް އިނާގެ އާއިލާގެ މީހުން އެތިބީ ތާރީޚާއި ދުވަސްވެސް ކަނޑައަޅައިގެންނެވެ. މިގޮތެއް ކަމަކު ނުދެއެވެ.\n"މިހާރު ހުރިހާ ވާހަކަތަކެއް ދައްކައި ނިމިއްޖެ......ތަންކޮޅެއް ކުރިން ވެޑިންގ ޑްރެސް ފަހަން ދޭންޖެހޭނެހެން ހީވާތީ މާލެއަށް މި ދަނީ އެކަމާވެސް އެކު. އެއަށްވުރެ ކުރިން އަދި ނަވީންގެ މަންމަ އާއި ބައްޕައާއިވެސް ބައްދަލުވާން ޖެހޭނެދޯ ޚާލިދު؟" ޝީލާގެ އުފާވެރި އަޑު ނެތް ނަމަ މިހާރު އެ ކާކޮޓަރި ތެރެއިން އިވޭނީ އިނާ އާއި ނަވީންގެ ނޭވާ "އުފުރޭ" އަޑެވެ.\nޚާލިދުވެސް އިނީ ކެއުމާއި އިރުކޮޅަކަށް ދުރަށް ޖެހި އާއިލާއަށް ލިބެން އުޅޭ އުފަލުގެ އިހްސާސް ކުރަން ޝީލާއަށް ބަލަހައްޓައިގެންނެވެ.\nނަވީންގެ ހާލު ވަރަށް ދެރައެވެ.\nއޭނަގެ މަންމައާއި ބައްޕައާއި ބައްދަލުވާ ވާހަކަ ހެއްޔެވެ؟ ނަވީނަށް މޭޒުގައި ބާރަށް ހިފަހައްޓާލެވުނެވެ.\nމިހިރީ އޭނައެވެ. ފުރަތަމަ ޖެހޭނީ އޭނައާއި ވާހަކަ ދައްކަން ނޫން ހެއްޔެވެ؟ މަންމަ އާއި ބައްޕައާއި ހިސާބަށް ދާން ޖެހޭނީ ފަހުންތާއެވެ. ޚާލިދު އާއި ޝީލާ އާއި ދެމަފިރިންނަކީ ކިތަންމެ މުއްސަނދި ބަޔަކަށް ވިޔަސް އޭނަގެ އަމިއްލަ ކަމެއް އޭނައާއި ވާހަކަ ދެކެވިގެން ނޫނީ ނިމިގެން ނުވާނެއެވެ. މިއިން އެއްވެސް ވާހަކައެއް އިނާ އޭނައަށް ނޭންގީ ކީއްވެހެއްޔެވެ؟ އަރަތެއް ކަހަލަ އަންހެން ކުއްޖެއްތާއެވެ. ކޮންމެވެސް ވަރަކަށް އިނާދެކެ ނަވީނަށް ނުރުހުން ވެވުނެވެ.\n"ނަވީންމެންގެ އެޑްރެހަކީ "ޕާރލް ވިއު" ދޯ...؟" ޝީލާ ދެއްކި ވާހަކައިގައި ބައިވެރިވަމުން ޚާލިދުއެއްސެވިއެވެ.\n"އާދެ. އެކަމަކު އަޅުގަނޑު އަދި އެއްވެސް....." ނަވީން މަސައްކަތް ކުރީ ވާހަކަ ދައްކާށެވެ.\n"ނަވީން އެއްވެސް ކަމެއް ކުރައްވާކަށް ނުޖެހޭނެ. އަޅުގަނޑުމެން ގޮސް ހުރިހާ ކަމެއްވެސް ހަމަޖައްސާލަފާނަން. ޝީލާ ހުއްޓާ ގެއަކަށް ގޮސްފަ ހަދަންވީ ގޮތް ނޭނގިގެން ތިބޭކަށް ނުޖެހޭނެ. ދައްކަން ޖެހޭ ވާހަކަ ދައްކަންވީގޮތް ޝީލާއަށް ވަރަށް ރަނގަޅަށް އެނގޭނެ." އުފާވެރި ރާގަކަށް ޚާލިދު ބުންޏެވެ.\n"އެނގުނަކަސްވެސް....އެ ގެއެއްގެ އުޅޭ މީހުންވެސް މަރުޙަބާ ކިޔަންޏާ ދޯ ވާހަކައެއް ދެއްކޭނީވެސް. ޚާލިދު އެހެން އެ ބުނުއްވަނީ ޒިޔާދުމެންގެއަށް ދިޔަ ދުވަހު ކަންތައް ވީގޮތުން. އަސްލު އެދުވަހު ގޮސް ވަދެވުނީ ފުރަތަމަ ނުބައި ގެއަކަށް. އެހެންވެ އެކަން ޖޯކަކަށް އެ ހައްދަވަނީ. އެކަމަކު ޒިޔާދުގެ މަންމައާއި ދިމާވުމުން ހުރިހާ ކަމެއް ހަމަޖެހުނު. ޒިޔާދުގެ މަންމަ އަކީ ވަރަށްވެސް އުފާވެރި މިޒާޖެއްގެ ރަނގަޅު މަންމައެއް. " ޝީލާ ކިޔައިދިނެވެ.\n"އެހެންތޯ.........؟" ޝީލާ ދެންމެ އެ ދެއްކި ވާހަކައިން މާ ބޮޑު އެއްޗެއް ނަވީނަށް ނުވިސްނުނު ނަމަވެސް އެހެންހޭ އަހާލީ ވާހަކައިގައި ބައިވެރިވުމުގެ ގޮތުންނެވެ. އެކަމަކު ނަވީން މުޅިން ހަމަޖެހުނީކީ ނޫނެވެ.\nދެން ނަވީނަށް ފެނުނީ އިނާ ތެދުވި ތަނެވެ. އިނާގެ މޫނުން ފެންނަނީ ކަންބޮޑުވުމާއި ލަދުވެތި ކަމެވެ.\n" އަސްލު ފުރަތަމަ ނުވެސް އެނގޭ ޒިޔާދުއަކީ ކޮންގެއެއްގެ ކުއްޖެއްކަންވެސް. ކޮންބައެއްކަންވެސް ނޭނގި ތިބެ ޒިޔާދުއަށް އާނބަސް ބުނެވުނީވެސް. އެހާވަރަށް އުޅުނޭ އިނާގެ ފަހަތުން." އިނާ ދިޔަ ފަހުން ދެން ޝީލާ ބުނި އެއްޗަކީ އެއީއެވެ.\nއެހިސާބުން ނަވީނަށް އައްޔަށް ނުކުމެވެން ފެށިއެވެ.\n"ކީކޭތޯ ތިބުނުއްވީ....؟" ނަވީންއަށް ހަމަ އަހާލެވުނީއެވެ. ގަސްތަކު ނޫނެވެ. އޭނައަށް މި ހީކުރެވޭ ދެގޮތުން ކުރެ ކޮންމެވެސް އެއްގޮތެއް ޔަގީންވާން ބޭނުން ވާތީ އަހާލެވުނީއެވެ.\n"މިބުނީ ޒިޔާދުއަށް އާނއެކޭ ބުނެވުނު ވާހަކަ. އަޅެ ދެން މިތާކު ނޫންތަ ނަވީން ތި އިންނަނީ. މި ދައްކަނީ އިނާ އާއި ޒިޔާދުގެ ކައިވެނީގެ ވާހަކަ. ދެންމެ މިބުނީނު އެކަމާ މާލެދާ ވާހަކަވެސް. ޒިޔާދު އުޅެގަތްގަތީނުން އަހަރެމެންނަށް ޖެހުނީ އާނއެކޭ ބުނަން. އެވާހަކަ މި ބުނީ. މިރޭ އިނާ ހާދަ ކުޑަކޮށް އެކެއީ. ދިޔައީއޭ ދޯ" ޝީލާގެ އަނގައިން އެ ދިން "ބޮޑު ޚަބަރު" ގެ ވާހަކަ ނިންމާލީ އިނާ ކާން އިނދެފައި ދޫކޮށްފައި ދިޔަ ތަށްޓަށް ބަލާލަމުންނެވެ. އިނާގެ ކެއުމާއި ދޭތެރޭ ނޫން ކަމަކާ މާ ބޮޑު ފަރުވާލެއް ނެތް ފަދަ ގޮތަކަށެވެ.\nއެހިސާބުން...އެ ސިކުންތުން ފެށިގެން ނަވީންގެ ކަންފަތް އިރުކޮޅަކަށް ބައްވިއެވެ. ޖެހޭވައިގެ އަޑުވެސް ނީވުނެވެ. ދައްކާ ވާހަކައެއްވެސް ތަށީގައި ކޭއްތޭ އުލާ ސަމުސަލެއްގެ އަޑެއްވެސް އަދި ފެންބޯތައްޓަށް ހަމްދު އެޅި ފެންވެސް އެޅި އަޑެއް ނީވުނެވެ. އެހެންނަމަވެސް އެ ހުރިހާ މަންޒަރުތަކެއްވެސް ނަވީން ދެކުނެވެ. ހުރިހާ މަންޒަރެއް ވަކިވަކިންނެވެ. އެއްވެސް އަޑެއް ކުލައެއް ނެތް ގޮތަކަށެވެ.\n"އިނާ އެކަންޏެއް ނޫންކަންނޭނގެ. ނަވީންވެސް ނިންމާލީހެން ހީވަނީ." ނަވީނަށް ބަލަން އިނދެފައި ޚާލިދުވެސް ބުނެލިއެވެ. ނަވީން ސިހުނީ އެހިސާބުންނެވެ. ފެންބޯންވެގެން ފެން ތަށީގައި ހިފިގޮތަށް އަތަށް ބާރުލެވިފައި އިނދެވުނުކަން އެނގުނީ އެވަގުތުއެވެ.\n"ތެދެއް ނަވީން ނިންމާލީތަ؟" ޝީލާވެސް ނަވީންގެ ތަށްޓަށް ބަލަމުން އެހިއެވެ.\nނަވީނަށް އަނގައިން ބުނަން އުނދަގޫވީ ކަންނޭނގެއެވެ. އާނއެކޭ ބުނީ ބޮލުގެ އިޝާރާތުންނެވެ.\n"ހާދަ ކުޑަގޮތެއް ތިހަދާލީ...." އޭނަ ކެއިވަރު މަދުވެގެން ޝީލާ މިހެން ބުނެލި ވަގުތު އަނެއްކާވެސް އައިސް އިނާ ކުރިންވެސް އޭނަ އިން ގޮނޑީގައި އިށީނދެއްޖެއެވެ.\n"ދަރިފުޅުވެސް މިރޭ އެހާ ކުޑަކޮށް ތިކެއީ. މިއަދު ހެނދުނުގެ ސައިވެސް އެހެން. މެންދުރު ނުވެސް ކައި. އެހެންހަދައިގެން ކަމަކު ނުދާނެނު." ބޮޑުސިންގާވެފަ ހުރި އިރުވެސް އިނާގެ ކެއުމުގެ އެންމެ ކުޑަ ތަފްސީލަށްވެސް ޝީލާ ސަމާލުކަން ދޭކަން ނަވީނަށް ފާހަގަ ކުރެވުނެވެ.\n"ނަވީން އަދި ފޮނި އެއްޗެއްވެސް ކާނުލަމު." އަނެއްކާވެސް ޝީލާ ވާހަކަ ދެއްކީ ނަވީނާއެވެ. މީގެ އިރުކޮޅެއް ކުރިން ދެއްކި ކައިވެނީގެ ވާހަކަޔާއި މާލެ ދާވާހަކަ މުޅިން ހުއްޓި ހުރިހާ އެންމެންގެ ވާހަކަވެސް ހުއްޓިފައި ހުރީ ކެއުމަށެވެ.\nވާނީވެސް އެހެންތާއެވެ. އެވާހަކަ އާ ވާހަކައަކަށްވީ ނަވީނަށެވެ. ޒިޔާދު އާއި އިނާގެ ކައިވެނީގެ ވާހަކައަކީ އެ އާއިލާއަށް އާ ވާހަކައެއް ނޫނެވެ. އެއީ މީގެ ދުވަސްތަކެއް ކުރިން ހަމަޖެހި ނިމިފައި އޮތް ކަމެކެވެ. އެކަން ނޭނގި އޮތީ ނަވީނަށެވެ.\nއެކަމަކު ދެންމެ އެ އެނގުނީއެވެ.\n"ނޫނޭ. އަޅުގަނޑު...މިދެން ވާވަރުވީހެން ހީވަނީ" ނަވީން މިހެން ބުނެލީ ދެ މާނައެއްގައެވެ. އަދި އެހެން ބުނީވެސް އިނާއާއި ދިމާލަށް ބަލާލަމުންނެވެ. ނަވީންގެ އެ ޖުމްލައިގެ އަޑު އިވިގެން އިނާވެސް ބަލާލިއެވެ. ހަތަރުކަޅި ހަމަވުމުން މިފަހަރު ނަޒަރު ބަދަލުކޮށްލީ އިނާއެއް ނޫނެވެ. ނަވީނެވެ. ނަވީން އެނބުރި ބަލާލީ ހަމްދު އާއި ދިމާލަށެވެ. އިނާގެ ސޫރަވެސް ދެކެން ބޭނުން ނުވިއެވެ.\nPosted on 2010-11-25 18:50:49 | Report this Comment\nސޮފާ، ހާދަ ދުވަހެއް ކޮށްލާފަ ތި ވާހަކަ ގެނެސްދިނީ. ވާހަކަ ދާލެއް ވަރަށް ވަރަށް ރީތި. ކޮންމެ ދުވަހަކު ދެން އަޕްލޯޑް ވާނެ ކަމަށް ހީކުރަން (:\nފަތިސްތަރި: އާނ ދޯ. ފުދޭވަރަކަށް ދުވަސް ވެއްޖެ ދޯ. އެއީ ސޮފާ ބްރޭކެއް ނަގާލީ އިނގޭ. އިރާދަކުރެއްވިއްޔާ ކޮންމެ ދުވަހަކު ބައެއް ގެނެސްދެވޭނެ އިނގޭ.\nPosted on 2010-11-25 20:01:49 | Report this Comment\nކޮބާ... ހާދަލަހުންނޭ ތި އަޕްލޯޑް ކުރަނީ. ވާހަކަ އެއްކޮން ނުލިބޭނެތަ ކިޔާލާކަށް.\nފަތިސްތަރި: ހަލޯ ފްރެންޑާ...........ހެހެހެހެހެ. ތި ސުވާލަށް ޖަވާބު ދޭނަން އިނގޭ ޕާރސަނަލީ. މިތާކު ނޫން ދޭނީ. އޯކޭ ދޯ އެގޮތްވެސް.\nPosted on 2010-11-25 20:33:16 | Report this Comment\nއާއެކޭ..!! ސޮފާ މާ ލަހުންނޭ ތި އަޕްލޯޑު ކުރަނީ..ނިކަން ކޮންމެ ދުވަހަކު ބައެއް އަޕްލޯޑު ކޮށްދީބަލަ.. ވާހަކަ ކިތަންމެހާވެސް ރީތި..:)\nފަތިސްތަރި: މިއަދު އަދި މިފެށީނު ދޯ. ދެން އޮތީ އަޕްލޯޑް ކުރުން ހަމަ އިނގޭ.\nއަހުރެން: ދެން އޮތީ އަޕްލޯޑް ކުރުމޭ ބުނި ފަހުން މިހާރު3ދުވަސް މި ވީ.އަޅެ ސޮފާ..!! އަވަހައް އަޕްލޯޑް ކޮށްދީބަލަ..\nPosted on 2010-11-25 20:48:15 | Report this Comment\nފަތިސްތަރި: ޝުކުރިއްޔާ ނަހާ.\nPosted on 2010-11-25 21:26:44 | Report this Comment\nވެލްކަމް ބެކް ސޮފާ!!!! މި ވާހަކަ ވަރަށް ރީތިކޮށް މި ދަނީ.....އުއްމީދުކުރަން ދެން އޮތް ބައިވެސް އަވަހަށް ފެންނާނެކަމަށް.......ގުޑް ލަކް!!!!(:\nފަތިސްތަރި: ތެންކްޔޫ ފާތުން. އިރާދަކުރެއްވިއްޔާ އަވަހަށް ފެންނާނެ އަނެއްބައިވެސް އިނގޭ.\nPosted on 2010-11-26 00:11:47 | Report this Comment\nވެލްކަމް ބޭކް ސޮފާ..................ހޮލިޑޭ ކިހިނެތް ވަނީ................ވަރަށް މަޖާތަ؟؟؟؟؟؟؟؟؟؟؟؟ ވަރަށް ސަޅި އިނގޭ ވާހަކަ...............ހަމަ އޮބިނޯވެ................ޔޫ އާރ ދި ބެސްޓް........މިސްޑް ޔޫ އެންޑް ޔުއާރ ސްޓީރީ............:) ޝުކުރިއްޔާ ސޮފާ :)\nPosted on 2010-11-26 17:54:06 | Report this Comment\nސޮފާތީ ވވވވވ ކައިންޑް ކުއްޖެއްހެން ހީވަނީ...ތޭންކްސް ސޮފާ\nPosted on 2010-11-26 22:29:44 | Report this Comment\nސޮފާ ގެ މިވާހަކަވެސް ވަރަށް ރީތިވާނެކަމަށްފެނޭ. ކޮބާތަ މިހާރު ޒީ އާއި އަސީލް ގެ ހާލަކީ. ހަނީމޫން ނިންމާފަ އަތުވެއްޖެތަ؟ ހެހެހެހެ.........\nPosted on 2010-11-28 08:49:43 | Report this Comment\nހާދަލަހުން ތި ގެނެސްދިނީ އިންތިޒާރު ކޮސްކޮށް ވަރު ބަލިވެއްޖެ ވާހަކަ ވަރަށް ވ ވ ރީތީ ކިޔާހިތުން ހަމަ އޮބި ނޯވޭ\nPosted on 2010-11-28 19:05:27 | Report this Comment\nމި ވާހަކައިގެ ތަސްވީރުގެ ކުލަތައް އަޅެ ހާދަ ރީއްޗޭ! އަސްލުވެސް ވަރަށްރީތި އިނގޭ!\nފަތިސްތަރި: ޝުކުރިއްޔާ...."މަ" އަކީ ކާކުކަން ބުނެދީފިއްޔާ ވަރަށް އުފާވާނެ.\nPosted on 2010-11-28 20:11:51 | Report this Comment\nކޮބާ ހާދަ ލަހޭ މިވާހަކަ އަޕްލޯޑްވާލެއް، އެކަމު ވަރަށް ސަޅި ސްޓޯރީއެއް އިނގޭ، ކުރިއަށް ހުރި ބައިތަކަށް ވަރަށް ބޮޑަށް އިންތިޒާރު ކުރެވޭ، އަޅެ އެހާ ލަސްނުކޮށް ގެނެސްދެއްޗޭ، ވިޝް ޔޫ އޯލް ދި ބެސްޓް ސޮފާ، ކީޕްއިޓް އަޕް އިނގޭ.\nPosted on 2010-12-01 10:31:27 | Report this Comment\nފްނުކްލް ވާހަކާގެ ހަތަރެ ލިއުވާނީކޮން ދުވަހަކުންތޯ؟\nPosted on 2010-12-01 22:58:24 | Report this Comment\nސޮފާ ދެން އަނެއްބައި އަވަހަށް ގެނެސްދީ. މިހާރު ކިޔާހިތުން ކެތްމަދުވަނީއެއްވެސް ނޫން.ސަޅި އިނގޭ.\nPosted on 2010-12-02 14:54:38 | Report this Comment\nވަރަށް ދުވަސް ވެއްޖެ ފަތިސްތަރި ނުފެންނަނީ. ވަރަށް ދެކޭ ހިތްވޭ އިނގޭ! މިރޭ ހޭލާ ހުރިއްޔާ ފެންނާނެދޯ!\nPosted on 2010-12-03 14:05:20 | Report this Comment\nވ އަވަހަށް4ވަނަ ބައި ކިޔަން ބޭނުން.......\nPosted on 2010-12-09 17:02:18 | Report this Comment\nފަތިސްތަރީގެ ބޮޑާނަފްސު މިވާހަކައިގެ ކުރީ ބައިތައް ހޯދޭނެގޮތެއް އޮންނާނެތޯ........


Ep. 14 — Goanaa | Safuhaa\nއޭރު ދޮރުމަތީގައި ނުރުހުމުގެ ނަޒަރަކުން ބަލަހައްޓައިގެން ހުރީ މާހުޖަބީން ފިޔަވާ ދެވަނަ މީހެއް ނޫނެވެ. ތާނިޔާ ބުނަންނުވާ އެއްޗެއް ބުނެގެން އެކަން ބޮޑު މައްސަލައެއްގެ ގޮތުގައި މާހުޖަބީން ނެގީއެވެ. ކުޑަކޮށް މޭކަޕްކޮށްލައިގެން ހުރިއިރު ތާނިޔާމެންނާއި އެއް އުމުރުގެ ޒުވާންކުއްޖެއް ފަދައެވެ. އާވާއާއި މަންމަގެ ހަތަރުކަޅި ހަމަވުމާއިއެކު އޭނަ ލޮލުން މަންމައަށް މެސެޖެއް ދިނެވެ. އެވާހަކަ ތާނިޔާ ގާތު ނުބުނަން އޭނަގެ ދެލޯ އާދޭސްކުރިއެވެ. މާހުޖަބީންއަށް ކިތަންމެ ރަގަޅަށްވެސް އާވާގެ ލޮލުގައި ވި އެއްޗެއް ދޭހަވާނެއެވެ.\n"ރަފްހާން މެރީޑްތަ؟ " ތާނިޔާ އާވާގެ މޫނަށް ބަލާލިގޮތުން ހީވީ ޔަގީން ކުރަން އުޅުނުހެންނެވެ.\n"އާވާއަކީ ރަފްހާންގެ އަނބިމީހާ، އާވާ ކޮންމެހެން ތިކަން ދުނިޔެއަށް ފޮރުވަން އުޅޭނެކަމެއް ނެތް، ކައިވެންޏަކީ ސިއްރު ކުރެވޭނެ ކަމެއް ނޫން، އާވާ އާދެބަލަ......." މާހުޖަބީން އާވާގެ އިހުސާސް ތަކަށް ގަދަރު ނުކުރާކަން ހާމަކޮށްދިނީ އެ އަނިޔާވެރި ޖުމްލަތަކުންނެވެ. އާވާގެ ދެލޮލުން ކަރުނަ ނައިކަމުގައިވިޔަސް ހިތް ރުޔެވެ. އޭނަގެ މަންމަ ކްރިމްސަން ވިލާއަށް އަންނަ ކޮންމެ ފަހަރަކު އޭނަގެ ހިތަށް މިދެނީ ކޮންފަދަ ބޮޑު އަނިޔާއެއް ހެއްޔެވެ؟ އޭނަ ތާނިޔާ ގާތުގައި ނުބުނެ އުޅެނިކޮށް މަންމަ ސިއްރު ބޭޒާރުކޮށްލުމުން ތާނިޔާ ދެކޭނެ ގޮތެއްވެސް ނޭގެއެވެ. ޔާކިން ކާކޮޓަރިއާއި އަރާހަމަވީއިރު ދޮންމަންމަގެ ޖުމްލަތައް އިވިފައި މަޖާވެލާފައި ދޮރުކަނީގައި އަތް ވިއްދާލިއެވެ. ތާނިޔާ ދެލޯ ބޮޑުކޮށްލައިގެން ހުރީ ޝޮކެއްގައެވެ.\nތާނިޔާއާއި ދިމާލަށް އިސްއުފުލާ ބަލާނެ ހިތްވަރެއް ނުލިބި ހުރި އާވާ އޭނަގެ މަންމަ ފަހަތުން ދާން ހިނގައިގަތެވެ. މާހުޖަބީން ބާރުބާރަށްގޮސް މަޑުކޮށްލީ އަނބުގަހުގެ ހިޔަލުގައެވެ. އަވިކޮޅެއް ހަމުގައި ބީހިލާނެތީ މާހުޖަބީން އަބަދު ބިރުގަނެއެވެ. ނަސީބަކުން އުޑުމަތިއޮތީ ބޯވިލާތަކުން ފުރިފައެވެ. ދޭތެރެއަކުން އަންނަ ވައިރޯޅިއާއިއެކު ހެލިލާ މުރަނަ ފަތްތައް ބިންމަތީގައި ކޭއްތިލާއަޑު އިވެނީ ލުއި މިއުޒިކެއްފަދައިންނެވެ. އޭރު އަމީން އާއްމުކޮށް އިށީދެލައިގެން އިންނަ އުނދޯލި ހުރީ ހުހަށެވެ. ރަފްހާންގެ ނިޝާނެއްވެސް ނުފެނެއެވެ. މާހުޖަބީންގެ މޫނަށް ވެރިވެފައިވާ ކުލަވަރުން އޭނަގެ ތަބީއަތު ޚަރާބުވެފައިވާވަރު އާވާ ދެނެގަތެވެ.\n"އާވާ ގެއަށް އެކުވެރިން ގެނައުމުގެ ހުއްދަދިން މީހެއް ނިކަން ބުނެބަލަ...." މާހުޖަބީން ވާހަކަދެއްކިއެވެ.\n"ތާނިޔާ އަމިއްލައަށް އައީ، އަހަރެންހުރީ މިގޭގެ އެޑްރެސް ނުބުނަން ވެގެން، އެކަމަކު މިގޭގައި ވާހަކަ ދައްކާނެ އިތުރު މީހެއް ނެތީމަ އެކުވެރިން އަޔަސް މައްސަލައެއް އޮތްކަމަކަށް އަހަރެން ނުދެކެން......" އާވާ އަނބުގަހުގެ ފަތެއް ޗިސްކޮށްލިއެވެ. އެތެރެހަށީގައި ތޫފާނެއް ފަދައިން އުފެދިގަތް ރުޅިގަނޑު ބާލަމުން ދިޔައީ ގަހުގެ ކުށެއްނެތް ފަތްތަކަށެވެ.\n"އެންމެފަހުން އާވާ މިގެއިން ނެރެ އެއްލާލާފައި އެ އަންހެނާ މިގޭގައި ފައި ހަރުކުރާނެ، އެވަރު ހަމަ ނުވިސްނޭހާ އާވާ ގަމާރުތަ؟ ރީތިކަން ހުސްކޮށްފައި ހުރި އަންހެންކުއްޖަކު ގެއަށް ގެނެސް ވައްދައިގެން ތިމާގެ ފިރިމީހާއާއި މަޖާ ކުރުވަން ބަހައްޓާފައި ހަމަ ކޮންމެވެސް ތަނަކަށްވަދެ ފިލާފައި ތި އިންނަނީ، އާވާ އަނެއްކާ އިސްތަށިގަނޑުވެސް ކޮށާލީތަ؟ ފިރިހެން ހެދިގެން އުޅުނީމަ މާ ރީތިކަމެއްނޫން، މާ ރީތިވާނެ ސްކާފް އެޅިއްޔާ، އެކުވެރިޔާ ގާތުން އަންހެންކުދިން އުޅެންވާގޮތް ދަސްކުރޭ، އާވާ އުޅޭގޮތުން އަހަރެން ލަދުގަންނަ ހިސާބަށް ދާން ފަށައިފި...." މާހުޖަބީން މަސައްކަތްކުރީ އާވާއަށް ވިސްނާދޭށެވެ. އޭނަ އެއްގޮތަކަށްވެސް އާވާ އަށް ދެރަގޮތެއް ވާކަށް ނޭދެއެވެ. އެކަން އާވާ އަށް ނޭގޭ ހެއްޔެވެ؟\n"މަންމަ ލަދުގަންނާކަށް ނުޖެހޭނެ......." އާވާ ހިތްވަރުކުރިއެވެ. އޭނަ މަންމައާއި ޒުވާބުކުރާކަށް ބޭނުމެއް ނޫނެވެ. އެހެންނޫންނަމަ އޭނަ ދިފާޢުގައި ދައްކާނެ ވާހަކަތައް މަދެއްނޫނެވެ.\n"މަގޭ ދައްތަގެ ދަރިއެކޭ ކިޔާފައެއްނު މިގެއަށް ވެއްދީ، އެކަން އާވާ ހަނދާން ނައްތާނުލާ، އަހަރެން އާވާއަށް ރަގަޅުގޮތެއް ވާން އެދޭތީ ރަފްހާން ފަދަ ފިރިޔަކު ހޯދަދިނީ، އެކަމާ ޝުކުރުވެރިވުމުގެ ބަދަލުގައި ތިގޮތަށް މޫނުމަތީ ޖަދަލުކުރަން ޖެހޭތަ؟" މާހުޖަބީން ރުޅިގަދަވެގެން ފަޅަފަޅައިގެން ދާވަރުވިއެވެ. އާވާގެ އަޚުލާގު މިހާ ދަށްވީ ކިހިނެއް ހެއްޔެވެ؟ އޭނަގެ މޫނުމަތީގައި ބަހެއް ބުނީމަ އޭނަ ކެތްކުރިކަން ރަގަޅެވެ. ކެތްތެރިކަން އިންތިހާއަށް އިސްކުރަމުން އޭނަ އާވާގެ މޫނުމަތީގައި އެތިފަހަރެއް ނުޖަހާ އަތް ސަމާލުކުރުވިއެވެ.\n"އާވާ އަޑުއަހާ، މިގެއަށް އެއްވެސް އެކުވެރިއަކު ވައްދައިގެން ނުވާނެ، އެހެންނޫނީ ރަފްހާން އާވާ ވަރިކުރާނެ، މަށަށް ފިރިހެނުންގެ ވައްތަރު އެނގޭތީ މިހެން މިބުނަނީ...." މާހުޖަބީން އިންޒާރުދިނެވެ.\nއެވަގުތު އަންވަރު ފޯނުކުރަން ފެށުމުން މާހުޖަބީންގެ ނިތްކުރީގައިވި ކުދި ރޫތައް ފިލާ އޮމާންވެގެން ދިޔައެވެ. އަންވަރު އޭނަދެކެ ލޯބިވާ މިންވަރު ފެނިފައި މާހުޖަބީންގެ ހިތް އުފަލުން ވިރޭހާވެއެވެ. އޭނައަށް ގެނެސްދޭ ހަދިޔާ ފުނިވަރުގެ އިތުރުން ބުނިހާކަމެއް ކޮށްދޭން އަންވަރު ހުންނަނީ ތައްޔާރަށެވެ. ކައިވެނީގެ ދުވަސް ކާރިވަމުން އަންނަވަރަކަށް އަންވަރުގެ ހެޔޮކަމާއި އަޅާލުން އިތުވެ ދުވަހަކު ފިރެހަނަކަށް ނުކުރާ އިތުބާރުކުރެވިއްޖެއެވެ. ހީނުކުރާފަދަ ގަދަރެއް ދެވިއްޖެއެވެ. އަލުން ޅަދުވަސް އަނބުރާ އައީހެން ހީވިއެވެ.\n"އާވާއަށް ޒިޔާރަތްކޮށްލަން މިގެއަށް ވަދެލީ، އަހަރެންގެ ދައްތަގެ ދަރިވީމަ ދެން އަޅާނުލާ ދޫކޮށްލެވޭކަށް ނޯންނާނެ، މީހަކާއި އިނީމަވެސް އެކުއްޖާގެ ޅަކަމުން އެކުވެރި އަންހެންކުދިން ގެއަށް ވައްދައިގެން އުޅެނީ، އެހެންވެ ވިސްނާދިނީ......." މާހުޖަބީން އަންވަރުއަށް ވެގެން އުޅޭގޮތް ކިޔާދިނެވެ.\nއާވާ ހުރީ ލަދުގެންފައެވެ. ތާނިޔާގެ ކުރިމައްޗަށް ދާނެ ހިތްވަރެއް ނުލިބުމުން އޭނަ ގަސްތަކުގެ ތެރެއިން ލާފައި ގޭގެ ފަހަތުގައި އޮންނަ ހުސްތަންކޮޅަށް ވަދެ ބިއްގަނޑުގައި ލެނގިލައިގެން ހުއްޓުނެވެ. އެތައް އިރެއްވާންދެން އެތާ ފިލާ ހުރެލާފައި އާވާ ގެއަށް ވަދެ ޔާކިން ކުރެން އަހާލުމުން ބުނީ ތާނިޔާ ހިނގައްޖެ ކަމުގައެވެ. ޔާކިން ބުނީ ތާނިޔާ ހުރީ ދެރަވެފައި ކަމުގައެވެ. އެންމެ ގާތް އެކުވެރިޔާއަށް ކައިވެނި ސިއްރުކުރަނީ ކީއްވެގެން ހެއްޔޭ ކިޔާފައި ޔާކިން ސުވާލުކުރިއެވެ. އާވާ ދޭނީ ކޮން ޖަވާބެއް ހެއްޔެވެ؟ ފާޑަކަށް ޔާކިންއާއި ދިމާލަށް ދެލޯބޮޑުކޮށްގެން ރަކިކުރާފަދަ ނަޒަރަކުން ބަލަން ހުރެލާފައި އާވާ ދާން ފެށުމުން ޔާކިން ބޯ ހޫރާލިއެވެ.\n"ރަގަޅަށް ވެސް ރެއިން މެރީކުރީ ސައިކޯ ކުއްޖަކާ، ޝީޒް ކްރޭޒީ....." ޔާކިން ދެއަތް ދެއަތާއި މޮޑެލަން ހުރެފައި އިރުކޮޅަކުން ޚިޔާލުގެ ވާފަށް އެހެން ދިމާލަކަށް އެއްލާލައިފިއެވެ. ލޯމައްޗަށް ފެންނަންފެށީ ތާނިޔާގެ ދޮންދޮން މޫނެވެ. ކްރީމްފަދަ އޮމާން އަތެވެ. ލޭކޮޅެއްފަދަ ރަތް ތުންފަތެވެ. އާވާފަދަ ރަގަޅުކުއްޖެއް ނޫނީ ތާނިޔާ ފަދަ ރީތި ކުއްޖެއް އޭނައަށް މިލްކުވާނީ ކިހިނެއް ހެއްޔެވެ؟ އެދެކުދިންވެސް އެހެން ކުދިންނާއި ބަލާއިރު ތަފާތެވެ.\nއާވާ އޮތީ ނުނިދިފައެވެ. ޑާކްނައިޓްގެ ޚިޔާލްތައް އެކި ގޮތްގޮތުން އޭނަގެ ނިންޖަށް ހުރަސް އަޅަނީއެވެ. ޑާކްނައިޓްއާއި ވާހަކަ ދައްކާނުލާ ހިތަށް ކެތްވަނީއެއް ނޫނެވެ. އެންމެފަހުން ކެތްނުކުރެވިގެން ސިއްރުސިއްރުން އެފްބީއަށް ވަދެލުމާއިއެކު އާވާގެ ހިތް ފުންމައިގަތެވެ. މޫނުމަތި އަލިވެގެން ދިޔަގޮތުން އެ ދޮންމޫނަށް ބައްތިއެއްގެ އަލިއެޅި ދިއްލިގެން ދިޔަހެން ހީވިއެވެ. ޑާކްނައިޓް އޭނަދެކެ ފޫހިވެގެން ދިޔަކަމުގެ ޔަގީންކަމުގައި މާޔޫސްވެފައިވާ ހިތަށް ދިރުމެއް ލިބުނެވެ. ފެންކޮޅަކަށް ބޭނުންވެފައިވާ މަހެއް ފެނުތެރެއަށް ދޫކޮށްލުމުން ލިބޭފަދަ ހަމަޖެހުމެއް އޭނައަށް ލިބި އެކަނި އިނދެވެސް ހެވިއްޖެއެވެ. އާވާ ޑާކްނައިޓް ފޮނުވާފައިވާ މެސެޖްތައް ކިޔާލީ ތެޅިތެޅިވާ ހިތަކާއިއެކުގައެވެ. އެރޭ ކުއްލިއަކަށް ދާންޖެހުނީ އޭނަގެ އެކުވެރިއެއް އައުމުން ކަމަށާއި އާވާގެ ވާހަކަތަކުން ކުރި އަސަރެއްގެ ބޮޑުކަމުން އެނޫންކަމަކާއިމެދު މިއިން ދުވަސްކޮޅަކު ނުވިސްނާކަމަށް ޑާކްނައިޓް ބުނެފައިވެއެވެ.\n"ތިއީ ސައިކޮލޮޖިސްޓެއްތަ؟ އެހާވަރުން ހެލްޕްވާން ބޭނުންވާ ވާހަކަ ބުނެލީމަ މިހެން އެހީ..." އާވާ މެސެޖްކުރީ ޑާކްނައިޓް އޮންލައިންގަ ހުރެދާނެކަމަކަށް ނޫނެވެ. ކޮންމެގޮތެއް ވިޔަސް އާވާ އެމެސެޖްތައް ކިޔާލާފައި ޑާކްނައިޓާއި މެދު އޮތްހާ ޝަކުވާއެއް ފިލައިގެން ދިޔައީ ގަނޑުފެނުން ހިރަފުހާއި ހަޑިއެއްޗެހި ދޮވެވިގެންދާ ފަދައިންނެވެ.\n"އަހަންނަކީ އާވާގެ ހިމާޔަތަށް އައި މީހެއްކަމަށް ވެދާނެއްނު، އެ ސާމީ ދެން ކީތްކުރީތަ؟ " ޑާކް ނައިޓްއަހަން ފެށިއެވެ. އާވާ އުޅުނީ ކިޔާ ނުދޭށެވެ. ޑާކްނައިޓް އާދޭސްކުރިވަރުން ކޮންމެވެސް ވަރަކަށް އެ ކަޅު މާޒީގެ އަނދިރި ސަފުހާތައް އޭނަ ނިއުޅާލިއެވެ. އަންހެންކުދިންނަކީ ނާޒުކް މުތްތަކެއް ފަދައިން ފޮރުވައިގެން މައިންބަފައިން ގެންގުޅެންވީ އަމާނާތެކެވެ. އޭނަގެ މަންމަ ޚިޔާނާތް ތެރިވީއެވެ. އަންހެނަކު އޭނަގެ ކޮއްކޮ ބަދުނާމް ނުކުރަންވެގެން ކުޑަ އަންހެންކުއްޖެއްގެ މައުސޫމްކަން ވެއްޔާ މޮޑެލީއެވެ. ކޮންމެ މަންމައަކު އެކަން ދަންނާނެނަމައެވެ. އަންހެން ދަރިން އަމާނާތްތެރިކަމާއިއެކު ބަލާބޮޑުކުރާ މަޔަކަށް ސުވަރުގެ ލިބެނީ އެކަމުގައި ހުރި ބޮޑުކަމުން ކަމަށްވެދާނެއެވެ. އޭނަގެ މާޒީ ހަނދާންވިޔަސް އާވާގެ ރޫހުވެސް ތެޅިލައެވެ.\n"އަހަންނަކަށް ނޭގޭ އޭރު ގޯސް ކަންތައްތައް ވަކިކުރާކަށް، ސާމީއަކީ ދޮންމަންމަގެ ކޮއްކޮއޭ ބުނީމެއްނު ދޯ، އެމީހާއާއި އެކީ ދޮންމަންމަ އަހަރެން ކިޔަވާ ގެއަށް ފޮނުވާނެ، އޭނަ ގެ ސައިކަލުގައި ގެންދާނީ، ބައެއްފަހަރު އުނގުގައި ބައިންދައިގެން އިންނާނެ، ކޮނޑަށް ލައިގެން އުޅޭނެ، ފެންވަރުވާންވެސް ދޮންމަންމަ އޭނަ ގާތުގައި ބުނާނީ، އަހަރެން ބޭނުންނުވާ ކަންތައް ސާމީ އަބަދު ކުރުވާނީ، އޭނަ ކުރާކަންތައް ފޮރުވަން މެޓާ ދޭނެ، ޗޮކްލެޓްވެސް ގެނެސްދޭނެ، އެހެން އުޅެމުންގޮސް ސާމީ މެރީކުރީ، އެކަމަކު އެ އަނިޔާތައް ނުހުއްޓުނު....." އާވާގެ ދެލޮލަށް ކަރުނަ ޖަމާވެ ގިސްލެވޭން ފެށިއެވެ. ސްކްރީން ފުސްވާން ފެށިއެވެ.\n"ޕުއަރ ލިޓްލް ތިންގް، މިހާރު އުޅޭ ގޭގެ މީހުން ރަގަޅުތަ؟ އެމީހުންވެސް އެވައްތަރަށް ގޯނާކުރޭތަ......" ޑާކްނައިޓް ހުރިހާކަމެއް އެނގެން ބޭނުންވަނީކަން ނޭގެއެވެ.\n"ދެ ފިރިހެނުން އެގޭގައި އުޅޭ، އެންމެ ބޮޑު ފިރިހެނާގެ އުދަގޫ މަށަށް އެންމެ ބޮޑުވަނީ، އެހެންވާން ޖެހުނު ސަބަބުން ދެން ނޭހިއްޔާ ރަގަޅީ އިނގޭ...." އާވާ ލިޔުނެވެ.\n"ތިބުނީ ކިހިނެއް އުދަގޫކުރާ ވާހަކަ...." ޑާކްނައިޓް ސުވާލުކުރިއެވެ.\n"ހަމަ ނިދަން އޮތްވާ ގޯނާކުރާ ވައްތަރު، އަދި އަހަރެންގެ މަގުން ކޮފީ ބުއީމަ އަހަރެން ވަރަށް ރުޅިއައި......." އާވާ ޖަވާބު ދިނެވެ.\n"އެއީ ކީއްވެތަ؟ " ޑާކްނައިޓް ޓައިޕްކުރިއެވެ.\n"ޖާމް ހުންނާނެތީ، އަހަރެން ވަރަށް ފަކުރުގަނޭ، އިންސާނާގެ އެންމެ ގިނައިން ޖަރާސީމް ހުންނާނީ އަނގައިގާ، އެތައް ވައްތަރެއްގެ ޖަރާސީމް ހުންނަކަން އެނގުނީމަ ނެޗުރަލީ އަހަންނަށް މީހެއްގެ އަނގަ ފެނުނީމަ އެކަހަލަ ގޮތެއްވޭ....." އާވާގެ ވާހަކަތަކުން ޑާކްނައިޓް ހޭންފެށިއެވެ.\nގަޑިއެއްހާއިރު ވާންދެން ވާހަކަދައްކަން ތިބިއިރު ދެމީހުން ކުރިއަށްވުރެ ގުޅުން ބަދަހިވިއެވެ. އޭނަ އެއްވެސް މީހަކު ދެކެ ލޯބިވާން އަދި މާ އަވަހެވެ. ނަމަވެސް އޭނަގެ ހިތުގައި ޑާކްނައިޓަށް ޚާއްސަ ގަދަރެއްދެވި އޭނަ ދެކޭ ހިތްވާންފެށިއެވެ. އޭނައަށް ޑާކްނައިޓް ޚިޔާލުކުރެވެނީ އޯގާތެރި ފިރިހެނެއްގެ ގޮތުގައެވެ. އޭނަގެ ހިތަށް އަރާ އެއްޗެހި ޑާކްނައިޓް ދެނެގަންނަނީ ކިހިނެއްބާވައޭވެސް ހިތަށް އެރިއެވެ. ޑާކްނައިޓް އާވާ ހުންނަލެއް އެނގެން ބޭނުންވެގެން ސުވާލުކުރީ އެވަގުތުއެވެ. ޗެޓްކުރާތަނެއްގައި ދޮގުހެދުން މައްސަލައަކަށް ވާނެބާވައެވެ. އެހެންނޫނަސް އޭނަ ދުވަހަކު ޑާކްނައިޓްއަކާއި ބައްދަލުވާނީއެއް ނޫނެވެ.\n"އަހަރެން އިސްކޮޅުން ދިގުވެފައި ދޮންވާނެ، ޑާކްނައިޓް އާއި ބެހޭ މައުލޫމާތެއް ދީބަލަ ޕްލީޒް، ވަރަށް ކިއުރިއަސް އެބަވޭ، އަހަރެންގެ ހުރިހާ ވާހަކައެއް ކިޔާދީފިން، ދެން ކީއްވެ ޑާކްނައިޓް ތިހާ ސިއްރުވެރިވާންއުޅެނީ..... " އާވާގެ ވާހަކަތަކުގައި ކޮންމެވެސް ވަރެއްގެ ހަގީގަތެއް އެކުލެވުނަސް އޭނަ ބޮޑަށް ކިޔާދޭން އުޅުނީ ތާނިޔާގެ ސިފަތަކެވެ.\n"އަހަންނަކީ ޕްރިންސެސްގެ އެހީތެރިޔާ، ސިއްރުވެރިޔާ، އިހަށް އަހަންނަކީ ކާކުކަން ނޭހިއްޔާ ރަގަޅުވާނީ، ބިރުވެރި މީހެއްކަމަށްވެސް ވެދާނެ، ނަމުން އެހެން ހިޔެއްނުވޭތަ؟" ޑާކްނައިޓް ގެ ސިއްރުވެރިކަމުން އެ ޒުވާނާއާއި ބެހޭ އެއްވެސް މައުލޫމާތެއް ނުހޯދުނެވެ. އާވާ ކޮންމެވެސް ވަރަކަށް ގޭތެރޭގައި ހިނގާ ހާދިސާތައް ކިޔާދޭންފެށިއެވެ. އާވާ ސިއްރުކުރަނީ މީހުންގެ ނަންތަކާއި އޭނަ އުޅޭ ގެއެވެ. ނަމަވެސް އެތައް އިރެއްވާންދެން ވާހަކަ ދައްކަން ތިބިއިރު އެދޭތެރޭގައިވާ ބީރައްޓެހިކަމުގެ ފަރުދާ މަޑުމަޑުން ނެތެމުންދާން ފަށައިފިއެވެ.\nއަމީން ބަލިވެގެން އެޑްމިޓްކުރީމަ ދުވާލު ދާ ހަތަރުދަމު އެތާހުރީ ރަފްހާންއެވެ. ޔާކިންއަށް ފަސޭހައީ ރޭގަނޑު ބައްޕަގާތުގައި ހުރުންކަމަށް އޭނަވަނީ ބުނެފައެވެ. ރަފްހާން ގެއަށް އައިއިރު އަށެއްޖަހާ ބޮޑުވެއްޖެއެވެ. މިގަޑީގައި އާވާ އުޅޭނީ އެކަނިކަން ރަފްހާންއަށް އެނގެއެވެ. އެތައް ރެއެއް ފަހުން މިބޮޑުގޭގައި ދެމީހުން އެކަނި ވޭތުކޮށްލަން ލިބުނީއެވެ. ހިތުގައި އާވާއަށްޓަކާ ކޮންމެވެސް ކަހަލަ ޖަޒުބާތުތަކެއް ވިޔަސް ރަފްހާން އެކަން ހާމަކުރާކަށް ބޭނުމެއް ނޫނެވެ. ނަމަވެސް މިރޭ އާވާގެ މިޒާޖުގެ ތަފާތުތައް ދެނެގަންނަންވެސް ބޭނުންވިއެވެ. ރަފްހާން ސިޑިން އަރައިގެން ދަނިކޮށް ކުއްލިއަކަށް އާވާ ބާރަކަށް ހަޅޭއްލަވަމުން ދުވަމުން އައިގޮތަށް ރަފްހާންގެ ގައިގާ ހިފައިގަތެވެ. އާވާއާއިއެކުގައި ރަފްހާން އަރިއަޅާނުލާ ސަލާމަތްވީ ރަފްހާންގެ ހުޝިޔާރުކަމުންނާއި މުލައްދަނޑީގެ ބާރު ހުރީމައެވެ. ނަމަވެސް އެވަގުތުކޮޅު ރަފްހާންގެ މެއަށް ގަނޑުފެން އެއްޗެއް އޮއްސާލިހެން ހީވިއެވެ. އާވާގެ ފައި ބިންމަތީގައި ހަރުނުލައެވެ. އާވާ ހުރިތަނަށް ތިރިނުވީ ރަފްހާންގެ އަތުގެ އެހީތެރިކަމުގައެވެ. އެދޭތެރޭގައިވާ ގާތްކަމުގެ ސަބަބުން ރަފްހާންއަށް އަސަރުތަކެއް ކުރިނަމަވެސް އާވާއަށް އެކަމުގެ އިހުސާސެއް ނުކުރެވުނެވެ.\n"ވަޓް ހެޕެންޑް، އެއްޗެކޭ ބުނެބަލަ..." ރަފްހާން އާވާގެ އަތުގެ މުލައްދަނޑީގައި ހިފާ ތަޅުވައިގަތެވެ. އާވާގެ ހޭވެރިކަންވީ އަދި ކިރިޔާއެވެ.\n"ކޮޓަރީގައި އަލިފާން ރޯވީ....." އާވާގެ ކަރުތެރެ ހިކިފައިވާވަރުން ވާހަކަދައްކަންވެސް އުދަގޫވިއެވެ. ހީވާގޮތުން އާވާ އައީ ފެންވަރަން ހުރެފައެވެ. ތެމިފައިވާ އިސްތަށިގަނޑުން ފެންތިކިތައް ތިރިއަށް ދެމެމުންދާއިރު އެބޮޑު ބޮޑު ދެލޮލުގެ ސަބަބުން މައުސޫމްކަން އިތުރުކުރުވައެވެ. އަންހެންކުދިން ބިރުގަތީމަ ހާދަ ރީއްޗެވެ. ރަފްހާން އާވާގެ ގައިން ދޫކޮށްލާފައި ބާރުބާރަށްގޮސް އާވާގެ ކޮޓަރީގެ ދޮރު ހުޅުވާލިއިރު އެނދުގައި ހުޅުހިފާފައިވާ ތަން ފެނުނެވެ. ރަފްހާން އަވަސްވެގަތީ ހުޅުގަނޑު ނިވާލާށެވެ. ދުންގަނޑު ގެ ސަބަބުން އުދަގޫވިޔަސް ރަފްހާންގެ ސިކުނޑި އެންމެ ބަރާބަރަށް މަސައްކަތްކުރިއެވެ. އޭނަ ދުއްވައިގަތީ އަލިފާން ނިއްވަން ގެންގުޅޭ ފުޅި ބަލާ ތިރިއަށެވެ. މިފަދަ ހާދިސާއެއް ހިނގާފާނެތީ އެފަދަ އެއްޗެއް ގަނެފައި ބޭއްވުނުކަމުގެ ފައިދާ މިފެނުނީއެވެ. ރަފްހާން ފަސޭހަކަމާއިއެކު އަލިފާން ނިވާލި މަންޒަރު ބަލަން އާވާ ހުރީ ޝައުގުވެރިކަމާއި އެކުގައެވެ.\n"މިފަދަ ވަގުތުތަކުގައި އެޑްމަޔަރ ކުރެވޭ، ރަފްހާން ނެތްނަމަ މިރޭ ވާނެގޮތެއްވެސް ނޭގޭ......" އާވާ ބެލްކަނީގައި ހުއްޓާ ރަފްހާން އެ މަސައްކަތް ނިންމާލާފައި ނުކުމެގެން އައެވެ.\n"އަހަންނަށް ނޭގޭ ކާކުގެ ނަސީބުކަމެއް، އެކަމަކު މިރޭ އާވާ އަހަރެންގެ ކޮޓަރީގައި ނިދަން ޖެހުނީ، ގޮދަޑި އެއޮތީ އަނދާ ހުލިވެފައި.........." ރަފްހާން ގެ ތުންފަތްމަތީގައި ކުޑަ ހިނިތުންވުމެއްވިއެވެ. އަލިފާނުގެ ހޫނުގައި އުޅެފައި އައުމުން ހޫނުކަން އާތްވަށް ވެގެން ނިތްކުރީގައި ވިދާތަން ފެނެއެވެ. އެހިނގި އަލިފާނުގެ ހާދިސާގެ ސުންޕާކަން އާވާއަށް ރޭކާލާންފެށީ ދެނެވެ. އޭނަގެ އެއްޗަކަށް ގެއްލުންވިހެއްޔެވެ؟ ހާދަ ދެރައެވެ. އާވާ ކޮޓަރިތެރެއަށް ބޯދިއްކޮށްލާފައި ކެއްސަންފެށިއެވެ. ދުމުގެ އަސަރު އަދިވެސް ކޮންމެވެސް ވަރަކަށް ތަނުގައި ހިފާލާފައިވެއެވެ. ރަފްހާން ކުޑަދޮރުތައް ހުޅުވާލީ ވައި ސާފުކުރުމަށެވެ.\n"އެނދުމަތީގައި ހުރި އެއްޗެއްވިއްޔާ އަނދާހުލިވީ....." ރަފްހާން ބުނެލިއެވެ.\n"މަގޭ ލެޕްވެސް......." އާވާ އަށް ނުރޮވުނީ ކިރިޔާއެވެ.\n"ރިއަލީ؟ ދެރަކަމެއް، އެކަމަކު ލެޕެއް ގަނެވިދާނެ، އެކަމާ ނުވިސްނަބަލަ، އާވާ ސަލާމަތުން ހުރިކަމާއިމެދު ހެއްދެވިފަރާތަށް އަހަރެން ޝުކުރުކޮށްފިން، އާވާ ފެންވަރަން ހުއްޓާތަ ކޮޓަރީގައި އަލިފާން ހިފީ......" ރަފްހާން އާވާގެ މޫނަށް ބަލާލިއެވެ. ހިތާމައިގެ ތަސްވީރެކެވެ. ރަފްހާންއަށް އާވާގެ އެހިތާމަތައް ފިލުވައިދޭނެ ގޮތެއް ނުވިސްނެއެވެ. އެންމެ ފަހަރަކުވެސް ރަފްހާންއަށް އިތުބާރުކުރާނެނަމައެވެ.\n"ކޮޓަރީގެ ބޮކި އަނދާފައި އޮތީމަ އެނދުމަތީގައި އުއްބައްތި ބަހައްޓައިގެން ލެޕްއިން މަސައްކަތެއްކޮށްލަން އިނީ، ދެން ފަންކާވެސް ހަލާކުވެފައި އޮތީމަ ހޫނުވާވަރުން ފެންވަރަންވަންއިރު ހިތަކަށްނާރާ އުއްބައްތި ކާރީގައި އޮތް ބާލީހުގައި ހުޅު ހިފާފާނެއޭ، އަހަންނަށް ނުވިސްނުނީ، އުއްބައްތިއަކީ ނުރައްކާތެރި އެއްޗެއްކަން ހިތަށް ނޭރީ، ފެންވަރަން ހުރެފައި ނުކުތީވެސް އެއްޗެއް އަނދާހެން ހީވީމަ، އައިމް ސޮރީ........." އާވާ މާފަށް އެދުނެވެ.\n"މާފަށް ނޭދިބަލަ، ކޮންމެކަމެއްވާނީ ރަގަޅަށޭ ބުނެއުޅޭ، އެޓްލީސްޓް މި އިންސިޑެންސްގެ ސަބަބުން އާވާއަށް ފިލާވަޅެއް ދަސްވެއްޖެކަމަށް ހީކުރަން، އަލިފާނުގެ ނުރައްކާތެރިކަން ނޭގޭހާ ކުޑަކުއްޖެއްނޫން އެކަމަކު އުއްބައްތި އެނދުމަތީގައި ބަހައްޓާފައި ފެންވަރަންވަނީމަ އަހަރެން މިހިރީ އާވާގެ ވިސްނުމާއިމެދު ބުނާނެ އެއްޗެއް ނޭގިފައި، އެހެންނޫނަސް ބޮކި ނެތިއްޔާ މަގޭގާތުގައި ބުނިނަމަ...." ރަފްހާން ކޮޓަރިއަށްވަދެ އާވާގެ އެއްޗެހި ރަފްހާންގެ ކޮޓަރިއަށް ބަދަލުކުރުމުގައި އެހީތެރިވެދޭން ފެށިއެވެ.\n"މިރޭ މިތާގައި ނިދިޔަސް އަހަރެން އަމިއްލަތަނެއްގައި ނިދަން ބޭނުން، މާދާމާވާއިރަށް ގޮދަޑިއެއް ލިބިދާނެތަ؟ " އާވާ ރީތިވާ މޭޒުމަތީގައި ހުރި ސާމާނު ދަބަހަށްލާންފެށިއެވެ. ރަފްހާން އެހެން ޚިޔާލެއްގައި ހުރެފައި ބުނެލި އެއްޗަކުން އާވާގެ ހިތަށް ހަމަޖެހުމެއް ލިބުނެވެ. އެންމެ ރެއަކުވެސް ފިރިހެނެއްގެ ކޮޓަރީގައި ނިދަން އޮތުމަކީ އަޒާބެކެވެ. މިރޭ ލޮލު ފިޔަޖަހާލެވޭނީ އެއް ނޫނެވެ. އެކޮޓަރިއަށް ވަންގޮތަށް ހަތަރެސްފައި ފިނިވެ ހިތުގެ ވިންދު އަވަސްވެއްޖެއެވެ. ރަފްހާން އާއި ދެމީހުންވެގެން އެއްޗެހި އަތުރާން ތިބިއިރު ދޭތެރެއަކުން ރަފްހާންގެ ފުން ނަޒަރު ހުއްޓޭހެން އާވާއަށް ހީވިއެވެ. ބައެއްފަހަރު ރަފްހާން ސަމާސާއެއްޗެކޭ ބުނެލާނެއެވެ. އާވާ ހުރީ ޚިޔާލުބޮޑުވެފައެވެ. ވާން މިއުޅެނީ ކިހިނެއް ބާވައެވެ.\nނާޒް އެތައް އިރެއްވާންދެން އޭނަގެ އަތުގައިވާ ތަސްވީރަކަށް ބަލަން ހުރުމަށްފަހު ލޯ ފޮހެލިތަނާހެން އަޔާމް ކޮޓަރިއަށް ވަނުމުން ނާޒް އަވަހަށް އެ ތަސްވީރު ފޮތުގެ ތެރެއަށްލާފައި ފޮރުވައިފިއެވެ. މާޒީގެ ބައެއް ސަފުހާތައް އަމިއްލަ ދަރިފުޅަށްވެސް އޭނަވަނީ ފޮރުވާފައެވެ. އަޔާމްގެ ބައްޕަ ޔޫސުފް ނިޔާވި ފަހުން ނާޒްގެ އެކަނިވެރިކަން އިތުރުވެފައިވެއެވެ. ނަމަވެސް ނާޒް ބޭރުފުށުން އޭނަގެ އެކަނިވެރިކަމާއި ހިތާމަތައް ފޮރުވާފައިވެއެވެ.\n"މަންމާ، މިއަދު ހަވީރު އާވާ ގެންނަން ދައުވަތުދީފިން...." އަޔާމް ހުރީ ޕައިލެޓް ޔުނިފޯމްގައެވެ. މަންމަގެ އެސްފިޔަތައް ތެމިފައިވާތަން ފެނުމުން އަޔާމް ކަންބޮޑުވެފައި ސުވާލުކުރުމުން ނާޒް ބުނީ ބައްޕަމަތިން ހަނދާންވީކަމުގައެވެ. އަޔާމް ދެކޭގޮތުގައި އޭނަގެ މަންމައާއި ބައްޕައަކީ ލޯބީގެ ލާމަސީލު މިސާލެކެވެ. އޭނަ އިޝްގީ މީހަކަށްހެދީ އެ ދެމީހުންގެ ޖީންތައް ގުޅުނީމަކަން ނޭގެއެވެ.\n"މަންމަ ވަރަށް އުފާވެއްޖެ ތިދެކުދިންގެ ގުޅުން ބަދަހިވާތީ، އާވާއަކީ މިޒަމާނުގައި ނުފެންނާނެހާ ރަގަޅު ކުއްޖެއް، އެފަދަ ޅީދަރިއެއް ލިބޭނީ ނަސީބު ރަގަޅު މައިދައިތައަކަށް...." ނާޒް އަޔާމްއަށް ބަލާލީ ލޯބިން ފުރިގެންވާ ނަޒަރަކުންނެވެ. އަޔާމް ހިނިތުންވުމަކުން ފުއްދާލިއިރު އޭނަގެ ހިތުގައިވާ އެއްޗެއް އަދިވެސް ނާޒް އުޅެ އުޅެ އެނގޭ ގޮތެއް ނުވިއެވެ. އަޔާމް އާވާއާއިމެދު ދެކެނީ ކޮން ހައިސިއްޔަތަކުން ބާވައެވެ.\nއެއީ ނޮވެމްބަރ މަހެއްގެ ރީތި ރެއެކެވެ. ރަފްހާން ވަޒީފާގައި އުޅެފައި ގެއަށް އައިއިރު އާދައިގެ މަތިން ގެއަށްވެރިވެފައިވާ ފުން ހިމޭންކަމުގެ ސަބަބުން އެގެ ފެންނަނީ ހަންޑި އަވަލާފައިވާ ތަނެއްގެ ގޮތުގައެވެ. ރަފްހާން މަޑުމައިތިރި ހިނގުމެއްގައިގޮސް ގެއަށްވަންއިރު އާވާއިނީ ކޮމްޕިއުޓަރ ކާރީގައެވެ. ރަފްހާން ފަހަތުންގޮސް ހުއްޓުނުކަމެއްވެސް އާވާއަކަށް ނޭގުނެވެ.


Dho?! Rodger: Enme favorite eh hair stylist\nރޮޖާ: އެންމެ ފޭވަރިޓް އެއް ހެއާ ސްޓައިލިސްޓް\nމިއީ ވަރަށް ގިނަ މީހުންގެ ފޭވަރިޓެކެވެ. މާލޭގައި ބާއްވާ ބޮޑު ޕާޓީއެއްގައި ނަމަ އޭނާގެ މޭކަޕެއް ނުވަތަ ހެއާ ސްޓައިލެއް ނުފެނިއެއް ނުދާނެ އެވެ.\nއަންހެނުން ޒީނަތްތެރިކޮށްދިނުމުގައި އޭނާ އަކީ ޖާދޫގަރެކެވެ. މިއީ ހެއާ އެންޑް މޭކަޕް އާޓިސްޓު ރޮޖާ އެވެ. އޭނާގެ އެޕޮއިންޓްމަންޓް ހޯދަން ގުޅާލުމަކީ ވަރަށް ގިނަ މީހުންނަށް ފަރިތަކަމަކަށް ވާނެ އެވެ.\nވެލާނާގޭ ކުރިމަތީގައި ހުންނަ ކޮކޯ ޝީކް ސެލޫނަށް ދިއުމުން އިރުކޮޅެއް ތެރޭގައި ރޮޖާ އަހަންނާ ބައްދަލުކުރިއެވެ. އެންމެ ފުރަތަމަ ސުވާލަކަށް ވެސް އެހީ އަންހެންވެރިންގެ މެދުގައި އޭނާ މަގުބޫލު ވަރު އެނގޭތޯ އެވެ. އަދި މި ދާއިރާއަށް ވަދެ ލަންކާއިން މާލެއާ ހަމައަށް ރޮޖާ އައި ގޮތުގެ ވާހަކަ އެވެ.\nހިނިތުންވެ ހުރެ، އޭނާ ވާހަކަ ދެއްކީ އިނގިރޭސިންނެވެ.\n"އުޅޭ ދޯ އެނގޭ މީހުން އެކަމު އަސްލު ނޭނގެ އެހާ މަގުބޫލުކަމެއް. ކޮލަމްބޯގަ އަހަރެންގެ ބޭބެގެ އިންނާނެ ސެލޫނެއް. ސްކޫލުގަ އުޅުނު އިރު ހުސްވަގުތު އަބަދު އުޅެނީ އެތާ. ވަޒީފާ އަދާކުރީކީ ނޫން. ހަމަ ބޭބެއަށް އެހީވާން ގޮސް އެކި ކަންތައްތައް ކޮށްލަނީ. އެހެން އުޅުމުގެ ތެރޭގަ މަޑުމަޑުން އެކަމަށް ހިތްޖެހެން ފެށުނު،" ރޮޖާ ކިޔައިދިނެވެ.\n"ސްކޫލް ނިންމި ގޮތަށް މި ދާއިރާއިން އެކި ކަހަލަ ކޯސްތައް ހަދަން ފެށީ. އެގޮތަށް ބުނަން ވެސް ނޭނގޭހާ ގިނަ ކޯސްތަކަށް ދިޔައިން ދަސްކުރަން. މި ކަމުގެ ގޮތުން އެއްފަހަރު ކިޔަވާލީމަ އަދި އެހިސާބުން ނުނިމޭނެ އަސްލު. އަބަދުވެސް ޖެހޭ އަޕް ޓު ޑޭޓް ކޮށް ހުންނަން."\nއުމުރުން 18 އަހަރު ނުވަނީސް ހެއާ އެންޑް މޭކަޕް ކޯސްތަކަށް ރޮޖާ ދާން ފެށި އެވެ. ސްކޫލް ނިމުމާ އެކީ ކުރިއަށްދާނެ ރޮނގެއް ހޯދާކަށް މާ ގިނަ ވިސްނުންތަކެއް އަދި ދުވަހެއް ވެސް ނުނެގި އެވެ. ބޭނުންވީ މީހުންގެ އިތުބާރު ލިބޭ ވަރުގެ ޕްރޮފެޝަނަލަކަށް ވާށެވެ.\nއެހެންވެ، ރޮޖާގެ އެންމެ ފުރަތަމަ ވެސް ދާން ފެށީ ކޮލަމްބޯގައި ހުންނަ ސުވިސް ލަންކާ ނަމަކަށް ކިޔާ ކޮލެޖަކަށެވެ. އިސްތަށިގަނޑު ސްޓައިލް ކުރާނެ އެކި ގޮތްތައް އެތަނުން ދަސްކުރި އެވެ. އަދި ބްރައިޑަލް މޭކަޕް ދަސްކުރުމަށް ފަހު ލަންކާގެ ދެ ސެލޫނެއްގައި ތަމްރީން ހޯދި އެވެ. މި ފީލްޑުގައި 18 އަހަރު ވެފައި ވާއިރު ހެދުނު ކޯސްތަކާއި ދެވުނު ވޯކްޝޮޕްތަކުގެ އަދަދެއް ވެސް ނޭނގެ އެވެ. އެކަމަކު އަހަރަކު އެއްފަހަރު ނަމަވެސް އާ ކޯހެއް ހެދުމަކީ ރޯޖާ ކުރަމުން އަންނަ ކަމެކެވެ.\nއުފަން ގައުމު ދޫކޮށް ރާއްޖެ އަންނަން ނިންމީ ރައްޓެއްސަކު ދިން ލަފަޔަކަށެވެ. އޭނާ ބުނީ މިއީ މަސައްކަތުގެ ދާއިރާގައި އޭނާ ގަބޫލުކުރާ ގޮތުން ނިންމުނު އެންމެ ރަނގަޅު ނިންމުމެވެ.\n"މާލޭގައި މަސަތްކަތް ކުރާތާ 15 އަހަރަށް ވުރެ ގިނަ ވެދާނެ. ފުރަތަމަ އައި އިރު ހުރީ ވަރަށް ބިރުން ވަރަށް ދެރަވެސްވި. އާއިލާ މިސްވި. ކިރިޔާ 20 އަހަރު ކަންނޭނގެ ވީ. އެކަމު މިހާރު ވަރަށް ލޯބިވޭ މާލެ ދެކެ. ދޫކޮށްލާފަ ދާކަށް ރެޑީއެއް ނޫން އަދި. އެންމެ ފުރަތަމަ މަސަތްކަތްކުރި ސެލޫންގައި އަހަރެއް ވަރު އުޅުނިން. އޭގެ ފަހުން ޝެރީ ސެލޫންގަ ދެ އަހަރު. އެއަށް ފަހު އެލުއާ ކިޔާ ސެލޫނެއްގަ، ދެން މަސަތްކަތް ކުރީ ގްލެމް ސެލޫންގަ،" ރޮޖާ ކިޔައިދިނެވެ.\nރޮޖާގެ މަސަތްކަތުގެ ކުލަތައް ގަދަވެގެން ދިޔައީ މިހިސާބުންނެވެ. މާލޭގައި ބާއްވާ ޕާޓީއެއް ނަމަ ރޮޖާ ސްޓައިލް ކޮށްދީފައިވާ އިސްތަށިގަނޑެއް ނުވަތަ ކޮށްފައިވާ މޭކަޕެއް ނުފެނުމަކީ ނާދިރު ކަމެކެވެ.\n"އަހަރެން އަބަދުވެސް ބަލަނީ އެމީހެއް ގަައިގަ ހުރި ޕާސަނަލިޓީ ނެރެވޭތޯ. އެއާ ގުޅުވޭތޯ. މާ ކަންތައްގަނޑު ބޮޑު ސްޓައިލްތައް ގިނަ މީހުންނަކާ ނުގުޅޭނެ. ނުގުޅޭ މީހުންގެ ގައިން އޭތި ގެންނާކަށް ވެސް ނޫޅެން. ބޭނުންވަނީ އެމީހެއްގެ ރީތި ފީޗާސް ހައިލައިޓުކުރަން. ދުވަހަކުވެސް މައްސަލައެއް ޖެހިފައެއް ނެތް. އެވަރަށް ކްލައިންޓު އަންޑަސްޓޭންޑު ވާތީ އެއީ. އަދި އެންމެ ދުވަހެއް ވެސް ނާދޭ މިކަން ކުރަން ފޫހިވާ. ވަރަށް ކުރާހިތުން ކުރަނީ އަދިވެސް."\nކޮކޯ ޝީކް ސެލޫންގެ ޓީމާ އެކީ ސީނިއާ ހެއާ ސްޓައިލިސްޓެއްގެ ގޮތުގައި މިހާރު މަސަތްކަތް ފަށާފައި ވާއިރު ރޮޖާ އަދި އޭނާގެ ޓީމުގެ މައިގަނޑު މަގްސަދަކީ ކޮންމެ ކަސްޓަމަރަކީ ވެސް އެންމެ ފުރިހަމަ ސާވިސް ލިބިގެން އުފަލުގައި ނުކުމެގެން ދާނެ ކްލަޔަންޓަކަށް ހެދުމެވެ. އެންމެ ރަނގަޅު ހިދުމަތްމަތްތައް ހެޔޮ އަގެއްގައި ލިބޭނެ ގޮތް ހެދުމެވެ. އޭނާގެ ކެރިއަރުގައި މިހާރުވެސް ކުރިއަށް ދަނީ އާ ބާބެކެވެ.\nމިހާވަރަށް މަސައްކަތް ކުރާއިރު، ރޮޖާގެ ޕާސަނަލް ގޯލް ހާސިލްވެއްޖެ ހެއްޔެވެ؟\n"ރަނގަޅު ހިސާބެއްގަ މިހުރީ އެކަމު މި ފީލްޑުގެ ގޮތުން އަސްލު ނެތް ބުނެވޭކަށް މިހާރު މިހުރީ ބޭނުންވާ ހިސާބުގައެއެކޭ. އަދިވެސް މި މަސަތްކަތް ކުރަނީ. ޓްރައި ކުރަނީ. ކޮންމެ ދެތިން މަހަކުން އާ ޓްރެންޑުތަކެއް ސްޓައިލްތަކެއް އާދޭ. އަބަދުވެސް ޓްރެއިން ކޮށްލަ ކޮށްލަ ހުންނަން ޖެހޭނީ. މީ ނިމޭނެ ކަމެއް ނޫން،" ހިނިގަނޑެއް ޖަހާލާފައި ބުންޏެވެ.


Valencia balikoh Real thaavaluge5vana ah\n10 މަސް,2ހަފްތާ,2ދުވަސް, 22 ގަޑި, 14 މިނެޓް, 17 ސިކުންތު ކުރިން 3240އިދުހާމް ނައީމް\nވެލެންސިޔާ ބަލިކޮށް ރެއާލް މެޑްރިޑް ސްޕެނިޝް ލީގުގެ ތާވަލުގެ ފަސްވަނައަށް ޖެހިލައިފިއެވެ.\nރޭގެ މެޗުން ރެއާލް މޮޅުވެފައިވަނީ ދޭއް ސުމެއްގެ ނަތީޖާއިން. މެޗުގެ ފުރަތަމަ ހާފުގައި ރެއާލްގެ ފަރާތުން މޮޅު ކުޅުމެއް ފެނިފައިވާއިރު އެ ޓީމަށް ލީޑު ލިބިފައިވަނީ މެޗުގެ އަށްވަނަ މިނެޓުގައި ވެލެންސިއާގެ ކުޅުންތެރިއާ ވާސްގެ އަތުން ބައިކޮޅަށް ވަތް ލަނޑުންނެވެ.\nއެހާފުގައި ރެއާލްއަށް ލަނޑު ޖަހަން އިތުރު ފުރުސަތުތަކެއް ލިބިފައިވީނަމަވެސް ފުރަތަަމަ ހާފް ނިމިގެން ދިޔައީ ރެއާލްއަށް އިތުރު ލަނޑެއް ކާމިޔާބު ނުކުރެވިއެވެ. ރެއާލްގެ ދެވަނަ ލަނޑު އެ ޓީމަށް ކާމިޔާބުކޮށްދިނީ މެޗުގެ 83ވަނަ މިނެޓުގައި ލޫކަސް ވަޒްކުއޭޒްއެވެ.\nރޭގެ މެޗުން މޮޅުވުމާއެކު ރެއާލް މިހާރު އޮތީ 23 ޕޮއިންޓާއެކު ލީގު ތާވަލުގެ ފަސްވަނައިގައެވެ. އަދި އެ މެޗުން ބަލިވުމުގެ ސަބަބުން 17 ޕޮއިންޓާއެކު ވެލެންސިއާ އޮތީ 13 ވަނައިގައެވެ. ސްޕެނިޝް ލީގުގައި ދެން ރެއާލް ބައްދަލު ކުރާނީ ހުއެސްކާއާއި ދެކޮޅަށެވެ.\nވެލެންސިިޔާ ރެއާލް މެޑްރިޑް


India gai geri eh maraali kamuge thuhumathugai2meehaku maraalaiffi\nއިންޑިއާގައި ގެރިއެއް މަރާލި ކަމުގެ ތުހުމަތުގައި ދެ މީހަކު މަރާލައިފި\nގެރިއެއް ކަތިލި ކަމުގެ ތުހުމަތުގައި އިންޑިއާގެ އުތުރުގައި ހިންގި ވަރުގަދަ މުޒާހަރާތަކެއްގައި ދެ މީހަކު މަރާލައިފިއެވެ.\nއިންޑިއާގެ އުއްތަރަ ޕްރަދޭޝް ސްޓޭޓްގެ މުލަންދްޝާހް ނަމަކަށް ކިޔާ ޑިސްޓްރިކްޓެއްގައި އެ ހާދިސާ ހިނގަން މެދުވެރިވީ ދަނޑުވެރިކަން ކުރާ ދަނޑަކުން ގެރިއަކާއެކު އިތުރު ޖަނަވާރު ތަކެއް ބައިތަކެއް ފެނުނު ވާހަކައަކާ ގުޅިގެންނެވެ.\nއިންސްޕެކްޓާ ސުބޮދް ކުމާރު ސިންގް ވިދާޅުވި ގޮތުގައި، އެ ވާހަކަތަކާ ގުޅިގެން ގާތްގަނޑަކަށް 400 މީހުން އެއްވެ ކުރި މުޒާހަަރާގައި 20 އަހަރުގެ ފިރިހެނަކާއި ފުލުސް އޮފިސަރަކު މަރާލާފައިވާ ކަމަށެވެ.\nޑިސްޓްރިކްޓުގެ މެޖިސްޓްރޭޓް އަނުޖް ކިމާރު ޖާ ރޮއިޓާސް އަށް ވިދާޅުވެފައިވަނީ، އޮފިސަރު މަރުވީ އޭނާގެ ގަޔަށް މުޒާހަރާގެ ބައިވެރިން ބަޑިޖެހުމުން ކަމަށެވެ.\n“އަވަށު މީހުންނަށް މަރުވެފަ އޮތް ގެރިއެއް ފެނުމުން، ނުކުތީ މަގުމައްޗަށް. އެމީހުން ޓްރެކްޓަރަކުން މަގު ބަންދުކޮށް ގަލުން ހަމަލާދޭންފެށި. އަދި ބައެއް މީހުން ބަޑިޖެހުމުން އެ އެއްވުން ރޫޅާލަން ފުލުހުންގެ ޓީމެއް ފޮނުވިން” ސީނިއާ ޕޮލިސް އޮފސަރު އަނަންދު ކުމާރު ވިދާޅުވެފައިވެއެވެ.\nއިންޑިއާގެ ނިއުސް ޗެނަލެއް ކަމަށްވާ އެންޑީޓީވީ އިން ރިޕޯޓްކުރާ ގޮތުގައި، މުޒާހަރާތައް ފެށުނީ މަރާލާފައިވާ 25 ގެރިއެއްގެ ބައިތަކެއް ފެނުމުން އެކަމުގެ ރުޅީގައެވެ.\nއިންޑިއާގައި އޮންނަ ހިންދޫ މެޖޯރިޓީއަށް ގެރިއަކީ މާތް ޖަނަވާރެކެވެ. އަދި އެ ޖަނަވާރު ކަތިލުމަކީ ވެސް އިންޑިއާގެ ގިނަ ސްޓޭޓްތަކުގައި މަނާކަމެކެވެ. އެގޮތުން، އިންޑިއާގެ އުތުރުގެ ސަރަހައްދުތަކުގައި ގެރިތައް ހިމާޔަތްކުރަން ބައެއް ހިންދޫ ގުރޫޕުތައް ހަރަކާތްތެރިވެއެވެ.\nޑޭޓާ ޕޯޓަލް އެއް ކަމަށްވާ އިންޑިއާސްޕެންޑުން ބުނާ ގޮތުގައި، 2014 ވަނަ އަހަރު ބޮޑުވަޒީރު ނަރެންދުރަ މޯދީގެ ބީޖޭޕީ އިން އެގައުމުގެ ވެރިކަމާ ހަވާލުވި ފަހުން މިހާތަނަށް ގެރިއާ ގުޅުންހުރި މައްސަލާގައި 39 މީހަކު ވަނީ މަރާލައިފައެވެ.


ދިވެހިރާއްޖޭގައި މޫސުމާއި ބެހޭ ޚިދުމަތްތައް ފެށިގެން އައިސްފައިވަނީ 1940 ވަނަ އަހަރުގެ ކުރީކޮޅުގައެވެ. މަދު އާލާތްތަކަކާއެކު ފެށިގެން އައި މިޚިދުމަތުގައި އެއިރު ބޭނުން ކުރަމުން އައީ ތަމޯމީޓަރަކާއި، ރެއިންގޭޖަކާއި އަދި އެނެމޯމީޓަރެކެވެ. އޮބްޒަރވޭޝަންތައް ތައްޔާރު ކުރަމުން ގެންގޮސްފައިވަނީވެސް މަދު ވަގުތުތަކެއްގައެވެ. އަދި ޚިދުމަތްތައް ފޯރުކޮށްދެވިފައިވަނީ ވެސް މަދު ފަރާތްތަކަކަށެވެ. 1974 ގައި ދިވެހިރާއްޖޭގައި ބައިނަލްއަޤްވާމީ ފެންވަރުގެ މޫސުމާއި ބެހޭ ޚިދުމަތްތައް ދޭން ފެށުމުން ދުވާލަކު ދެއިރު ސިނޮޕްޓިކް ވެދާރިޕޯޓް ތައްޔާރުކޮށް، ހެނދުނު 05:00އިން ރޭގަނޑު 08:00އަށް މެޓަރ ރިޕޯރޓް ތައްޔާރުކުރުމުގެ އިތުރުން ދުވާލަކު އެއްފަހަރު އަޕަރ އެއަރ އޮބްޒަރވޭޝަން ރިޕޯރޓްވެސް ތައްޔާރުކޮށް ދުނިޔޭގެ ޓެލކޮމިއުނިކޭޝަން ސިސްޓަމް މެދުވެރިކޮށް ސަރަައްދުގެ ޤައުމުތަކަށް ފޮނުވަމުން ގެންދެވުނެވެ. 2004 ވަނައަހަރު ގެ ސުނާމީ ކާރިސާއަށްފަހު ބިންހެލުމާއި ސުނާމީ އާބެހޭ ކަންތަތައްތައް ބެލެހެއްޓުމުގެ ކަންތައް މިއޮފީހުގެ މަސައްކަތެއްގޮތުގައި ކަނޑައެޅުނެވެ. ސަރުކާރުގެ ތަފާތު މިނިސްޓްރީގެ ދަށުގައި "ޑިޕާޓްމެންޓްއޮފް މީޓިއޮރޮލޮޖީ" ގެ ނަމުގައި މިއިދާރާ އޮތޮމަށްފަހު، 2009ވަނަ އަހަރު މިއިދާރާގެ ނަން މިވަނީ "މޯލްޑިވްސް މީޓިއޮރޮލޮޖިކަލް ސަރވިސް" ގެ ނަމަށް ބަދަލު ކުރެވިފައެވެ.\nމޯލްޑިވްސް މީޓިއޮރޮލޮޖިކަލް ސަރވިސް ގެ ދަށުން ދިވެހިރާއްޖޭގެ5ސަރަޙައްދެއްގައި މޫސުމާއި ބެހޭ އޮފީސްތައް ޤާއިމް ކުރެވިފައި ވެއެވެ. ހުޅުލޭގައި ހުންނަ ނޭޝަނަލް މީޓިއޮރޮލޮޖިކަލް ސެންޓަރަކީ ދިވެހިރާއްޖޭގެ މޫސުމާއި ބެހޭ އޮފީސްތަކުގެ މައި އޮފީހެވެ. އެހެންކަމުން އަތޮޅުތެރޭގައި ޤާއިމް ކުރެވިފައިވާ މޫސުމާއިބެހޭ4އޮފީހުން ތައްޔާރު ކުރާ އޭވީއޭޝަނާއި ސިނަޕްޓިކް އޮބްޒަރވޭޝަން ރިޕޯރޓްތައް ފެކްސް ނުވަތަ އީމެއިލްގެ ޒަރީޢާއިން މޫސުމާއިބެހޭ މައި އޮފީހަށް ކަނޑައެޅިފައިވާ ވަގުތުތަކުގައި ފޮނުވަމުން ގެންދެއެވެ. މޫސުމާއިބެހޭ5އޮފީހުގެ ޚިދުމަތްވެސް މިހާރު 24 ގަޑިއިރު ފޯރުކޮށްދެމުންދާއިރު މޫސުމާބެހޭ އިތުރުމަޢުލޫމާތު އެކިސަރަޙަދުން ވަގުތުންވަގުތައް ބެލުމަށް 38 އޮޓަމެޓިކް ވެދަރ ސްޓޭޝަނާއި3ޓައިޑް ގޭޖް މިވަނީ ރާއްޖޭގެ އެކި ސަރަޙައްދު ތަކުގައި ޤާއިމް ކުރެވިފައެވެ. މީގެއިތުރުން ބިންހެލުން ދެނެގަތުމަށް ރާއްޖޭގައި2ސީސްމޮމީޓަރު ހަރުކުރެވި ދުނިޔޭގެ ސީސްމޮމީޓަރުގެ ވިއުގައާއިވަނީ ގުޅާލެވިފައެވެ.\nމެޓްއޮފީހުން ފޯރުކޮށްދޭ ޢާންމު ޚިދުމަތްތަކާބެހޭ ޗާޓަރ ބައްލަވާލައްވާ.\nހުޅުލެ ހަނިމާދޫ ކައްދޫ ކާޑެއްދޫ ގަން\nމޯލްޑިވްސް މީޓީއޮރޮލޮޖިކަލް ސަރވިސް\nދުނިޔޭގެ މޫސުމާއި ބެހޭ ޖަމްޢިއްޔާގެ މެންބަރަކަށްް ދިވެހިރާއްޖެއިން ބައިވެރިވީ 1 ޖޫން 1980 ގައެވެ. މިޖަމްޢިއްޔާގެ އިޖުރާތުތަކުގެ ދަށުން ހުޅުލޭގައި ހުންނަ ނޭޝަނަލް މީޓިއޮރޮލޮޖިކަލް ސެންޓަރ އަކީ ދިވެހިރާއްޖޭގެ މޫސުމާއިބެހޭ އޮފީސް ނެޓްވޯކްގެ މައި އޮފީސް ކަމުގައި ހަމަޖެހިގެން ދިޔައެވެ. 1 އޮގަސްޓް 1980ގައި ޑިޕާރޓްމަންޓް އޮފް މިޓިއޮރޮލޮޖީ ވުޖޫދަށް އައުމާއެކީގައި މިއޮފީހުގެ ޚިދުމަތް ހަފުތާއަކު7ދުވަހު ދުވާލަކު 24 ގަޑިއިރަށް ދޭން ފެށުނެވެ. މޫސުމާއި ބެހޭ އޮފީހުން ކޮންމެދުވަހަކު ތައްޔާރު ކުރަމުންދާ ރިޕޯރޓްތަކުގެ ތެރޭގައި، ޑެއިލީ ވެދަރ ފޯކާސްޓް، މެރިން ފޯކާސްޓް އަދި އޭވިއޭޝަން ފޯކާސްޓް ހިމެނެއެވެ. މީގެ އިތުރުން މޫސުން ގޯސްވެގެންދާ ޙާލަތްތަކުގައި އެކި ދަރަޖަ ތަކުގެ އެލަރޓްތައް ނެރެމުން ދެއެވެ. އިންޑިޔާ ކަނޑުގެ ސަރަޙައްދަށް އަންނަ ބިންހެލުމާއި ސުނާމީގެ މަޢުލޫމާތު އެއްކޮށް ރައްޔިތުންނާ ހަމައަށް ފޯރުކޮށްދިނުމަކީ މިއޮފީހުގެ މައިގަނޑު އެއް މަސްޢޫލިއްޔަތު ކަމަށް ވުމުން، ހަނިމާދޫ އަދި ކާޑެއްދޫ މޫސުމާއި ބެހޭ އޮފީހުގައި ބިންހެލުން ދެނެގަތުމަށް ބޭނުންވާ ސީސްމޮމީޓަރު ހަރުކޮށް ދުނިޔޭގެ ބިންހެލުން ބަލާ ވިއުގައާއި ގުޅާލެވި މި މަޢުލޫމާތު ވަގުތުންވަގުތައް ބެލޭނެ އިންތިޒާމު ހުޅުލޭ އޮބްޒަރވޭޓަރީގައި ވަނީ ޤާއިމް ކުރެވިފައެވެ. އަދި ޔުނިވާސިޓީއޮފް ހަވާއީ ސީލެވެލް ސެންޓަރާއި ގުޅިގެން ދިޔަވަރު މޮނީޓަރ ކުރުމަށް، ރާއްޖެގެ3ސަރަޙައްދެގައި ޓައިޑް ގޭޖް ހަރުކުރެވިފައި ވެއެވެ.\nހދ.ހަނިމާދޫ މީޓިއޮރޮލޮޖިކަލް އޮފީސް\nހދ.ހަނިމާދޫ މީޓިއޮރޮލޮޖިކަލް އޮފީސް ހުޅުވުނީ 1990 އޮކްޓޫބަރު 27ގައެވެ. ޚިދުމަތްތައް ފެށިގެން އައިއިރު، އޭވިއޭޝަން ރިޕޯޓާއި ސިނަޕްޓިކް ރިޕޯރޓްތައް ތައްޔާރު ކުރަމުން އައީ ކޮންމެ ދުވަހަކު ހެނދުނު 08:00އިން ހަވީރު 05:00އާއި ދެމެދުގައެވެ. އެހެންނަމަވެސް 2007، އޮކްޓޫބަރު މަހުން ފެށިގެން އޮބްޒަރވޭޝަން ހަދާ ގަޑިތައް އިތުރުކުރެވުނެވެ. މިގޮތުން ކޮންމެ ދުވަހަކު ފަތިހު 05:00އިން ރޭގަނޑު 09:00އާއި ދެމެދު ރިޕޯރޓްތައް ތައްޔާރު ކުރަމުން ގޮސަްފައި ވެއެވެ. އަދި 2007 ނޮވެމްބަރު 01ވަނަ ދުވަހުން ފެށިގެން 24ގަޑިއިރު އޮބްޒަވޭޝަންތައް ތައްޔާރު ކުރަން ފެށުނެވެ. މީގެއިތިރުން ދިޔަވަރު ބެލުމަށް ޓައިޑްގޭޖެއްވެސް ހަނިމާދޫގައި ހަރުކުރެވިފައި ވެއެވެ. އަދި މިސަރަޙައްދަށް އަންނަ ބިންހެލުން ދެނެގަތުމަށް ސީސްމޮމީޓަރެއް ހަރުކޮށް މީގެންލިބޭ މަޢުލޫމާތު ވަނީ ދުނިޔޭގެ ސީސްމިކް ނެޓްވާކްއާއި ގުޅާލެވިފައެވެ.\nލ.ކައްދޫ މީޓިއޮރޮލޮޖިކަލް އޮފީސް\n1986ވަނަ އަހަރު ޑިސެންބަރު 09ވަނަ ދުވަހު ލ.ކައްދޫ އެއާރޕޯރޓުގައި ހުޅުވުނު ކައްދޫ މީޓިއޮރޮލޮޖިކަލް އޮފީހުގެ ޚިދުމަތްތައް ފެށިގެންއައިއިރު އޭވިއޭޝަން ރިޕޯޓާއި ސިނަޕްޓިކް ރިޕޯރޓްތައް ތައްޔާރު ކުރަމުން އައީ ކޮންމެ ދުވަހަކު ހެނދުނު 08:00އިން ހަވީރު 05:00އާއި ދެމެދުގައެވެ. އެއިގެ ފަހުން ކޮންމެ ދުވަހަކު ފަތިހު 05:00އިން ރޭގަނޑު 09:00އާއި ދެމެދު ރިޕޯރޓްތައް ތައްޔާރު ކުރަމުން ގޮސްފައި ވެއެވެ. އަދި 2007 ނޮވެމްބަރު 01ވަނަ ދުވަހުން ފެށިގެން 24ގަޑިއިރު އޮބްޒަވޭޝަންތައް ތައްޔާރު ކުރާ ސްޓޭޝަނަކަށް ބަދަލު ވެގެން ދިޔައެވެ.\nގދ.ކާޑެއދޫ މީޓިއޮރޮލޮޖިކަލް އޮފީސް\n1993ވަނަ އަހަރު ޑިސެންބަރު 11ވަނަ ދުވަހު ގދ.ކާޑެއދޫ އެއާރޕޯރޓުގައި ހުޅުވުނު ކާޑެއްދޫ މީޓިއޮރޮލޮޖިކަލް އޮފީހުގެ ޚިދުމަތްތައް ފެށިގެންއައިއިރު، އޭވިއޭޝަން ރިޕޯޓާއި ސިނަޕްޓިކް ރިޕޯރޓްތައް ތައްޔާރު ކުރަމުން އައީ ކޮންމެ ދުވަހަކު ހެނދުނު 08:00އިން ހަވީރު 05:00އާއި ދެމެދުގައެވެ.އަދި 2008 މެއި 01ވަނަ ދުވަހުން ފެށިގެން 24ގަޑިއިރު އޮބްޒަވޭޝަންތައް ތައްޔާރު ކުރަން ފެށުނެވެ. އަދި މިސަރަޙައްދަށް އަންނަ ބިންހެލުން ދެނެގަތުމަށް ސީސްމޮމީޓަރެއް ހަރުކޮށް މީގެންލިބޭ މަޢުލޫމާތު ވަނީ ދުނިޔޭގެ ސީސްމިކް ނެޓްވާކްއާއި ގުޅާލެވިފައެވެ.\nސ.ގަން މީޓިއޮރޮލޮޖިކަލް އޮފީސް\n1975 ވަނަ އަހަރު އިގިރޭސިން ގަމުން ފެއިބުމާއި ގުޅިގެން ގަމުގެ މީޓިއޮރޮލޮޖިކަލް އޮފީސް، އެއަރޕޯރޓް އޮފީހުގެ ބެލުމުގެ ދަށަށް ގެނެވުނެވެ. އެއަށްފަހު ޑިޕާރޓްމަންޓް އޮފް މީޓިއޮރޮލޮޖީ އުފެދުމާއި ގުޅިގެން މިޑިޕާރޓްމަންޓްގެ ބެލުމުގެ ދަށަށް ގެނެވުނެވެ. އެއިރު އޭވިއޭޝަން ރިޕޯޓާއި ސިނަޕްޓިކް ރިޕޯރޓްތައް ތައްޔާރު ކުރަމުން އައީ ކޮންމެ ދުވަހަކު ހެނދުނު 08:00އިން ހަވީރު 05:00އާއި ދެމެދުގައެވެ. އެހެންނަމަވެސް 1985 މާރިޗު 23ން ފެށިގެން 24ގަޑިއިރު އޮބްޒަވޭޝަންތައް ތައްޔާރު ކުރަން ފެށުނެވެ. މީގެއިތިރުން ދިޔަވަރު ބެލުމަށް ޓައިޑްގޭޖެއްވެސް ސ.ގަމުގެ ހާބަރުގައި ހަރުކުރެވިފައި ވެއެވެ. އަދި މިސަރަޙައްދަށް އަންނަ ބިންހެލުން ދެނެގަތުމަށް ސީސްމޮމީޓަރެއް ހަރުކޮށް މީގެންލިބޭ މަޢުލޫމާތު ވަނީ ދުނިޔޭގެ ސީސްމިކް ނެޓްވާކްއާއި ގުޅާލެވިފައެވެ. އެހެންކަމުން ދުނިޔޭގެ ކޮންމެ ހިސާބަކަށް އަންނަ ބިންހެލުމާބެހޭ މަޢޫލޫމާތު ވަގުތުން ވަގުތައް ލިބޭނެ އިންތިޒާމު ރާއްޖޭގައި ވަނީ ޤާއިމުކުރެވިފައެވެ.\n· ޤުދުރަތީ ކާރިސާ ތަކުން ރައްކާތެރިވެ ތިބުމަށްދެވޭ އިރުޝާދުތަކާއި އިންޒާރުގެ މެސްޖުތައް ވަގުތުން ވަގުތައް ފޯރުކޮށް ދިނުން.\n· ކަމަށް ޤާބިލު ޕުރޮފެޝަނަލުންނާއި އެކު ރާއްޖޭގެ މޫސުމާބެހޭ ވިއުގަ ފުޅާކުރުމާއި ދުނިޔޭގެ އެންމެ ރަނގަޅު މޫސުމީ ވިއުގަތަކުގެ ފެންވަރުގައި ދެމެހެއްޓުން.\n· ރާއްޖޭގެ އިޤްތިޞާދީ އަދި އިޖްތިމާޢީ ދެމެހެއްޓެނިވި ކުރިއެރުމަށް ބޭނުންވާ، މޫސުމާބެހޭ މަޢުލޫމާތު ފަސޭހައިން ލިބޭނެ އިންތިޒާމް ހަމަޖެއްސުން.\n· ރާއްޖެއަށް ބޭނުންވާ މޫސުމާބެހޭ ޚިދުމަތްތަކާއި އިންސާނީ ވަސީލަތްތައް ތަރައްޤީކޮށް، ދާއިރާއާއިގުޅޭ ސަރަޙައްދީ އަދި ބައިނަލް އަޤްވާމީ ޖަމްޢިއްޔާ ޖަމާއަތްތަކާއި އެކުއެކީ މަސައްކަތްކުރުން.\nދިވެހިރާއްޖޭގައި، މޫސުމީ ސައްޙަ މައުލޫމާތު އިތުބާރާއިއެކު ދުރާލައި ފޯރުކޮށްދީގެން ފުރާނައާއި މުދަލަށް ލިބިދާނެ ގެއްލުމާއި އިގުތިސާދީ އިޖުތިމާއީ ދެމެހެއްޓެނިވި ކުރިއެރުމަށް ކޮށްފާނެ ނޭދެވޭ އަސަރު ވީހާވެސް ކުޑަކުރުން


Messi enburi ai match gai Betis in Barca balikohlaifi\nމެސީ އެނބުރި އައި މެޗުގައި ބެޓިސްއިން ބާސާ ބަލިކޮށްލައިފި\nއަނިޔާގައި 22 ދުވަހު ހޭދަ ކުރުމަށްފަހު ކެޕްޓަން، ލިއޮނަލް މެސީ އެނބުރި އައި މެޗުގައި، ރެއާލް ބެޓިސް އަތުން ބާސެލޯނާ ބަލިވެއްޖެ އެވެ. ބެޓިސް މެޗު ކާމިޔާބު ކުރީ 4-3 ންނެވެ.\nމެސީ ދެ ލަނޑު ޖެހި ނަމަވެސް، އެއީ ބެޓިސް އަތުން ބަލިވުމުން ސަލާމަތް ވެވޭނެ މިންވަރަކަށް ނުވި އެވެ. ބާސާގެ ކޭމްޕް ނޯ ސުޓޭޑިއަމްގައި ކުޅުނު މެޗުގައި، ފުރަތަމަ ލީޑް ނަގައި ލީޑް ފުލާ ކުރީވެސް ބެޓިސް އިންނެވެ.\nއަރުތޫރު މެލޯ އާއި އީވާން ރަކިޓިޗް އަދި ސާޖީއޯ ބުސްކެޓްސް ބަލަހައްޓަމުން ދިޔަ މިޑްފީލްޑް ފުއަޅުވާލުމަށް ފަހު، ބެޓިސްގެ ކްރިސްޓިއަން ޓެލޯ އާއި ޖޫނިއާ ފިރުޕޯ ގެންދިޔައީ ބާސާގެ ޑިފެންސަށް ބާރު ބޮޑު ކުރަމުންނެވެ.\nމެޗުގެ 20 ވަނަ މިނެޓްގައި، ވިލިއަމް ކާވަލިއޯ ދިން އާދައިގެ ޕާހަކުން ލިބުނު ބޯޅަ ހިފައިގެން ގޮސް، ޖޫނިއާ ވަނީ ބާސާގެ ޕެނަލްޓީ އޭރިއާ ތެރެއިން، ސާޖިއޯ ރޮބާޓޯ ކަޓުވާލުމަށް ފަހު ގޯލް ކާމިޔާބު ކޮށްފަ އެވެ. ޖޫނިއާ ބޯޅަ ވައްދާލީ ބާސާގެ ކީޕަރު އެންޑްރޭ ޓާސްޓެގަން ހުރި ފަޅި އަށެވެ.\nދެ ވަނަ ލަނޑު، މެޗުގެ 34 ވަނަ މިނެޓްގައި، ބެޓިސްގެ ވޯކިން ސަންޗޭޒް ކާމިޔާބު ކުރީ، ޓެލޯ ހުރަސްކޮށްދިން ބޯޅަ އަކުންނެވެ.\nބާސާގެ ފުރަތަމަ ލަނޑު މެޗުގެ 68 ވަނަ މިނެޓްގައި މެސީ ކާމިޔާބު ކުރީ، ލިބުނު ޕެނަލްޓީ އަކުންނެވެ. އޭގެ ދެ މިނެޓް ފަހުން ޖިއޮވާނީ ލޮސެލްސޯ ވަނީ ބެޓިސްގެ ތިން ވަނަ ލަނޑު ކާމިޔާބު ކޮށްފަ އެވެ. ބާސާގެ ދެ ވަނަ ލަނޑު މުނީރު އަލް ހައްދާނީ ތަނަވަސްކޮށް ދިން ފުރުސަތަކުން ކާމިޔާބު ކުރީ، އަރުތޫރު ވިޑާލް އެވެ.\nބެޓިސްގެ ހަތަރު ވަނަ ލަނޑު، ސާޖިއޯ ކޭނަލެސް ކާމިޔާބު ކުރީ ޖޫނިއާ ތަނަވަސް ކޮށްދިން ފުރުސަތަކުންނެވެ. އެ ލަނޑު ޖެހީ 83 ވަނަ މިނެޓްގަ އެވެ. މެސީ ދެ ވަނަ ލަނޑު ކާމިޔާބު ކުރީ، މެޗުގެ 92 ވަނަ މިނެޓްގަ އެވެ.\nބާސާބަލިވުމުން، ދެ ވަނައިގައި އޮތް، ވާދަވެރި އެތުލެޓިކޯ މެޑްރިޑާ ދެމެދު އޮތީ އެންމެ ޕޮއިންޓެއްގެ ތަފާތެވެ.


Ranbir Kapoor ge mainbafainge roalah Deepika Padukone ge dhemafirin | Mihaaru\nރަންވީރާއި ދީޕިކާއާ އެކު ރަންބީރް.\n"ބުރައްމަސްތުރާ" ގައި ރަންބީރް ކަޕޫރްގެ މައިންބަފައިންގެ ރޯލަށް ދީޕިކާ ޕަދްކޯންގެ ދެމަފިރިން\n22 ފެބުރުއަރީ 2020 - 08:14\nމީގެ ދުވަސްތަކެއް ކުރިން މީޑިއާތަކުން ރިޕޯޓްކޮށްފައިވާ ގޮތުގައި މި އަހަރު ރިލީޒްކުރާ ރަންބީރް ކަޕޫރާއި އާލިއާ ބަޓްގެ ފެންޓަސީ ޓްރިލޮޖީ "ބުރައްމަސްތުރާ" ގެ ދެވަނަ ބައި ވަނީ ރަންވީރު ސިންގް އާއި ދީޕިކާ ޕަދްކޯނަށް ހުށަހަޅައިފަ އެވެ.\nމި ފިލްމާ ބެހޭ އެންމެ ފަހުގެ ޚަބަރުތައް ބުނާ ގޮތުން މި އަހަރުގެ ޑިސެމްބަރު މަހުގެ4ގައި ރިލީޒްކުރާ ފިލްމުގެ ފުރަތަމަ ބައިގެ ހާއްސަ ފެނިލުމަކުން ވެސް ޒުވާން ދެމަފިރިން ފެންނާނެ އެވެ. އެ މީހުން ފެންނާނީ ރަންބީރުގެ ކެރެކްޓާ ޝިވާގެ މައިންބަފައިންގެ ރޯލުންނެވެ.\nބައެއް ނޫސްތަކުން ރިޕޯޓްކޮށްފައިވާ ގޮތުގައި ފުރަތަމަ ބައިގައި ދައްކުވައިދޭ ގޮތުން ވަރަށް ޅަ އުމުރުގައި ރަންބީރުގެ މައިންބަފައިން ވަކިވެގެންދާ އިރު، ރަންވީރާއި ދީޕިކާ އެ މީހުންގެ އަސްލު އުމުރުގައި ފިލްމުން ދައްކުވައި ދޭނެ އެވެ. ނަމަވެސް އެ ދެ މީހުންގެ ކެރެކްޓާތަކުގެ މައިގަނޑު ވާހަކަ ކިޔައިދޭނީ ފިލްމުގެ ދެވަނަ ބައިގަ އެވެ.\nމި ސަބަބާ ހުރެ "ބުރައްމަސްތުރާ" ގެ ދެވަނަ ބަޔާއި ތިން ބައިން ރަންބީރާއި އާލިއާ ފެނުމުގެ ފުރުސަތު ކުޑަ އެވެ. ނޫސްތަކުން ބުނާ ގޮތުގައި "ބުރައްމަސްތުރާ" ގެ ވާހަކަ ޑައިރެކްޓަރު އަޔާން ކުމަރްޖީ ފައްކާކޮށްފައި ވަނީ ކޮންމެ ބަޔަކުން ވެސް މުޅިން ތަފާތު ކާސްޓެއް ދައްކުވައިދޭ ގޮތަށެވެ.\nރަންވީރާއި ދީޕިކާއާ ގުޅުވައިގެން ފިލްމުގެ ދެވަނަ ބައިގެ ވާހަކަ މީޑިއާތަކުން ދައްކަމުން ދިޔަޔަސް އަޔާނާއި ޕްރޮޑިއުސަރު ކަރަން ޖޯހަރު އަދި މިހާތަނަށް އެކަމާ ބެހޭ ގޮތުން އެއްވެސް އެއްޗެއް ނުބުނެ އެވެ. އެ މީހުންގެ ފޯކަސް މިހާރު ހުރީ ފުރަތަމަ ބައި ސިނަމާތަކަށް ގެނައުމަށް ކުރަން ޖެހޭ މަސައްކަތަށެވެ.\nރަންބީރުގެ މައިންބަފައިންގެ ގޮތުގައި ރަންވީރާއި ދީޕިކާ ފެނުމަކީ ބެލުންތެރިންނަށް ވަރަށް އާދަޔާހިފާލު ކަމަކަށް ވާނެ އެވެ. ސަބަބަކީ ދީޕިކާ އަކީ ރަންބީރްގެ ކުރީގެ ލޯބިވެރިއާ އަށްވުމެވެ.\nޖުމްލަ 150 ކްރޯޑް ރުޕީސް (21 މިލިއަން ޑޮލަރު) ގެ ބަޖެޓަކުން ގެނެސްދޭ "ބުރައްމަސްތުރާ" އަކީ ކަރަންގެ ފިލްމު ކުންފުނި ދަރުމާ އިން މިހާތަނަށް ގެނެސްދޭ އެންމެ ތަފާތު ފިލްމަށް ވާނެ އެވެ. އަދި މިއީ މި އަހަރުގެ އެންމެ އުންމީދީ އެއް ފިލްމު ވެސް މެ އެވެ.\n"Brahmastra 2" gai Ranveer Singh aai Deepika Padukone\n"ބުރައްމަސްތުރާ" ގެ ކާސްޓުންގެ ތެރޭގައި އަމީތާބް ބައްޗަނާއި ޑިމްޕަލް ކަޕާޑިއާ އާއި މޯނީ ރޯއި ނާގުރްޖުނާ އަކިނޭނީގެ އިތުރުން ޕްރަތީކް ބައްބަރް ހިމެނެ އެވެ. އަދި ފިލްމުގެ ހާއްސަ ފެނިލުމަކުން ޝާހްރުކް ޚާން ވެސް ފެންނާނެ އެވެ.


Faaithuvi3Mahu Dhanduverikamun Dhaulathah Libunee3Million Rufiyaa - Vaguthu\nފާއިތުވި ތިން މަހު ދަނޑުވެރިކަމުން ދައުލަތަށް ލިބުނީ ތިން މިލިއަން ރުފިޔާ\nދިގު މުއްދަތަކަށް ދަނޑުވެރިކަން ކުރުމަށް ދޫކޮށްފައިވާ ރަށްތަކުން މިއަހަރުގެ މިހާތަނަށް ދައުލަތަށް ލިބިފައިވަނީ ތިން މިލިއަން ރުފިޔާ ކަމަށް މޯލްޑިވްސް އިންލެންޑް ރެވެނިއު އޮތޯރިޓީ (މީރާ) ގެ ތަފާސް ހިސާބުތަކުން ދައްކައިފިއެވެ.\nރާއްޖޭގެ އިގްތިސޯދަށް ކޮވިޑް-19 ގެ ސަބަބުން ބޮޑު ހީނަރުކަމެއް އައިސްފައިވުމާއި ގުޅިގެން ސަރުކާރުން އަންނަނީ އެކަމުން އަރައިގަނެ ރާއްޖޭގެ އުފެއްދުންތެރިކަން އިތުރު ކުރުމަށް ގިނަ މަސައްކަތްތަކެއް ކުރަމުންނެވެ. އެގޮތުން ރާއްޖޭގެ ކުއްޔަކާ ނުލައި ތިން އަހަރަށް ދަނޑުވެރިކަމަށް ބިން ދޫކުރަން ސަރުކާރުން ވަނީ ނިންމާފައެވެ.\nފިޝަރީޒް އެންޑް އެގްރިކަލްޗާ މިނިސްޓަރު ޒަހާ ވަހީދު ވިދާޅުވީ ބިން ބޮޑެތި ރަށްތަކުން ދަނޑުވެރިކަން ކުރުމަށް ބިންތައް ކަނޑައަޅާ ކައުންސިލްތައް މެދުވެރިކޮށް އެއްވެސް ކުއްޔަކާއި ނުލާ ދޫކުރުމަށް ނިންމާފައިވާ ކަމަށެވެ. މިނިސްޓަރު ވިދާޅުވީ އެކަމުގެ މަސައްކަތްތައް ޕްލޭނިން މިނިސްޓްރީއާ ފިޝަރީޒް މިނިސްޓްރީއާ ގުޅިގެން ރާވަމުން އަންނަ ކަމަށެވެ.\n"ކައުންސިލްތަކާއި އެކުގައި އަޅުގަނޑުމެން މި މަސައްކަތް ކުރާއިރު އަޅުގަނޑުމެން އެކުލަވާލާ ގައިޑްލައިނަކާއި އެއްގޮތަށް ރަށްރަށުގެ ބިންތައް ދޫކުރެވިގެން ދާނީ. އަދި ޕްލޭނިން މިނިސްޓްރީއާ އެކީގައި ކަނޑައަޅާ ލޭންޑް ޔޫސް ޕްލޭނުގެ ތެރެއިން ހިމެނިގެން. ދެން ހަމައެއާއިއެކު ދަނޑިވެރިކަން ކުރުމަށް ޝައުގުވެރިވާ ފަރާތްތަކަށް ބިން ދޫކުރުމުގައި އަޅުގަނޑުމެންނާއި އެކީގައި މަޝްވަރާ ކުރެވި އެގްރީމަންޓްރުތަކެއް ކައުންސިލްތަކާއި އެކުގައި އޮންނަންވާނެ، މިވެނި ބާވަތެއް ހެއްދުމަށްޓަކައޭ މިކަން މިކުރަނީ،" މިނިސްޓަރު ޒަހާ ވިދާޅުވިއެވެ.\nމީރާގެ ތަފާސް ހިސާބުތައް ދައްކާ ގޮތުގައި މިއަހަރުގެ މާޗު މަހު ދަނޑުވެރިކަމަށް ދޫކޮށްފައިވާ ރަށްތަކުން ދައުލަތަށް ލިބިފައިވަނީ 510,061 ރުފިޔާއެވެ. ޑޮލަރުގެ ގޮތުގައި އެއްވެސް އާމްދަނީއެއް އެ ރަށްތަކުން ލިބިފައެއް ނުވެއެވެ. އެހެންނަމަވެސް މިދިޔަ އަހަރުގެ މާޗު މަހު އެކަނިވެސް ދަނޑުވެރިކަން ކުރުމަށް ދޫކޮށްފައިވާ ރަށްތަކުން 2.067 މިލިއަން ރުފިޔާ ވަނީ ދައުލަތަށް ލިބިފައެވެ. އެއީ ޑޮލަރުގެ ގޮތުގައި ލިބުނު 8،000 ޑޮލަރުވެސް ހިމަނައިގެންނެވެ.\nމިއަހަރުގެ ފާއިތުވި ތިން މަސް ދުވަހު ދަނޑުވެރިކަމަށް ދޫކޮށްފައިވާ ރަށްތަކުން ދައުލަތަށް ލިބިފައިވަނީ 2.9 ބިލިއަން ރުފިޔާއެވެ. ފާއިތުވި ތިން މަހުވެސް ދަނޑުވެރިކަމުން ދޫކޮށްފައިވާ ރަށްތަކުން ޑޮލަރުގެ ގޮތުގައި އެއްވެސް އަދަދެއް ދައުލަތަށް ލިބިފައި ނުވެއެވެ. މިދިޔަ އަހަރުގެ މި މުއްދަތުގައި ދަނޑުވެރިކަމަށް ދޫކޮށްފައިވާ ރަށްތަކުން ފަސް މިލިއަން ރުފިޔާ ލިބިފައިވެއެވެ. އެއީ ޑޮލަރުގެ ގޮތުގައި ލިބުނު 30،850 ޑޮލަރާއި އެކު ލިބުނު އާމްދަނީއެވެ.\nރާއްޖޭގައި ދަނޑުވެރިކަމާއި މަސްވެރިކަމުގެ މަސައްކަތް ކުރަން 77 ރަށެއް ދޫކޮށްފައިވެ އެވެ. މީގެ ތެރެއިން 50 ރަށަކީ ހަމައެކަނި ދަނޑުވެރިކަމަށް ދޫކޮށްފައިވާ ރަށްރަށެވެ.\nސެޕްޓެންބަރު މަހު އިންކަމް ޓެކްސްގެ ގޮތުގައި 745 މިލިއަން ރުފިޔާ ލިބުނު\nލޭބާރިލޭޝަން އޮތޯރިޓީއަށް ދައްކަން ޖެހޭ ފައިސާ ދެން ބަލައިގަންނާނީ މީރާ އިން\nއޭޕްރީލް 13, 2020 18:29\nމި ސެކްޓަރ ކުރިއަރުވައިފިނަމަ ދައުލަތައް މަހަކު 500 މިލިޔަން ރުފިޔާ ޖެނެރޭޓްކުރެވިދާނެ. އަދި ފޮރިން ކޭޝް އައުޓްފުލޯ އިން އަހަރު 50 މިލިޔަން ޑޮލަރު ސަލާމަތް ކުރެވިދާނެ. މި ސެކްޓާ އާއި އެއްކޮއް ރާއްޖޭގައި5 ލައްކަ ކުކުޅު ގެންގުޅެ މަހަކު 20 ހާސް ޑޮމެސްޓިކް އައިސް ކުކުޅު އުފެއްދިދާނެ އަދި ގާތްގަނޑަކައް 1 މިލިޔަން ކުކުޅު ބިސް އުފެއްދިދާނެ. ޕޯލްޓްރީއިން ރާއްޖެއައް ބޭނުންވާ ކުކުޅުމަހާ ކުކުޅު ބިހުގެ 45% ރާއްޖޭގައި ސަސްޓޭނަބަލް ކޮއް އުފެއްދި އެކަމުން އަދި އިތުރު 40 މިލިޔަން ޑޮލަރު ސަލާމަތް ކުރެވިދާނެ. މިކަން ރާއްޖޭގައި މިހާތަނައް ނުކުރެވި އޮތީ ބޮޑެތި އެފް އެންބީ ވިޔަފާރި ތަކާއި ސަރުކާރުގެ އިސްފަރާތްތައް ގުޅިގެން މިކަން އެއްވެސް ބަޔަކައް ވެވެނަ ނުދޭން އުޅުމުގެ ސަބަބުން. އެއީ އެމީހުންގެ ވިޔަފާރިއައް މިކަމުން އަސަރުކޮއްފާނެތީ. ރާއްޖޭގައި މަދުވެގެން 400 ގެރި ގެންގުޅެވިދާނެ އަދި އެގެރިތަކުން ތާޒާ ކިރު ނަގާ މިލްކު ޕެކެޓް އުފެއްދިދާނެ އަދި ޕައުޑަރ މިލްކު އުފެއްދިދާނެ. އަދި ޗީޒް އުފައްދައި ޔޯގަޓު އުފައްދައި ރިސޯޓުތަކަށާއި އާންމު ބާޒާރައް ވިއްކި ދާނެ.\nމި ސެކްޓަރ ކުރިއަރުވައިފިނަމަ ދައުލަތައް މަހަކު 500 މިލިޔަން ރުފިޔާ ޖެނެރޭޓްކުރެވިދާނެ. އަދި ފޮރިން ކޭޝް އައުޓްފުލޯ އިން އަހަރު 50 މިލިޔަން ޑޮލަރު ސަލާމަތް ކުރެވިދާނެ. މި ސެކްޓާ އާއި އެއްކޮއް ރާއްޖޭގައި5 ލައްކަ ކުކުޅު ގެންގުޅެ މަހަކު 20 ހާސް ޑޮމެސްޓިކް އައިސް ކުކުޅު އުފެއްދިދާނެ އަދި ގާތްގަނޑަކައް 1 މިލިޔަން ކުކުޅު ބިސް އުފެއްދިދާނެ. ޕޯލްޓްރީއިން ރާއްޖެއައް ބޭނުންވާ ކުކުޅުމަހާ ކުކުޅު ބިހުގެ 45% ރާއްޖޭގައި ސަސްޓޭނަބަލް ކޮއް އުފެއްދި އެކަމުން އަދި އިތުރު 40 މިލިޔަން ޑޮލަރު ސަލާމަތް ކުރެވިދާނެ. މިކަން ރާއްޖޭގައި މިހާތަނައް ނުކުރެވި އޮތީ ބޮޑެތި އެފް އެންބީ ވިޔަފާރި ތަކާއި ސަރުކާރުގެ އިސްފަރާތްތައް ގުޅިގެން މިކަން އެއްވެސް ބަޔަކައް ވެވެނަ ނުދޭން އުޅުމުގެ ސަބަބުން. އެއީ އެމީހުންގެ ވިޔަފާރިއައް މިކަމުން އަސަރުކޮއްފާނެތީ. ރާއްޖޭގައި މަދުވެގެން 400 ގެރި ގެންގުޅެވިދާނެ އަދި އެގެރިތަކުން ތާޒާ ކިރު ނަގާ މިލްކު ޕެކެޓް އުފެއްދިދާނެ އަދި ޕައުޑަރ މިލްކު އުފެއްދިދާނެ. އަދި ޗީޒް އުފައްދައި ޔޯގަޓު އުފައްދައި ރިސޯޓުތަކަށާއި އާންމު ބާޒާރައް ވިއްކި ދާނެ. ...\nއޭޕްރީލް 13, 2020 19:18\nތިން މިލިޔަން މަދު ؟ ދަނޑުވެރިކަމުން އެއްވެއް ލަރިއެއް ނުނެ ގުން ވަރަށް ރަގަނޅު މިހަލަތުގަ


Jumhooree Party masahkaiy kuranee 2023 ge inthikhaabah - vNews.mv\nފޮޓޯ ގްރެފިކްސް: ޒިދާން މުހައްމަދު/ ވީނިއުސް\nޖުމްހޫރީ ޕާޓީ މަސައްކަތްކުރަނީ 2023 ގެ އިންތިޚާބަށް\nޒިދާން މުޙައްމަދު 19 June 2022, 12:14\nޖުމްހޫރީ ޕާޓީ (ޖޭޕީ) މަސައްކަތްކުރަނީ 2023 ގެ އިންތިޚާބަށް ކަމަށް އެ ޕާޓީގެ އިސްތަރުޖަމަނާނު އަލީ ޞާލިޙް ވިދާޅުވެއްޖެއެވެ.\nއެންވަޔަރަމަންޓް މިނިސްޓްެރީގެ ސްޓޭޓް މިނިސްޓަރުގެ މަގާމުގައިވެސް ހުންނެވި ޢަލީ ޞާލިހް މިހެން ވިދާޅުވީ، ޖޭޕީގެ މައި އިދާރާ މ. ކުނޫޒުގައި އިއްޔެ ހަވީރު ބޭއްވި "ޖުމްހޫރީ ސައި" ހަރަކާތް ފެށުމުގެކުރިން ބައިވެރިންނާ މުހާތަބުކުރައްވާ ދެއްކެވި ވާހަކައިގައެވެ.\nޖޭޕީން 2023 ގެ ރިޔާސީ ރޭހުގައި ވާދަކުރާނެކަން ތަކުރާރުކުރައްވަމުން އަލީ ޞާލިޙް ވިދާޅުވީ، އެކަމަކު ނުނިންމަނީ ވާދަކުރާނެ ގޮތް ކަމަށެވެ. ޖޭޕީން ވާދަކުރާނީ ގިނިކަންޏާތޯ ކޯލިޝަން ހަދައިގެންތޯ ނިންމާނީ ޕާޓީގެ ގައުމީ ޖަލްސާޢިން ކަމަށް އަލީ ވިދާޅުވިއެވެ.\nއަލީ ސާލިހް ވިދާޅުވީ، ހަމައެކަނި ކައުންސިލް ބައްދަލުވުމަކުން ގޮތެއް ނިންމެވުމުގެ ބަދަލުގައި ގައުމީ ޖަލްސާއިން ގޮތް ނިންމުމަށް ޕާޓީގެ ލީޑަރު ޤާސިމް އިބްރާޙިމް ނިންމެވި ނިންމެވުމުން އެމަނިކުފާނަކީ އަމިއްލަފުޅަށް ކަންކަން ނިންމަވާނެ ބޭފުޅެއް ނޫންކަން އެނގޭ ކަމަށެވެ.\nއަލީ ޞާލިހް ވަނީ މިއަދު ޖޭޕީ ކޯލިޝަނެއްގައި އޮތް ނަމަވެސް، ކޯލިޝަން ފެންނަނީ އެންމެ ފުރިހަމަ ކޯލިޝަނެއް ގޮތުގައި ނޫން ކަމަށެވެ. ފުހަހަމަ ކޯލިޝަނެއްގައި ތިބިނަމަ ކަންކަން ހިނގާނީ ކޯލިޝަން އެއްބަސްވުމާ އެއްގޮތަށް ކަމަށް އޭނާ ވިދާޅުވިއެވެ.\nޖޭޕީން ގެންނަން ބޭނުންވީ ބައެއް ބަދަލުތައް ހުރި ނަމަވެސް އެ ބަދަލުތަކާ މެދު ވިސްނާ ފިކުރުކުރި ބަޔަކު ކޯލިޝަންގެ ތެރޭގައި ތިބިހެން ހީނުވާކަމަށް އަލީ ޞާލިޙް ވިދާޅުވިއެވެ.\nކަންކަން ކޮންމެ ގޮތަކަށް ވިޔަސް ޖޭޕީން މިހާރު މި އޮތް ކޯލިޝަން ރޫޅޭނެ ކަމެއް ނުކުރާނެ ކަމަށާއި ކޯލިޝަން ދަމަހައްޓާނެ ކަމަށް އޭނާ ވިދާޅުވިއެވެ.\nޖުމްހޫޜީ ސައި ހަރަކާތުގެ ތެރެއިން\n"ޖުމްހޫރީ ސައި" ގެ ނަމުގައި އިއްޔެ ބޭއްވި ސައިފޮދަކީ އެ ޕާޓީގެ ސީނިއަރ ބޭފުޅުންނާއި އާންމު މެމްބަރުންގެ މެދުގައި ގުޅުން ބަދަހިކުރުމަށް ބޭއްުވުނު ހަރަކާތެކެވެ.\nމި ހަރަކާތުގައި ޖޭޕީގެ މަތީވަޑީގައި ތިއްބެވި ބައެއް ބޭފުޅުންނާއި ސިޔާސީ މަޝްރަޙުގައި ވަރުގަދަ ޖޭޕީގެ ބައެއް ސީނިއަރ މެމްބަރުންނާއި ގިނަ އަދަދެއްގެ އާންމު މެމްބަރުން ބައިވެރިވިއެވެ.\nމި ހަރަކާތް ޝަރަފުވެރި ކޮށްދެއްވާފައި ވަނީ ޖުމްހޫޜީ ޕާޓީގެ ލީޑަރު ޤާސިމް އިބްރާޙީމްގެ އަނބިކަނބަލުން، އަދި ޓްރާންސްޕޯޓް މިނިސްޓަރު އައިޝަތު ނަހުލާއެވެ.\nހަގީގަތަކީ ވެރިކަން ލިބުމުން އެމްޑީޕީން ކޯލިޝަނެއް ބޭނުމެއްނޫން، އަދި މަގާމުގަނޑެއްވެސް އިތުރު ބަޔަކަށް ދޭކަށްވެސް ބޭނުމެއްނޫން. އެހެންނަމަވެސް ކޮންމެ ގޮތެއް ވަރިހަމަ ކަމަށް ތިބިބަޔަކު ތިބި ހާލެއްގަ އޮވެ ދަނީ\nއެހެންވީމަ އިރުއިރުކޮޅާ ސަރުކާރު މީހުން އަރާ އިބޫއަކީ ކޯލިޝަން ދަމަހައްޓަން މާގަދަ މޮޅުމިހަކަށް ވެގެން އެވާހަކަ ދައްކާކަށް ފުރުސަތެއް ނެތެއްނޫންތޯ. ހަގީގަތަކީ މީގަ ހިމެނޭ ޕާޓްނަރުން ރަނގަޅުވީމަ މިމައްސަލަ އިތުރަށް ތަކުރާރުވުމަކީ އެއްމެ ރަނގަޅު ގޮތްކަމަށް ނުވާނެތީ އެމީހުން އަމިއްލައަށް ވަކި ނުވެ ތިބޭތީ ނަމެއްގަ އޮތް ކޯލިޝަނެއް އޮތީ ނޫންތޯ. މީގެން އަޅުގަނޑަށް ފަހުމުވީގޮތަކީ މިއީ.